ޑރ.އަފްރާޝީމްގެ މަރު: އިންސާފު ގާއިމުކުރަން ހުރަސް އެޅި މީހުންގެ މައްސަލަ ބަލަންޖެހޭ؟! – adduLIVE\nޑރ.އަފްރާޝީމްގެ މަރު: އިންސާފު ގާއިމުކުރަން ހުރަސް އެޅި މީހުންގެ މައްސަލަ ބަލަންޖެހޭ؟!\nOct 03, 2021, 09:30 މުރުޝިދު އަބްދުލް ހަކީމް\nމަރުހޫމް ޑރ.އަފްރާޝީމް އަލީ\nއެކެއް އޮކްޓޯބަރ 2012 ވަނަ ދުވަހުގެ ރޭ ދަންވަރު 12 ގެ ފަހުގެ ވަގުތެއްގައި ޑރ. އަފްރާޝީމް، ދިރިއުޅޭގޭގެ ދޮރާށިން އެތެރެއަށް އޭނާ ވަން ވަގުތު ބަޔަކު ވަރަށް އަނިޔާވެރިކަމާއެކު، ޑރ.އަފްރާޝީމް އަލީއަށް ތޫނު އެއްޗަކުން ހަމަލާދީ އޭނާ\nއަވަހާރަކޮށްލިއެވެ. މި ހަބަރާއެކު ދަންވަރުގެ އެ ވަގުތު މުޅި ގައުމު ހޭލައްވާލި އެވެ. ޓީވީތަކާއި ނޫސްތަކުން ލައިވް ކަވަރޭޖްފެށި ވަގުތުން ފެށިއެވެ. އެ ހަނދާންތަކަށް ނުވަ އަހަރު ފާއިތުވީ އެވެ.\nރައްޔިތުންގެ މަޖިލީހުގެ މެމްބަރަކު އަނިޔާވެރިގޮތަަކަށް ވެރިރަށް މާލޭގައި މަރާލިތާ ނުވަ އަހަރު ވީއިރު އެ އާއިލާއަށް ހޯދަދެވުނީ ކޮން އިންސާފެއްތޯ ސުވާލުކުރަންޖެހުމަކީ ލަދުވެތިވާންޖެހޭ ކަމެއް ކަމަށް ބައެއް މީހުން އެބަ ބުނެ އެވެ. މިއަދު އެ ހާދިސާގެ ހަނދާންތައް މީހުންގެ ހިތްތަކުން ފިލަން ފަށައިފި އެވެ. މިހާތަނަށް އައިރު ޑރ.އަފްރާޝީމްގެ އާއިލާއަށް އިންސާފު ހޯދާދެވިފައިނުވާއިރު މިހާރު ބަލަން ޖެހޭ އެހެން މައްސަލައެއް އޮތްކަމަށް ބައެއް ފަރާތްތަކުން ދެކެ އެވެ، އެއީ އެކަމުގައި އިހްމާލުވި ފަރާތަކުގެ މައްްސަލަ އެވެ. ތަހްގީގަށް ދޮގު މައުލޫމާތު ދިނުމާއި ހެކި ނައްތާލުމާއި ހެއްކާމެދު އިހްމާލުވި މީހުންގެ މައްސަލަ އެވެ.\nއަފްރާޝީމް އަަވަހާރަކޮށްލި ސަބަބު ފުލުހުންނަށާއި ރިޔާސީ ކޮމިޝަނަށް ފެނުން ގޮތް ތަފާތު\nއަފްރާޝީމަށް ތޫނު އެއްޗަކުން ހަމަލާދީ މި ދުނިޔެއާ ވަކިކޮށްލަން ޖެހުނު ސަބަބާ ގުޅޭ ގޮތުން މި މައްސަލަ އެންމެ ފުރަތަމަ ތަހްގީގުކުރި މޯލްޑިވްސް ޕޮލިސް ސާރވިސް އާއި ފަހުން އެ މައްސަލަ ބެލި ރިޔާސީ ކޮމިޝަނުން ބުނި އެއްޗެއް ދިމަލެއް ނުވި އެވެ. ތަހްގީގަށްފެނުނީ ދެ ގޮތަކަށެވެ.\nއަފްރާޝީމް އަވަހާރަކޮށްލިތާ ދެ މަސް ފަހުން4ޑިސެމްބަރ 2012ގައި އޭރުގެ ކޮމިޝަނަރ އޮފް ޕޮލިސް އަބްދުﷲ ރިޔާޒް ނޫސްވެރިންނާ ބައްދަލު ކުރައްވާ ވިދާޅުވެފައިވަނީ ޑރ.އަފްރާޝީމްގެ މަރަކީ ދީނީގޮތުން ޚިޔާލުތަފާތުވާ މީހުންގެ ފަރާތުން އައި ކަމެއް ކަމުގެ އެއްވެސް ހެއްކެއް ނެތްކަމަށެވެ. އަދި ޑރ.އަފްރާޝީމް މަރާލީ4މިލިޔަން ރުފިޔާ ދީގެން ސިޔާސީ ބޭނުމެއްގައި ކަމަށް އޭރު ވިދާޅުވި އެވެ.\nކުރީގެ ޕޮލިސް ކޮމިޝަނަރ އަބްދުﷲ ރިޔާޒް ނޫސްވެރިންނަށް މައުލޫމާތު ދެއްވަނީ\nނަމަވެސް އޭގެ ހަ އަހަރު ފަހުން މިހާރުގެ ރައީސް، އިބްރާހިމް މުހައްމަދު ސޯލިހް އުފެއްދެވި ރިޔާސީ ކޮމިޝަނުން ނެރުނު ރިޕޯޓްގައި ބުނެފައިވަނީ އަފްެރާޝީމް އަވަހާރަކޮށްލީ ދީނީ ހިޔާލު ތަފާތުވުމުގެ ބައެއް ކަމަށެވެ. އަދި ސިޔާސީ ބޭނުމަކަށް ކަމަށް ބުނާ ބުނުމަށް ބާރުލިބިދޭ އެއްވެސް ހެއްކެތް ނެތް ކަމަށެވެ.\nފަންޑުކުރުމާ ގުޅޭ ގޮތުން ފުލުހުންގެ އިންޓަލިޖެންސްއަށް އޯޑިއޯއެއް ލިބި، މިއަދާހަމައަށް އެއަށް ވީ ނުވީއެއް ނޭނގުނު\nއަފްރާޝީމްގެ މަރާ ގުޅޭ ގޮތުން ރިޔާސީ ކޮމިޝަނުން އެއްކުރި މައުލޫމާތުތަކުގެ މައްޗަށް ނެރުނު ރިޕޯޓުގައި އެކަމަށް ފަންޑުކުރި މީހުން ހޯދުމަށް ތަހްގީގަށް މުހިންމު އޯޑިއޯއެއް ފުލުހުންގެ އިންޓަލިޖެންސްއަށް ލިބުނުކަން އެނގެ އެވެ. ނަމަވެސް އެ މައުލޫމާތު ފަހުން ވަނީ ވީ ނުވީއެއް ނޭނގިފައި އެވެ،\nއެ ހާދިސާ ހިނގިއިރު އިންޓެލިޖެންސް ޑިޕާޓްމަންޓްގެ ހެޑަކަށް ހުންނެވި، ސުޕްރިންޓެންޑެންޓް އޮފް ޕޮލިސް، އިސްމާޢީލް ޝަމީމް އާދަމް ރިޔާސީ ކޮމިޝަނަށް ދީފައިވާ ބަޔާނުގައި 2012 ވަނަ އަހަރު މޯލްޑިވްސް ޕޮލިސް ސަރވިސްގެ\nއިންޓެލިޖެންސްގައި އިސްމާޢީލް ޝަމީމް އާދަމް މަސައްކަތް ކުރަމުން ދިޔައިރު، އަފްރާޝިމް ޢަލީގެ މަރުގެ މައްސަލައާ ގުޅިގެން ފޯން އިންޓަރސެޕްޓް ކުރަމުންދިޔައިރު،4މިލިއަން ރުފިޔާގެ މުޢާމަލާތަކާ ގުޅޭ ވާހަކައެއް ޢަބްދުﷲ ޖާވިދު ދައްކާ ވާހަކަ ހިމެނޭ އޯޑިއޯއެއް އިންޓެލިޖެންސްގައި މަސައްކަތްކުރަމުން ދިޔަ ފަރާތެއް އިސްމާއީލް ޝަމީމް އާދަމްއަށް ގެނެސްދިން ކަމަށް ބުނެފައިވާކަން ރިޔާސީ ކޮމިޝަނުގެ ރިޕޯޓުގައި ބުނެފައިވެ އެވެ، އަދި އެ އޯޑިއޯ ގެނެސްދިނީ ކޮން ފަރާތެއް ކަމެއް ނޭނގޭ ކަމަށާއި އެ އޯޑިއޯ އަޑުއެހި ކަމަށް އިސްމާޢީލް ޝަމީމް އާދަމް ބުނެފައިވެއެވެ.\nއޭގައި އެއްކޮޅުން ވާހަކަ ދައްކަމުން ދިޔައީ، ޢަބްދުﷲ ޖާވިދު ކަމަށާއި، އަދި އަނެއްކޮޅުން ވާހަކަ ދައްކަމުން ދިޔައީ ކޮންމެވެސް ވިޔަފާރި ވެރިއެއް ކަމަށް ޤަބޫލުކުރެވޭ ކަމަށާއި، އެހެންނަމަވެސް، އަނެއް ކޮޅުން ވާހަކަ ދައްކަމުން ދިޔައީ، ސީދާ ކޮންފަރާތެއްކަން ހޯދުނު ކަމެއް އެނގިފައި ނުވާކަމަށްބުނެފައިވެއެވެ. އެ އޯޑިއޯގައި ބުނަނީ،3މިލިއަން ނޫނީ4މިލިއަންގެ ފައިސާ ހުރީ ހަމަޖެހިފައިކަމަށާއި، މަސައްކަތް ފަށަންވީ ކަމަށް ކަމަށްވެސް ބުނެފައިވެ އެވެ. އެ އޯޑިއޯ ތަހްގީގު ޓީމަށް ދިން ކަމަށް ޝަމީމް ރިޔާސީ ކޮމިޝަނުގައި ވިދާޅުވި ނަމަވެސް ދެވުނީ ތަހްގީގު ޓީމުގެ ކާކާ ކަމެއް ހަނދާން ނެތް ކަމަށްބުނެވެ އެވެ. ފަންްޑުކުރި މީހާ އާއި އެ ކަމުގައި އަމަލީ ގޮތުން އުޅުނު ކަމަށް ތުހްމަތު ކުރެވޭ މީހާއާ ދެކެވުނު ވާޙަކަތަކުގެ ފޯން ކޯލް އޯޑިއޯއާ ގުޅޭ ގޮތުން ޝަމީމް ދެއްކެވި ވާހަކަތަކުގެ ހަގީގަތް ހޯދުމަށް ރިޔާސީ ކޮމިޝަނުން 20 އޮކްޓޯބަރ 2019ގައި ފުލުހުންނަށް ފޮނުވި ސިޓީގެ ޖަވާބެއް އެ ރިޕޯޓް ނެރުމާ ހަމައަށްވެސް ނުލިބުނު ކަމަށް ފާހަގަކޮށްފައިވެ އެވެ، އެހެން ކަމުން ފަންޑްކުރި މީހުން ދެނެގަތުމަށް ފުލުހުނަށް ލިބުނު ހެކި ޗެއިން އޮފް ކަސްޓަޑީގެ ތެރެއިން ގެންގުޅެން ޖެހޭއިރު އެއަށް ވީ ނުވީއެއް ނޭނގި އޮތުމުން އިތުރު ސުވާލުތަކެއް އުފެދެ އެވެ.\nޝާން އާއި އަޒްލީފާ ހުމާމް ސައްލާކުރި ކަމަށް ހެކި ލިބޭ ވީޑިއޯ ފޫޓޭޖް މިހާރު ފުލުސް އޮފީހުގައި ނެތް\nހުމާމްގެ އިއުތިރާފުގެ ބަޔާނުގައި އަފްރާޝީމް މަރާލުމުގެ މަސައްކަތް ހަވާލުކުރުމުގެ ސައްލާ ކޮށްފައިވަނީ ޖަލަފީނޯގައި އޭގެ އެއްދުވަސްކުރިންނެވެ. ޖަލަޕީނޯ ކުރިމަތީގައި ހުރި ޕޮލިސް ސީސީޓީވީ ކެމެރާ އިން 1 އޮކްޓޯބަރު 2012 ވަނަ ދުވަހުގެ ފުޓޭޖުތަކުން އެތަނުގައި ހަރަކާތްތެރިވި މީހުން ފެންނަން ހުރިއިރު އަދި އެ ފުޓޭޖުތައް ފުލުހުން ނަގައިގެން ބަލާފައިވާ ކުރިން ބަލާފައިވެ އެވެ. ނަމަވެސް މިހާރު އެފުޓޭޖް މޯލްޑިވްސް ޕޮލިސް ސަރވިސްގައި ނެތުމުން އެ ފުޓޭޖުތައް ކޮމިޝަނަށް ބެލިފައެއް ނުވާ ކަމަށް ރިޔާސީ ކޮމިޝަނުގައި ރިޕޯޓްގައި ފާހަގަކޮށްފައިވެ އެވެ. އަފްރާޝީމް މަރާ ގުޅޭ މުހިންމު އެ ވީޑިއޯ ފޫޓޭޖް ނެތުމުން ދެން އަލުން އެކަންކަން ތަހްގީގުކުރުމަށް އެއީ ހުރަހަކަށްވާނެ އެވެ.\nއަފްރާޝީމް އަވަހަރާކޮށްލިތާ ދެ އަހަރު ފަހުން އިސްކޮށް އުޅުނު އަޒްލީފް ރާއްޖެއިން ފުރައިގެންވަނީ ގޮސްފައި\nއަފްރާޝީމްގެ މަރަށް އިންސާފު ނުލިބި އަދި އޭގެ އަޑީގައި ތިބި މީހުންނަކީ ކޮބައިކަން ދެނެ ނުގަނެ އިތުރުވާ ކޮންމެ ދުވަހަކީ އިންސާފަށް އެޅޭ ހުރަހެކެވެ. ފުލުހުންނާއި އަދި ރިޔާސީ ކޮމިޝަނުންވެސް އެއްބަސްވާ ގޮތުގައި ޑރ.އަފްރާޝީމް އަވަހާރަކުރުމުގެ އަމަލީ އޮޕަރޭޝަނުގައި އިސްކޮށް ހުރީ ހ. ހިލްޓަން އަޒްލިފް ރައޫފެވެ. ނަމަވެސް އަފްރާޝީމް އަވަހާރަކޮށްލިތާ ދެ އަހަރު ފަހުން، 2014 ވަނަ އަހަރުގެ ޑިސެމްބަރު 30 ވަނަ ދުވަހު އަޒްލީފާއި އިތުރު ބަޔަކު ރާއްޖެއިން ފުރައިގެން ޖިހާދުކުރުމަށް\nސީރިޔާއަށް ގޮސްފައި ކަމަށް ތަހްގީގު އިދާރާތަކުން މިހާރު ވަނީ ނިންމާފައި އެވެ. އެހެން ކަމުން އެކަމުގެ އިސްކޮށް އަމަލީ ގޮތުން ބައިވެރިމީހާގެ މައްޗަށް ދެން ދައުވާކުރެވި އަދަބު ދެވޭނެ ކަމަކަށް ގަބޫލެއް ނުކުރެވެ އެވެ.\nއަފްރާޝީމަށް ހަމަލާދިނުމުގައި އަމަލީ ގޮތުން ބައިވެރިވި ކަމަށް ބެލެވޭ ބަޔަކު މަންޒަރުން ގެއްލިފައި\nޑރ.އަފްރާޝީމަށް ސީދާ ހަމަލާދިން ކަމަށް ފުލުހުންގެ ތަހްގީގަށް އެނގިފައިވަނީ ހުމާމް އާއި އަލީ ޝާން (ސަޓޯ) އާއި އޭރު 18 އަހަރު ނުފުރޭ އެކަކު ކަމެވެ. އެ ތިން މީހުންގެ މައްޗަށް ދައުވާކުރި ނަމަވެސް ހަމަ އެކަނި ކުށް ސާބިތުވީ ހުމާމްގެ މައްޗަށެވެ. ނަމަވެސް ރިޔާސީ ކޮމިޝަނުން ހޯދި ހޯދުންތަކުން އަފްރާޝީމަށް ހަމަލާދިނުމުގައި ބައިވެރިވީ ހަމައެކަނި އެ ތިން މީހުން ނޫކަމަށް ބެލެވެ އެވެ. އަފްރާޝީމަށް ހަމަލާދިން ވަގުތު ބޭރުގައި ފާހަޔަށް ހުރި އެކަކު ވަނީ ސިއްރު ހެކިވެރިއެއް ގޮތައް އެ ކޮމިޝަނަށް ބަޔާންދީފައި އެވެ.\nޑރ. އަފްރާޝީމް ޢަލީ މަރާލި ހާދިސާ ހިނގި ސަރަހައްދު ފުލުހުން ބަންދުކޮށްފައި — ޕޮލިސް ފައިލް ފޮޓޯ\nއެ ބަޔާނުގައި ހަމަލާދިން ފަހުން އެގެއަށް އޭނާވެސް ވަތް ކަމަށާއި އެ ވަގުތު އެ ގޭ ސިޑިމަތިން އެހެން ބަޔަކު ވާހަކަ ދައްކާ އަޑުއިވުނެވެ. އަދި އެ އަޑަށް އަލީ ޝާން އާއި ހުމާމް ވެސް ވަރަކަށް ބިރުން ނޫޅޭތީ އެއީވެސް އޭގެ ބައިވެރިކަން އެނގުނު ކަމަށްބުނެ އެ ކޮމިޝަނަށް ބަޔާންދީފައިވެ އެވެ. ނަމަވެސް މިހާތަނަށްވެސް އެމީހުންގެ މައްޗަށް ދައުވާކޮށްފައިނުވާއިރު އެމީހުންކަމަށް ކަމަށް ތުހްމަތުކުރެވޭ ބަޔަކު ހަމައެރޭ ރާއްޖެއިން ބޭރަށް ފުރައިގެން ގޮސްފައިވެ އެވެ. އެހެން ކަމުން އަފްރާޝީމަށް ސީދާ ހަމަލާދިން މީހުންގެ ތެރޭގައި ހުމާމްގެ އިތުރުން ވެސް އެހެން ބަޔަކު ޝާމިލްވި ނަމަވެސް ދެން އެމީހުން އަތުވުމަކީވެސް ނާދިރުކަމެކެވެ.\nފައިސާ ހަމަޖައްސި ކަމަށްބުނާ ޢަބްދުﷲ ޖާވިދު އަށްވީ ގޮތެއް ނޭނގުނު\n"ހުމާމު ވެލިދޫގައި ހުއްޓާ، މާލެއަށް އައުމަށް އަޒްލިފް ރައޫފް އެންގުމުން ހުމާމް މާލެއަށް އައީ 2012 ސެޕްޓެމްބަރ 25 ހާ ހިސާބުގައެވެ. ވެލިދޫ އިން މާލެއަށް އައި ދުވަހުގެ ހަވީރު އަޒްލިފް އާއި އެހެންބަޔަކު ޖަލަޕީނޯ އިން ހުމާމް އާއި ބައްދަލުކުރިއެވެ.\nއަދި ފައިސާ ހަމަޖައްސަނީ ޖަރީމާގޭ ޢަބްދުﷲ ޖާވިދު ކަމަށާއި، އެއީ ރީކޯ މޫސަ ދޭ ފައިސާއެއް ކަމަށް އަޒްލިފް ރައޫފް\nހުމާމް ގާތުގައި ބުންޏެވެ. އަދި މިކަމަށް ޚަރަދު ކުރަނީ ރީކޯ މޫސާ މަނިކު ކަމަށް މ. ޖަރިމާގެ ޢަބްދުﷲ ޖާވިދު ހުމާމް ގާތުގައި\nބުނިކަމަށް ހުމާމް ބުނެފައިވެއެވެ. އަދި ހުމާމް އަށް އެއް މިލިޔަން ރުފިޔާ ދޭނެކަމަށް އަޒްލިފް ބުންޏެވެ."\nމިއީ ރިޔާސީ ކޮމިޝަނުގައި ބުނެފައިވާ ގޮތެވެ. ނަމަވެސް މިއަދާ ހަމައަށްވެސް އަބްދުﷲ ޖާވިދު މައްޗަށް އެކަން ސާބިތުކުރެވޭނެ އެއްވެސް ހެއްކެތް ތަހްގީގު އިދާރާއަކަށް ނުދެއްކުނެވެ. އެހެންވެ އޭނާ ބަންދުގައި ބެހެއްޓުމަށްފަހު އެންމެ ފަހުން ދޫކޮށްލީ އެވެ،\nއުނގޫފާރު ދާއިރާގެ މެމްބަރުކަން މިހާރު ފުރުއްވަމުންގެންދަވާ އިބްރާހިމް ވަހީދު(ވައްޑެ) ވިދާޅުވި ގޮތުން އެކަމުގައި މަރުކޮމިޝަނުގެ އިހްމާލްތަކެއްވެސް އެބަ އޮތެވެ.\nމަރްޙޫމް ޑޮކްޓަރ އަފްރާޝީމް ޢަލީއަށް ވަރަށް ލާއިންސާނީ ރަހުމުކުޑަ އަނިޔާދީ އަވަހާރަކޮށްލިތާ ބަރާބަރު9އަހަރު. މި ޖަރީމާގައި ބައިވެރިވި ފަރާތްތަކާއި، ފަހަތުގައި ތިބި ބަޔަކު ނުހޯދި، އިންސާފު ޤާއިމް ނުކުރެވި މިހާ ދިގު މުއްދަތެއް ފާއިތުވެގެން ދިޔުމަކީ ލަދުވެތިކަމުގެ އިންތިހާ.1/1 pic.twitter.com/W3mybio8g1\n— Waddey (@waddey_) October 2, 2021\nއަފްރާޝީމްގެ މަރުވެސް ހިމެނޭ ގޮތައް މަރުތަކުގެ ހަގީގަތް ހޯދަން އުފެއްދި ރިޔާސީ ކޮމިޝަނުގެ މަސައްކަތްތައް ލަސްކަމަށް ވަހީދު ވިދާޅުވި އެވެ. އަދި އެ މައްސަލައިގައި ކުރިން ހަދާފައިހުރި ގޯސްތައް އެ ކޮމިޝަނުން ހާމަކޮށްނުދެވުމާއި މަަސައްކަތްތައް ރައްޔިތުންނަށް ތިލަކޮށް ނުދެވުމަކީވެސް އިންސާފަށް އެޅުނު ހުރަހެއް ކަމަށް ވައްޑެ ވިދާޅުވި އެވެ.\nޑރ.އަފްރާޝީމްގެ މަރުގެ ހަގީގަތް ނުހޯދި ނުވަ އަހަރު ފާއިތުވިއިރު ދެން އެކަން ވުމަށް ވުރެ ނުވުމަކީ ގާތްކަމަށް ވަނީވެފައި އެވެ. މަރުގެ ހަގީގަތް ނުހޯދުނު ސަބަބު ވެސް މިހާރު އޮތީ ތަހްގީގުކުރަންޖެހިފައި އެވެ. ސަބަބަކީ މުހިންމު ހެކިތަކެއް ވީނުވީއެއް ގެއްލުމާއި މަރުގެ އަސްލު ސަބަބު ފުލުހުންނާއި ރިޔާސީ ކޮމިޝަނުން ތަހްގީގުކުރިއިރު ފެނުން ގޮތްވެސް ތަފާތުވުމުންނެވެ. ބައެއް މީހުން ތަހްގީގަށް ދޮގު މައުލޫމާތުވެސް ދީފައި އެބަ ހުއްޓެވެ. ޑރ.އަފްރާޝީމަށް ހަމަލާދިން ކަމަށް ތުހްމަތު ކުރެވޭ މީހުން އެތައް ދުވަހެއް ފަހުން ރާއްޖެއިން ފުރައިގެން ދިއުމަކީވެސް ބަޔަކު ގަސްތުގައި ކުރި ކަމެއްތޯ ބަލަންޖެހެ އެވެ. ފުލުސް އޮފީސް ތެރެއިން މި މައްސަލަ ބެލުމުގައި އިހްމާލު އޮތްތޯ ތަހްގީގުކުރަންޖެހެ އެވެ. އެ މަރަށް ފަންޑުކުރި މީހުން އޭގެ ފަހުންވެސް އުޅެމުންދިޔަ ގޮތް ބެލީ ކިހާ ވަރަކަށްތޯ ވެސް ދެނެގަންނަން ޖެހެ އެވެ. އެމީސް މީހުނަށް އިންޓެލިޖެންސްއިން ފާރަވެރިވީ ކިހާ މިންވަރަކަށްތޯ ވެސް މިހާރު ދެނެގަންނަން ޖެހެ އެވެ.


9 vana burin vehtunu meehaku salaamaivehje\nނުވަ ވަނަ ބުރިން މީހާ ވެއްޓުނު މަންޒަރު ކެމެރާއަަކަށް އަރާފައި --\nރަޝިޔާގެ އަންހެނަކު އިމާރާތެއްގެ ނުވަ ވަނަ ބުރިން ތިރިއަށް ވެއްޓޭ މަންޒަރު ސޯޝަލް މީޑީއާގައި ވައިރަލްވެފައިވާ ވީޑިއޯއަކުން ފެނެ އެވެ. މި ވީޑިއޯ ބެލި ގިނަ ބަޔަކު އެންމެ ހައިރާންވާ ކަމަކީ އެހާ އުހުން ވެއްޓުމުން ވެސް މި މީހާ ތެދުވެގެން ހިނގާފައިވާ ދާތަން ފެނުނީމަ އެވެ.\nރަޝިޔާގެ މީޑިއާތަކުން ބުނެފައިވާ ގޮތުގައި އެ ގައުމުގެ އިޒްލޫޗިންސްކް ރީޖަންގައި ހުރި މި އިމާރާތުން އެ މީހާ ވެއްޓޭ މަންޒަރު އަރާފައިވަނީ އެ ހިސާބުގައި ހުރި ސީސީޓީވީ ކެމެރާ އަކަށެވެ. އެމީހާ ވެއްޓި ޖެހުނީ ވަރަށް ބޮޑު ސުނޯ ފުންޏެއްގެ މައްޗަށެވެ. ވެއްޓުމުން އިރުކޮޅަކު އޮވެލާފައި ތެދުވި އެވެ. އަދި އޭނާ ވެއްޓުނު މަންޒަރު ފެނިގެން އެހީތެރިވާން ދުވެފައި އައި އަވަށްޓެރިއެއް ގާތުގައި އެމްބިއުލެންސަށް ގުޅަން އެދުނު ކަމަށް ވެއެވެ.\nމިހާރު މި އަންހެންމީހާ އަށް ދަނީ ހޮސްޕިޓަލުގައި ފަރުވާ ދެމުން ކަމަށާއި އެތެރެ ހައްޓަށް ކޮންމެވެސް ވަރެއްގެ ގެއްލުމެއް ލިބިފައިވާ ކަމަށް ރަޝިޔާގެ މީޑިއާތަކުން ބުނެފައި ވެއެވެ.\nނަމަވެސް މިހާ މަތިން ވެއްޓުނު މީހެއްގެ އެއްވެސް ތަނެއް ބިނދިފައި ނުވާތީ އޭނާ ބެލި ޑޮކްޓަރުން ވެސް ވަރަށް ބޮޑަށް ހައިރާންވި އެވެ. މި މީހާ ވެއްޓެން ދިމާވި ސަބަބެއް ނޭނގޭ ކަމަށާއި ރަޝިޔާ ފުލުހުން މި މައްސަލަ ތަހުގީގު ކުރަމުންދާ ކަމަށް ވެސް ރިޕޯޓްތައް ބުނެ އެވެ.\nއަންހެންމީހާ ވެއްޓުނު ވަގުތު ގޭގައި ހުރީ އޭނާ އެކަނި ކަމަށް ވެއެވެ. ނަމަވެސް ގާތްގަނޑަކަށް 90 ފޫޓު މަތިން ސްނޯތަކަކަށް ނަމަވެސް ވެއްޓި މާ ބޮޑު ގެއްލުމެއް ނުލިބުމަކީ ވަރަށް ހައިރާން ކުރުވަނިވި ކަމެއް ކަމަށް ސޯޝަލް މީޑިއާގައި މި ވީޑއޯ އަށް ކޮމެންޓްކުރި ބައެއް މީހުން ބުނެފައި ވެއެވެ.


Villa in hingi Kaadedhdhoo Airport athulai Maamigili Airport domestic airportakah badhalukoffi | Mihaaru\nވިޔަފާރި / މެމްބަރު ގާސިމް އިބްރާހިމް (މާމިގިލި)\nވިލާ އިން ހިންގި ކާޑެއްދޫ އެއާޕޯޓް އަތުލައި މާމިގިލީ އެއާޕޯޓް ޑޮމެސްޓިކް އެއާޕޯޓަކަށް ބަދަލުކޮށްފި\nކާޑެއްދޫ އެއާޕޯޓުގައި އޮތް ބޯޓަކަށް މީހުން އަރަނީ: އެ އެއާޕޯޓް މިހާރު ހިންގަނީ ސަރުކާރުން.-- ފައިލް ފޮޓޯ: ވިލާ އެއާ\n18 ޖެނުއަރީ 2017 - 19:01\nރީޖަނަލް އެއާޕޯޓްސްގެ ޑިރެކްޓަރު ޖެނެރަލް ސާމީ އަގީލް މިރޭ "މިހާރު" އަށް ވިދާޅުވި ގޮތުގައި ކާޑެއްދޫ އެއާޕޯޓް ހިންގަން ވިލާ އެއާއާ އެކު ހަދާފައިވާ އެއްބަސްވުން ވަނީ މިއަދު އުވާލައިފަ އެވެ. އެ ގޮތަށް ނިންމީ، އޭނާ ވިދާޅުވި ގޮތުގައި، އެ އެއާޕޯޓުގެ ބައެއް ކަންކަން ސިވިލް އޭވިއޭޝަންގެ ގަވާއިދުތަކާއި މިންގަނޑުތަކާ ހިލާފަށް ހުރީމަ އެވެ.\nކާޑެއްދޫ އެއާޕޯޓް ވިލާގެ އަތުން ނެގިއިރު، އެ އެއާޕޯޓުގެ އިންސްޕެކްޝަނެއް ސިވިލް އޭވިއޭޝަނުން ވަނީ މިދިޔަ ނޮވެމްބަރު މަހު ހަދައިފަ އެވެ. އެ ކުންފުނީގެ އަތުން އެ އެއާޕޯޓް އަތުލަން އުޅޭ ކަމަށް އޭރުއްސުރެ ވާހަކަ ދެކެވެމުން އަޔަސް، ސިވިލް އޭވިއޭޝަނުން ބުނެފައި ވަނީ އެއީ ރޫޓިން އިންސްޕެކްޝަނެއް ކަމަށާއި ރާއްޖޭގައި ހިންގާ ހުރިހާ އެއާޕޯޓުތަކެއްގެ އިންސްޕެކްޝަން ކޮންމެ އަހަރަކު ވެސް ހަދާ ކަމަށެވެ.\nވިލާ އިންޓަނޭޝަނަލް އެއާޕޯޓުގެ ނަމުގައި މާމިގިލީގައި ހިންގާ އެއާޕޯޓް ޑޮމެސްޓިކް އެއާޕޯޓަކަށް ބަދަލުކުރީ، ސާމީ މިރޭ ވިދާޅުވި ގޮތުގައި، އެ އެއާޕޯޓް ހިންގާ ވިލާ ޝިޕިން އެންޑް ޓްރޭޑިން ކުންފުނިން އެ ގޮތަށް އެދުމުންނެވެ. ވިލާ އިން ލިޔުމުން އެ ގޮތަށް އެދުމުން، އިންޓަނޭޝަނަލް އެއާޕޯޓެއް ހިންގަން ސިވިލް އޭވިއޭޝަނުން އެ ކުންފުންޏަށް ދޫކޮށްފައިވާ ހުއްދަ މިދިޔަ ޖޫން 1 އިން ފެށިގެން ބާތިލްކޮށްފައިވާ ކަމަށް އޭނާ ވިދާޅުވި އެވެ.\n"އިންޓަނޭޝަނަލް އެއާޕޯޓެއް ހިންގަން އެ ކުންފުންޏަށް ދިނީ އެ ފަރާތުން ވެސް ވަކި ކަންތައްތަކެއް ކުރާ ގޮތަށް. އެކަމަކު، އެ ފަރާތުން އަންގާފައި ވަނީ އެ ކަންކަން ފުރިހަމަކުރަން ދަތިވާ ކަމަށް،" ސާމީ ވިދާޅުވި އެވެ.\nޖުމްހޫރީ ޕާޓީގެ ލީޑަރު ގާސިމާއި (ކ) އަދި ޕީޕީއެމްގެ ރައީސް މައުމޫން: ސިޔާސީ މައްސަލަތަކެއްގެ ތެރޭގައި، ކާޑެއްދޫ އެއާޕޯޓް އަތުލަން ކުރިން ވެސް ނޯޓިސް ދީފައިވޭ.-- ފައިލް ފޮޓޯ: ނިޝާން އަލީ/ މިހާރު\nވިލާ އަށް ކާޑެއްދޫ އެއާޕޯޓް ދިނީ ނޮވެމްބަރު 2013 ގަ އެވެ. އެކަމަކު، ސަރުކާރު ކޯލިޝަނުން ވަކިވެ، އިދިކޮޅު އެމްޑީޕީއާ އެކު ގާސިމް މަސައްކަތް ކުރައްވަން ފެއްޓެވުމާ އެކު، ކާޑެއްދޫ އެއާޕޯޓް އަތުލަން ނިންމައި އެ ކަމުގެ ނޯޓިސް އޮގަސްޓް 2014 ގައި ޓޫރިޒަމް މިނިސްޓްރީން ފޮނުވި އެވެ. ވިލާ އިން ކޯޓަށް ދިއުމުން އެ ނޯޓިހަށް އަމަލުކުރުން ފަސްކުރަން ކޯޓުން އަމުރެއް ނެރެފައި ވަނިކޮށް، ސަރުކާރުން ވަނީ ސެޕްޓެމްބަރު 2014 ގައި ކާޑެއްދޫ އެއާޕޯޓް އަލުން ވިލާ އަށް ދީފަ އެވެ.\nއެ ދުވަސްވަރު، މާމިގިލީ އެއާޕޯޓް ޑޮމެސްޓިކް އެއާޕޯޓަކަށް ވެސް ބަދަލުކުރި އެވެ. އަދި ވިލާގެ އެހެން ކުންފުނިތަކަކަށް ދޫކޮށްފައިވާ ރަށްތަކެއް ވެސް އަތުލައި، ދައުލަތަށް ނުދައްކާ ހުރި ރަށްރަށުގެ ކުއްޔާއި އެހެނިހެން ފީ އަދި ޖޫރިމަނާ ހިމެނޭ ގޮތަށް ޖުމްލަ 90.4 މިލިއަން ޑޮލަރު (1.4 ބިލިއަން ރުފިޔާ) ދައްކަން އެންގި އެވެ. އަދި އެ ފައިސާ ނުދެއްކުމުން ވިލާގެ އެކައުންޓުތައް ވެސް ފްރީޒް ކުރި އެވެ.\nކާޑެއްދޫ އެއާޕޯޓު އަނބުރާ ވިލާ އަށް ދީ އަދި ކުރިން އެޅި ހަރުކަށި ފިޔަވަޅުތައް އުވާލީ، ސަރުކާރަށް ފާޑު ވިދާޅުވުން ގާސިމް ހުއްޓާލެއްވުމުންނެވެ.\nވެރިކަން ކުރާ ޕީޕީއެމްގެ ތެރޭގައި މިހާރު ޖެހިފައިވާ މައްސަލައިގެ ތެރޭގައި ގާސިމް ވަނީ ރައީސް އަބްދުﷲ ޔާމީނާ ދެކޮޅަށް، އެ ޕާޓީގެ ރައީސް މައުމޫން އަބްދުލްގައްޔޫމަށް ތާއީދުކުރައްވާކަން ހާމަކުރައްވައިފަ އެވެ. އެކަމަކު، އޭނާ ވަނީ ސަރުކާރަށް ފާޑު ވިދާޅުވުން ފަހުން އަނެއްކާ ވެސް ހުއްޓާލައްވައިފަ އެވެ.\nކާޑެއްދޫ އެއާޕޯޓް ވިލާ އެއާ ވިލާ ގްރޫޕް މެމްބަރު ގާސިމް އިބްރާހިމް (މާމިގިލި) މާމިގިލީ އެއާޕޯޓް ސަރަހައްދީ އެއާޕޯޓްތައް\n51 ކޮމެންޓް,3ރިއެކްޝަންސް\nފިޔަ ކޮށަމުންގުސް މިދޫނި ގާގަނޑަކަށްވަެނިމެނީ...\nތިކަން ކުރަން މާލަސްވެްްއްޖެ\nތިހެދީ ހަމަ ރަގަޅަށް. ނަސީބެއްނު މިލިޓަރީ ބޭނުންނުކޮށް އެތަންތަން އަތުލެނުކަން.\nމިވަރުން ދަންޏާ ވިލާ ކޮލެޖު ވެސް ޕްރީސްކޫލަކަށް ބަދަލުކޮށް ޕެރެޑައިސްއާ ސަންއައިލޭންޑް ސިޓީ ހޮޓާ ނޫނީ ގެސްޓްހައުސްގެ ދަރަޖައަށް ބަދަލުކުރާނެ\nސިޔާސީ ގޮތުން ދޯހޮޅި ނިންމެވުން ތަކެއް ނިންމި ކަމުގެ ހިތި ނަތީޖާ މިއަދު މިފެންނަނީ ބަލާލި ކޮމްމެދިމާލަކުން ކޮރަޕްޝަން، ޒާތީ ވުން، ބޮޑެތި ވައްކަން، ވާދަވެރިން އެކަހެރިކޮށް ގިއްގަޅުވާލުން ޤާސިމަށް އެވަރު ނުވިސްނުނީތޯ 2013 ގަ ބައިއަތުހިފީ... އޭރުވެސް އަހަރެމެން ބުނިން މިހެން ހަދާނޭ ހެއޮނުވާނޭ ތިހެން ނުހަދާށޭ... ދެން ރުޔެއްކަމަކު ވާނެ ކަމެއްނެތް. މިއަދު ދާނެ ފަނޑިޔާރުގެޔެއްވެސް ނެތް... ހިތާމަހުރި ދުވަހެއް މިއޮތީ ދައްކަވާފަ.... މިއީ ރައްޔިތުންގެ ވިޔާނުދާކަމުންނާއި ދަހިވެތި ކަމުން އައި ވަބާއެއް...\nޤާސިމު މިހާރުވެސް ޔާމީނުގެ ފާހާނާ ސާފުކުރަން ބުރުސް ހިފައިގެން ނުކުންނަ އިރަށް ހުރިހާ ޝަރުޠެއް ފުރިހަމަވެގެން ގެއްލި ދިޔަ ހުރިހާ އެއްޗެއް، މޫދުގައި އޮޔާދާ ބޮނބިގަނޑެހެން އެނބުރި ގާސިމާ ދިމާއަށް އަންނާނެ.\nމުސްތަގްބަލުގައި ވިލާ ކޮލެޖް މަކްތަބަކަށް ބަދަލުކުރުންވެސް އެކަށީގެންވޭ.....\nތެދެއް ދަންނަވަން ތޯއެވެ؟ ވިޔަފާރީގެ މުއާމަލާތު ހިންގަން އެއްމެ ބިރު ބޮޑު އިތުބާރު ކުޑަ ޕާޓީ އަކީ ސަރުކާރެވެ، ޚާއްސަކޮށް ޖުޑީޝަރީ ކޮރަޕްޓްވި ފަހުން ނެވެ. މިހާރު ފަނޑިޔާރުނަށް "އެއްޗެތި "ދެއްވަނީ ސަރުކާރުން ނެވެ.ޢައްމު ފަރުދުން ދީފިނަމަ ކުއްވެރި ވާނެ އެވެ.އެއަށް ކިޔަނީ"ސޔެވެ"\nއަޅުގަނޑައްފެނޭ މާފަންނުވިލާވެސް އެހެން ގައުމަކައް ބަދަލުކުރަން\nމައުމޫނަށްވެސް، ގާސިމަށްވެސް، އަދާލަތު ޕާޓީއަށްވެސް ދެން ތިބި މީހުންނަށްވެސް އޮތީ ޔާމީނުގެ އަދަބު ގައި ތާށިވެފައި ތިބުން... އަމިއްލައަށް ބުއި ބޮނޑިއެއް... ދެން ވާންވީ ގޮތަކީ ގާސިމުގެ ރިސޯޓުތައްވެސް ގާސިމް އަމިއްލައަށް ސިޓީލައިގެން ސަރުކާރުން ނަގަންވީ.... މިނިކާވަގެއް މީހުންތެއަށް ދޫކޮށްލާއިރު އެނގޭން ޖެހޭނެ އެ އެތި އެހެން މީހުންގައިގަ ދަތް އަޅަމުން އަޅަމުން ގޮސް ހުދު ތިމާ ގައިގަވެސް ދަތް އަޅާފާނެކަން...


Loabivaa ukhthunneye!! Edhuvah rahkaatheri vamaatho!\nލޯބިވާ އުޚުތުންނޭވެ!! އެދުވަހަށް ރައްކާތެރިވަމާތޯއެވެ!\nލޯބިވާ އުޚުތުންނޭވެ!! އެދުވަހަށް ރައްކާތެރިވަމާތޯއެވެ! އެއްދުވަހަކު على رضي الله عنه އަދި فاطمة رضي الله عنها، رسول الله صلى الله عليه وسلم ގެ އަރިހަށް ވަދެވަޑައިގަތެވެ. އެހިނދު އެކަލޭގެފާނު ނުހަނު ބޮޑަށް ކީރިތި ކުރަށްވާތީ ދެކެވަޑައިގަތެވެ. على رضي الله عنه ދަންނަވައިފިއެވެ.\nއޭ ﷲގެ ރަސޫލެވެ. ﷲ ގެ ނަބިއްޔެވެ. ކަލޭގެފާނު ތިޔަހާ ވަރަށް ކީރިތި ކުރަށްވަނީ ކީއްވެތޯއެވެ؟ އެ ހިނދު رسول الله صلى الله عليه وسلم ހަދީޘް ކުރެއްވިއެވެ. ތިމަންކަލޭގެފާނަށް ކީރިތި ކުރެވެނީ ތިމަންކަލޭގެފާނު އިސްރާ ކުރެވުނު ރޭގައި ތިމަން ކަލޭގެފާނުގެ އުންމަތުގެ އަންހެން ތަކުންނަށް ލިބެމުން ދިޔަ އަޛާބު ދެކެވަޑައިގެންފައި އެކަން ހަނދުމަފުޅުވެފައެވެ. އިސްތަށިގަނޑުން އެލުވިފައިވާ އަންހެނަކު ތިމަންކަލޭގެފާނު ދެކެވަޑައިގަތީމެވެ. އޭރު އޭނާގެ ސިކުނޑި ކެކިކެކި ހުއްޓެވެ. އަދި ދުލުން އެލުވިފައިވާ އަންހެނަކު ތިމަންކަލޭގެފާނު ދެކެވަޑައިގަތީމެވެ.\nއޭނާގެ އަނގައިގެ ތެރެއަށް ކެކި ކެކި ހުރި ހޫނުފެން އޮއްސެމުން ދިޔައެވެ. އަދި އުރަމަތިން އެލުވިފައިވާ އަންހެނަކު ތިމަންކަލޭގެފާނު ދެކެވަޑައިގަތީމެވެ. އަދި އެމީހެއްގެ ދެ ފައި އުރަމައްޗާ ހަމައަށް ދެ އަތް ނިތްކުރިއާ ހަމައަށް ބަނދެވިފައިވާ އަންހެނަކު ތިމަންކަލޭގެފާނު ދެކެވަޑައިގަތީމެވެ. އޭނަގެ ގައިމައްޗަށް ނަގުލަންދާށި ތަކާއި ހަރުފަތައް އަރައަރާ ހުއްޓެވެ. ބޯ އޫރެއްހެން ހަށިގަނޑު ޙިމާރެއްހެން ހުރި އަންހެނަކު ތިމަންކަލޭގެފާނު ދެކެވަޑައިގަތީމެވެ.\nއޭނައަށް ހާސް ހާސް ކުލައިގެ އަޛާބު ދެވެމުން ދިޔައެވެ. ކުއްތާގެ ސޫރައިގައި ވާ އަންހެނަކު ތިމަން ކަލޭގެފާނު ދެކެވަޑައިގަތީމެވެ. އޭރު އޭނާގެ އަނގައިގެ ތެރެއިން އަލިފާންގަނޑު ވަދެގެން ގޮސް ފުރަގަސްފަރާތުން އަލިފާންގަނޑު ނުކުމެގެން ދަނީއެވެ. އަދި މަލާއިކަތް ބޭކަލުން ތިއްބަވާފައި، ކޮޅު ގުދުގުދުލާފައިވާ އަލިފާނުގެ ޗާބޫކުތަކުން އެ އަންހެންމީހާގެ ބޮލުގައި ތަޅުއްވަމުން ގެންދަވަނީއެވެ. އެހިނދު فاطمة رضي الله عنها އިންތަނުން ތެދުވެ ވަޑައިގެންފައި ދަންނަވައިފިއެވެ. حبيبى و قرّة عينى.. އަހަރެންގެ ލޯބިވަ ކަލޭގެފާނެވެ. އަހަރެންގެ ދެ ލޮލުގެ ފިނިކަންފަދަ ކަލޭގެފާނެވެ. އެ އަންހެންތަކުންގެ ޢަމަލު ތަކަކީ ކޮބައިހެއްޔެވެ؟ އެ ކަނބަލުންނަށް އެހާ ގިނަ ޢަޛާބުތަކެއް ލިބެން އެ ކަނބަލުން ކުރީ ކޮން ފާފަތަކެއްތޯއެވެ؟\nرسول الله صلى الله عليه وسلم ހަދީޘް ކުރެއްވިއެވެ. އޭ މަގޭ ދަރިފުޅާއެވެ! އެ ކަނބަލުން ކުރި ކަންތައްތަކަކީ މިއީއެވެ. އިސްތަށިގަނޑުން އެލުވިފައިވާ އަންހެނާ، އޭނާގެ ބޮލުގެ ނާށިގަނޑު ކެކި ކެކި ހުރި އަންހެނާ ދަންނާށެވެ! އޭނައަކީ ދުނިޔެމަތީ އުޅުނު އިރުގައި ހިލޭ ފިރިހެނުންނަށް އޭނަގެ އިސްތަށިގަނޑު ނިވާކޮށްފައި ނުވާ އަންހެނާއެވެ. އަދި ދުލުން އެލުވިފައިވާ އަންހެނާ، އެނާގެ އަނގައިގެ ތެރެއަށް ކެކި ކެކި ހުރި ހޫނުފެން އޮއްސެމުންދިޔަ އަންހެނާ ދަންނާށެވެ. އޭނައަކީ އޭނަގެ ފިރިމީހާއަށް ދުލުން ގޯނާކުރާ އަންހެނާއެވެ. ފިރިމިހާއަށް ދުލުން ޒުވާބުދީ ނުބައި އެއްޗިހިކިޔާ އުޅުނު އަންހެނާއެވެ.\nއަދި އުރަމަތިން އެލުވިފައިވާ އަންހެނާ ދަންނާށެވެ. އޭނާއަކީ އޭނާގެ ފިރިމީހާގެ ދާން ޒިނޭކޮށްގެން ފަސާދަ ކުޅައަންހެނާއެވެ. އޭނާގެ ފިރިމީހާ ގެއިން ނުކުމެގެން ދިޔައީމައި، އޭނަގެ ފިރިމީހާ ރަށުން ބޭރަށް ދިޔައީމައި އޭނަގެ ފިރިމީހާގެ ދާނަށް ހިލޭ ފިރިހެނުންތައް ގެނެސްގެން އެ ފިރިހެނުންނާއެކު މައްލަވަކޮށް ޒިނޭކުރި އަންހެނާއެވެ. އޭނައެވަނީ އުރަމަތިން އެލުވިފައެވެ. އޭނަގެ ދެފައި އުރަމަށްޗާ ހަމައަށް ދެ އަތް ނިތްކުރިއާއި ހަމައަށް ބަނދެވިފައިވާ އަންހެނާ ދަންނާށެވެ. އެނާގެ ގައިމައްޗަށް ނަގުލަންދާށިތަކާއި ހަރުފަތައް އަރަމުން ދިޔަ އަންހެނާ ދަންނާށެވެ. އޭނައަކީ އޭނަގެ ހަށިގަނޑު ޖުނުބުވެރިކަމާއި ޙައިޟުވެރިކަމުން ޠާހިރު ނުކުރި އަންހެނާއެވެ.\nއަދި އޭނައަކީ ނަމާދަށް ފުރައްސާރަ ކުރި އަންހެނާއެވެ. ނަމާދަށް ފަރުވާ ތެރިކަމެއް ނުބަހައްޓައެވެ. އޭނާ ނަމާދުތައް ކޮއްފައިވަނީ ނަމާދުތަކުގެ އެންމެ ފަހު ވަގުތުތަކުގައެވެ. އެއްވެސް ހާލެއްގައި ނަމާދު ތަކުގެ ކުރީ ކޮޅުގައި ބަރާބަރަށް ފަރުޟު ފަސްނަމާދު އަދާ ކޮއްފައެއްނުވެއެވެ. އޭނަ އެވަނީ ނަމާދަށް ފުރައްސާރަކޮށްފައެވެ. އެމީހެއްގެ ބޯ އޫރެއްހެން ހަށިގަނޑު ޙިމާރެއްހެން ހުރި އަންހެނާ ދަންނާށެވެ. ފަހެ އޭނައަކީ ދޮގު ހަދާ ދެބައޮޑުވެ އުޅުނު އަންހެނާއެވެ. ބޯ އެވަނީ އޫރެއްހެން، ހަށިގަނޑު އެވަނީ ޙިމާރެއްހެންނެވެ. އޭނައަށް ހާސް ހާސް ކުލައިގެ އަޛާބު ލިބެމުން ދިޔައެވެ. އެމީހެއްގެ ސޫރަ ކުއްތާއަކަށް ބަދަލުވެފައިވާ އަންހެނާ، އޭނަގެ އަނގައިގެ ތެރެއިން އަލިފާންގަނޑު ވަދެގެންގޮސް ފުރަގަސްފަރާތުން އަލިފާންގަނޑު ނުކުމެގެން ގޮސް އަލިފާނުގެ ޗާބޫކުތަކުން މަލާއިކަތްބޭކަލުން އޭނަގެ ބޮލުގައި ތަޅުއްވަމުން ގެންދެވި އަންހެނާ ދަންނާށެވެ. އޭނައަކީ ދުނިޔެމަތީގައި އުޅުނު އިރުގައި ކަލަގޮވާ ހަސަދަވެރިވެ އުޅުނު އަންހެނާއެވެ. އޭ މަގޭ ލޮބުވެތި އުޚްތުންނެވެ! މިފަދަ ބޮޑެތި އަޛާބު ތަކަށް ތިބާއަށް ކެއްކުރެވޭނެތޯއެވެ!!\nނޯޓް: ލިޔުން ނަގައިފައިވަނީ އައްޝައިޚް އިބްރާހިމް ފަރީދުގެ ދަރުހަކުންނެވެ.


Palestine ge bayeh mudhaa export nukurevey goiy Israelun hadhaifi\nހުޅަނގު އައްސޭރީގައި ފަލަސްތީނުގެ ބައެއް ދަނޑުވެރިން މަސައްކަތް ކުރަނީ-- ފޮޓޯ: އޭޕީ\nފަލަސްތީނުގެ ބައެއް މުދާ އެކްސްޕޯޓު ނުކުރެވޭ ގޮތް އިޒްރޭލުން ހަދައިފި\n09 ފެބްރުއަރީ 2020 - 16:50:05\nފަލަސްތީނު ރައްޔިތުންގެ ދަނޑުވެރި އުފެއްދުންތައް އެކްސްޕޯޓު ނުކުރެވޭނެ ގޮތަށް އިޒްރޭލު ސަރުކާރުން ދަތިކުރަން ފަށައިފި އެވެ.\nމިއަދުން ފެށިގެން އެގޮތަށް އަމަލު ކުރަމުން ދަނީ އިޒްރޭލުގެ ޑިފެންސް މިނިސްޓަރު ނަފްތާލީ ބެނެޓުގެ އެންގެވުމަކަށެވެ.\nއެގޮތުން އިޒްރޭލު އަސްކަރިއްޔާއިން ދަނީ އުފެއްދުންތައް ސަޕްލައި ކުރަން ބޭނުން ކުރާ މަގުތައް ބަންދު ކުރަމުންނެވެ. ހާއްސަކޮށް އިޒްރޭލުން ވެރިވެގަނެފައިވާ ސަރަހައްދުގެ ތެރެއިން އުރުދުންނަށް ތަކެތި ގެންދެވޭނެ މަގުތައް ވަނީ ބަންދުކޮށްފަ އެވެ.\nއުރުދުންނަކީ ހުޅަނގު އައްސޭރީގައި އުޅޭ ފަލަސްތީނު ރައްޔިތުންނަށް ދުނިޔޭގެ އެހެން ގައުމުތަކާއެކު އެކްސްޕޯޓް ވިޔަފާރި ކުރުމަށް އޮންނަ ހަމައެކަނި މަގެވެ.\nއިޒްރޭލުން މިފަދަ ގޮތަކަށް ފަލަސްތީނަށް ދަތިކުރަން ނިންމާފައި ވަނީ މިދިޔަ ސެޕްޓެމްބަރު މަހު އިޒްރޭލުގެ ގެރި މަސް ފަލަސްތީނަށް އިމްޕޯޓު ކުރުން ހުއްޓާލަން ނިންމުމުންނެވެ.\nފަލަސްތީނު ސަރުކާރުން އޭރު ބުނީ އިޒްރޭލުން ވެސް ވިއްކަނީ އެ ތަކެތި އެހެން ގައުމުތަކުން އިމްޕޯޓުކޮށްގެން ކަމަށާއި، އެހެންކަމުން ސީދާ އެގައުމުތަކާއެކު ވިޔަފާރީގެ މުއާމަލާތްތައް ކޮށްގެން ފަލަސްތީނަށް އެ ތަކެތި ގެނެވޭނެ ކަމަށެވެ.\nއެ ނިންމުމަކީ ފަލަސްތީނުގެ އިގްތިސާދީ މިނިވަންކަން ވަރުގަދަކޮށް، އިޒްރޭލަށް ބަރޯސާވުން ކުޑަ ކުރުމަށް ނިންމި ނިންމުމެއް ކަމަށް ބެލެވެ އެވެ.\nނަމަވެސް އެގޮތަށް އަމަކު ކުރަން ފެށުމާއެކު އިޒްރޭލުގެ އެ މާކެޓަށް ކޮންމެވެސް ވަރެއްގެ ނޭދެވޭ އަސަރުތަކެއް ކުރަން ފެށި އެވެ. އެއާއެކު ފަލަސްތީނުން ނިންމީ އިޒްރޭލުގެ ގިނަ އުފެއްދުންތަކެއް ބޮއިކޮޓް ކުރުމަށެވެ. އެގޮތުން އިޒްރޭލުން މޭވާ އާއި ތަރުކާރީ އަދިއެކި ބުއިންތަކާއި ބޯފެން އިމްޕޯޓް ނުކުރަން ފަލަސްތީނުން ނިންމި އެވެ.\nއިޒްރޭލުން ބުނީ ފަލަސްތީނަށް ދަތި ކުރުން ހުއްޓާލާނީ އެގައުމުގެ ގެރިމަސް ފަލަސްތީނަށް އިމްޕޯޓު ކުރަން ފެށުމުން ކަމަށެވެ. އަދި ފަލަސްތީނުން ބުނީ އިޒްރޭލުން ދަތި ކުރުން ހުއްޓާލުމުން، އެގައުމުގެ މުދާ ބޮއިކޮޓް ކުރުން ހުއްޓާލާނެ ކަމަށެވެ.


Bondey ah fuluhun aniyaa kuri video Majilis gai dhahkaifi | Mihaaru\nބޮންޑޭ އަށް ފުލުހުން އަނިޔާކުރި ވީޑިއޯ މަޖިލީހުގައި ދައްކައިފި\nފުލުހުންތަކެއް 2012 ފެބްރުއަރީ 8 ވަނަ ދުވަހު މެމްބަރު އިބްރާހިމް ރަޝީދަށް އަނިޔާ ކުރަނީ: އެ ވީޑިއޯ މިއަދު ވަނީ މަޖިލީހުގައި ދައްކައިފައި\n09 ޖޫން 2020 - 13:46\nރައީސް މުހައްމަދު ނަޝީދުގެ ވެރިކަން ބަދަލުވުމުގެ ފަހު ދުވަހު (ފެބްރުއަރީ 8، 2012)، މާލޭގައި އެމްޑީޕީން ކުރި ބޮޑު މުޒާހަރާގައި މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) އަށް ފުލުހުން އަނިޔާކުރި މަންޒަރު ދައްކައިދޭ ވީޑިއޯ ރައްޔިތުންގެ މަޖިލީހުގެ މިއަދުގެ ޖަލްސާގައި ދައްކައިފި އެވެ.\nމީގެ ކުރިން އާންމު ވެފައިވާ އެ ވީޑިއޯ މަޖިލީހުގެ ތަޅުމުގައި ދެއްކީ، ދިވެހި ފުލުހުންގެ ހިދުމަތުގެ ބިލަށް ބަހުސްގައި މަޖިލީހުގެ ނައިބު ރައީސް އީވާ އަބްދުﷲ އެކަމަށް އެދިވަޑައިގަތުމުންނެވެ. މަޖިލީހުގެ ތަޅުމުގައި އެ ވީޑިއޯ ބައްލަވަން ބޭނުންވީ، ގަލޮޅު އުތުރު ދާއިރާގެ މެމްބަރު އީވާ ވިދާޅުވި ގޮތުގައި އެއީ ނުވާ ކަމަކަށް ހަދައިގެން ތިބޭތީ އެވެ.\nއެގޮތަށް މަޖިލީހުގެ ތަޅުމުގައި އާންމުކޮށް ވީޑިއޯތައް ދައްކައެއް ނޫޅެ އެވެ. އީވާ އެގޮތަށް އެދިވަޑައިގަތުމުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ އެއީ ބޭނުންތެރި ކަމެއް ކަމަށާއި އެހެން ކަމުން އެ ވީޑިއޯ މަޖިލީހުގައި އަޅުވާނެ ކަމަށް ވިދާޅުވެފަ އެވެ.\nބަހުސްގެ މެދުތެރެއިން އެ ވީޑިއޯ ތަޅުމުގައި ދެއްކިއިރު، ވީޑިއޯއިން ފެންނަނީ މެމްބަރު ބޮންޑޭ މަގުމައްޗަށް ވައްޓާލުމަށް ފަހު، ފުލުހުންތަކެއް ކޮޅުފައިންނާއި މުގުރުންނާއި އަތުން އޭނާގެ ގައިގައި ތަޅާ މަންޒަރެވެ.\nއެމްޑީޕީގެ މެމްބަރުންގެ ފާޑުވިދާޅުވުން ފުލުހުންނަށް\nދިވެހި ފުލުހުންގެ ހިދުމަތުގެ ބިލްގެ ބަހުސްގައި އީވާ ވިދާޅުވީ، އެމެރިކާގެ ކަޅު ނަސްލުގެ މީހެއް ކަމަށްވާ ޖޯޖް ފްލޮއިޑް، އެ ގައުމުގެ ފުލުހުންގެ އަނިޔާގައި މަރުވުމުގެ ހިތާމަ އެމެރިކާގެ ރައްޔިތުން ބަދަލުކުރަން މަސައްކަތް ކުރަނީ ތާއަބަދަށް ދެމިއޮންނާނެ ރަނގަޅަކަށް ކަމަށެވެ. އެެހެންވެ، އެމެރިކާގައި ފުލުހުން މަރާލި މީހުންގެ ނަންތައް ހާމަކޮށްފައިވާއިރު، ރާއްޖޭގައި މިހާތަނަށް ފުލުހުންގެ ފަރާތުން އަނިޔާ ލިބުނު މީހުން އެނގޭނެ ގޮތެއް ވެސް ނެތް ކަމަށް އީވާ ވިދާޅުވި އެވެ.\n"ފެބްރުއަރީ 7، 2012، ފެބްރުއަރީ 8، 2012، ދިވެހި ރައްޔިތުންނަށް އެ ކުރި އަނިޔާ ވީޑިއޯތަކުން އަޅުގަނޑުމެންނަށް ފެނޭ. އޭގެ ފަހުން އެކަކު ވެސް ނުވަތަ އެއްވެސް ވެރިއަކު ނުކުމެ ވިދާޅުވެއްޖެތޯ ނުވަތަ ފުލުހުންގެ މުއައްސަސާ އިން ވެސް ބުނެފިތޯ ތިމަންނަމެން ގޯހުން ކުރި އަނިޔާ އެކޭ އެއީ. އަދި ވެރިކަން ބަދަލު ކުރީ ބަޢާވާތުންނޭ ބުނެލަން ނުކުރުނު ކަމަކު ތިމަންނަމެން ކުރި އަނިޔާ އެއީ ގޯހަކުންނޭ ބުނެލި ފުލުހެއް. ވެރިއެއް ނެތް،" އީވާ ވިދާޅުވި އެވެ.\nމަޖިލީހުގެ ނައިބު ރައީސް އީވާ އަބްދުﷲ: އޭނާ ވިދާޅުވީ ފުލުހުންގެ މުއައްސަސާއަށް ރައްޔިތުން އިތުބާރު ނުކުރާ ކަމަށް-- ފޮޓޯ: މަޖިލިސް\nއޭނާ ވިދާޅުވީ ފުލުހުންގެ މުއައްސަސާ އިސްލާހު ކުރުމާ ދެކޮޅު ހަދާނެ އެއް ވެސް ދިވެއްސަކު ނޫޅޭނެ ކަމަށެވެ. އެމެރިކާގައި ވެސް ފުލުހުންގެ މުއައްސަސާ އިސްލާހު ކުރުމަށް ހުރިހާ ޕާޓީއެއް ގުޅިގެން މަސައްކަތް ކުރާ ކަމަށާއި ރާއްޖޭގައި ވެސް އެކަން ކުރެވޭނެ ކަމަށް ވިދާޅުވި އެވެ.\nޝޮކް ދޭ ބަޑި ފުލުހުން ބޭނުން ކުރަން ނިންމާފައިވާއިރު، އެކަމަށް ތާއީދު ކުރާ ދިވެއްސަކު ހުރި ކަމަކަށް ގަބޫލު ނުކުރެވޭ ކަމަށް ވެސް އީވާ ވިދާޅުވި އެވެ. އެހެން އެވަނީ ވޭތުވެދިޔަ ތަނުގައި ފުލުހުން އަމަލު ކޮށްފައިވާ ގޮތުން ކަމަށް އޭނާ ވިދާޅުވި އެވެ.\nމާފަންނު އުތުރު ދާއިރާގެ އެމްޑީޕީގެ މެމްބަރު އިމްތިޔާޒް ފަހުމީ ވިދާޅުވި ގޮތުގައި، މުޅި އެމެރިކާގައި ވެސް މިހާރު ފުލުހުންގެ ވާހަކަ ދައްކަން ޖެހިފައިވާއިރު، ދިވެހި ގިނަ ރައްޔިތުން ވެސް ދެކޭގޮތުގައި ފުލުހުންގެ މުއައްސަސާ އިސްލާހު ކުރަން ޖެހޭ ކަމަށެވެ.\n"ކޮންމެ ބޮޑު ކަމެއް ވުމަށް ބޮޑު ސަބަބެއް މެދުވެރިވޭ. އެހެން ނަމަވެސް މިއީ ހިނގަހިނގާ ހުންނަ ކަންކަން. ފުލުހުންގެ ފަރާތުން މީހުންނަށް ލިބޭ އަނިޔާވެރި ކަމަކީ ހަމަ ހިނގަހިނގާ ހުންނަ ކަންކަން. ނަމަވެސް ބޮޑުކޮށް ފެންމަތިވީމާ ބޮޑުކޮށް އެކަމާ އަޅާލަން ޖެހެނީ. ބޮޑުކޮށް މީހުންގެ ސަމާލު ކަމަށް އަންނަނީ. އެހެންވީމާ އެމެރިކާގައި އަދި ދުނިޔޭގެ އެހެން ގައުމުތަކުގައި ވެސް ފުލުހުންގެ ފަރާތުން ރައްޔިތުންނަށް ލިބޭ އަނިޔާތައް ހުއްޓުވުމުގެ ވާހަކަތައް މާ އަޑުގަދަކޮށް ދައްކަން ފެށިފައި މި ވަނީ،" އިމްތިޔާޒް ވިދާޅުވި އެވެ.\n"މިއީ އަޅުގަނޑުމެންވެސް ދައްކަމުން ދިޔަ ވާހަކަ. ދިވެހިރާއްޖޭގައި އޮތް އެންމެ ބޮޑު ސިޔާސީ ޕާޓީން ވަރަށް ބާރަށް ދައްކަމުން ދިޔަ ވާހަކަ. ހަގީގަތެއްގެ މައްޗަށް ބިނާކޮށް އަޅުގަނޑުމެން ދައްކަމުން ދިޔަ ވާހަކަ."\nއޭނާ ވިދާޅުވީ ފުލުހުންގެ ފަރާތުން ނާއިންސާފުން އެތައް ރައްޔިތުންނަކަށް އަނިޔާ ލިބިފައިވާއިރު އެކަމަށް އަދި ވެސް އިންސާފު ލިބިފައި ނުވާ ކަމަށެވެ. ފުލުހުންނާ މެދު އިތުބާރު ހޯދުމަށް އެކަންކަން ބަދަލުވެ އިންސާފު ލިބެން ޖެހޭ ކަމަށް އޭނާ ވިދާޅުވި އެވެ.\nމެމްބަރު އިމްތިޔާޒް ފަހުމީ: ފުލުހުންގެ މުއައްސަސާއަށް ވަރަށް ބޮޑަށް ފާޑު ވިދާޅުވި-- ފޮޓޯ: މަޖިިލިސް\nފުލުހުންނަށް ޝޮކް ދޭ ބަޑި ދިނުމާ ގުޅޭގޮތުން އިމްތިޔާޒް މިއަދު ވެސް ވިދާޅުވީ އެއީ ވަރަށް ބިރު ގަންނަ ކަމެއް ކަމަށާއި ނުރައްކާތެރި ބައެއްގެ އަތްމައްޗަށް އެ ޒާތުގެ އެއްޗެއް ދީފި ނަމަ އޭގެ ނާޖާއިޒު ބޭނުން ކޮށްފާނެ ކަމަށެވެ.\n"ޕެޕާ ސްޕްރޭ ދިނީމާ ފަހަތުން ދުވެ ދެލޯ ހޯދާފައި ޖަހައި އެބަ ހުސްކުރޭ. މިހުރީ ފެންނަން ހުރި ހަގީގަތްތައް. އަޅުގަނޑުމެންގެ ތެރެއިން މުޒާހަރާތަކަށް ނުކުމެ ތިބޭ ހިތްވަރު ގަދަ އަންހެން ކަނބަލުން އެއްވެސް ކަމަކާ ނުލައި ފަަހަތުން ދުވެ ދެލޯ ހޯދައިފައި ޕެޕާ ސްޕްރޭ ފުޅި ހުސްކޮށްލާ،" އިމްތިޔާޒް ވިދާޅުވި އެވެ.\nފޮނަދޫ ދާއިރާގެ އެމްޑީޕީގެ މެމްބަރު މޫސާ ސިރާޖު ވިދާޅުވި ގޮތުގައި، ގިނަ ފުލުހުން އަނިޔާވެރިވަމުން ދަނީ ރަނގަޅު ތަމްރީނާއި ތައުލީމް ނެތުމުންނެވެ. އެހެންކަމުން ފުލުހުންގެ ބިލް ފާސް ކުރާއިރު، މަގާމުތަކުގައި ތިބޭ ފުލުހުން ވަކި ތައުލީމަކާއި ތަމްރީނެއް ލިބިފައި ހުރުން ލާޒިމް ކުރަންޖެހޭ ކަމަށް އޭނާ ވިދާޅުވި އެވެ.\n"ހަ މަސް ދުވަހުގެ ތަމްރީން ކޯހެއް ހަދައިފައި ނުކުމެ ރައްޔިތުންގެ ގައިގައި ތަޅަން ފެށީމަކައެއް އެއީ ހަމަޖެހޭ ކަމެއް ކަމަކަށް ގައިމު ވެސް އަޅުގަނޑަކަށް ގަބޫލެއް ނުކުރެވޭ. ވަކި އުސޫލުތަކަކުން ވަކި ޑިޕާޓްމަންޓް ތަކުގައި ތިބެން ޖެހޭ ފުލުހުންގެ ޝަރުތުތައް މީގައި ކަނޑައެޅިގެން ބަޔާން ކުރަންޖެހޭ ކަމަށް އަޅުގަނޑު ގަބޫލު ކުރަން،" ގާނޫނީ ވަކީލް ސިރާޖް ވިދާޅުވި އެވެ.\nއެ ބަހުސްގައި ވެސް އެހެން ބައެއް މައްސަލަތަކެކޭ އެއްގޮތަށް މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް (މަވޯޓާ) އާއި އެމްޑީޕީގެ އެހެން މެމްބަރުންނާ ހިޔާލު ތަފާތެވެ. ޝަރީފް ވިދާޅުވީ ވަކިވަކި މީހުންނަށް އިނގިލި ދިއްކޮށް، ޒާތީވާން ނުޖެހޭ ކަމަށާއި ފުލުހުންގެ މުއައްސަސާ ވެސް އިސްލާހު ކުރަން ޖެހޭ ނަމަ އެކަން މަޖިލީހުން ކުރަން ޖެހޭ ކަމަށެވެ.\nއެ ހިސާބުން ޝަރީފްގެ ވާހަކަ ހުއްޓުވައި ނަޝީދު ވިދާޅުވީ އެއް ވެސް މެމްބަރަކު ޒާތީވާތަން ފެނިވަޑައި ނުގަންނަވާ ކަމަށެވެ.\nޝަރީފް ވިދާޅުވި ގޮތުގައި، ގޯސްކޮށް ކަންތައްތަކެއް ކޮށްފައިވާ ބަޔަކު ފުލުހުންގެ ތެރޭގައި ވެސް އެބަތިއްބެވެ. އެހެންވެ، އެ މީހުންނާ ދޭތެރޭ ފިޔަވަޅު އަޅަން ޖެހޭނެ ކަމަށް ވިދާޅުވި އެވެ. ފުލުހުންނަކީ ވަރަށް މުހިންމު ހިދުމަތްތަކެއް ފޯރުކޮށްދޭ ބައެއް ކަމަށާއި ޒާތީ ކަމެއް އޮވެގެން ފުލުހުންގެ މުޅި މުއައްސަސާގެ އަގު އަބަދު ވައްޓާލަން ނުޖެހޭ ކަމަށް ޝަރީފް ވިދާޅުވި އެވެ.\nއެމްޑީޕީ ފުލުހުން މެމްބަރު އިބްރާހިމް ޝަރީފް (މަރަދޫ) މެމްބަރު އިބްރާހިމް ރަޝީދު (މާފަންނު މެދު) މެމްބަރު އީވާ އަބްދުﷲ މެމްބަރު އިމްތިޔާޒް ފަހުމީ ފުލުހުންގެ އަނިޔާ މެމްބަރު މޫސާ ސިރާޖު (ފޮނަދޫ) ހަމަނުޖެހުން ފެބްރުއަރީ 8 މުޒާހަރާ\n80 ކޮމެންޓް, 161 ރިއެކްޝަންސް\nމަޖިލިސް ސައިޒުއޮޅި ބަރުލަމާނީ ވެރިކަމަކަށް މިސްރާބުޖެހުމީ ރައްޔިތުން ރިޔާސީއަށް ދިން އިތުބާރަށް ކުޑައިމީސްވުން\nމެމްބަރު ސިރާޖަށް ދަންނަވާލަންއޮތީ ފުލުހުންގެތެރޭގައި މެމްބަރ ސިރާޖަށްވުރެ ތަޢުލީމީގިތުން މާ މަތީ ފާސްތައް ނަގާފަވާ މީހުން އެބަތިއްބޭ، މިގޮތުން ޕީއެޗްޑީ ހޯލްޑަރުން، ޑޮކްޓަރުން، މާސްޓާސް، ޑިޕްލޮމާ ސެޓްފިކެޓް3 ފެންވަރު މީހުން އެބަތިބި؟ އަދި ގިނައީ ތިބުނާ ޖީސީ ގަނޑަށްވުރެ މަތީ ފާސް ނަގައިގެންތިބި މީހުން، ފުލުހުންގެ ހުވާކޮށްގެން މަސައްކަތައް ނުކުންނަ ކޮންމެ މީހަކީ އެމް.ކިއު.އޭ އިން ގަބޫލްކުރާ ސެޓްފިކެޓް3ގެ ފެންވަރު ހުރި ޤާބިލް މީހުން\nއަސްލު ވެގެން އުޅޭ ގޮތަކީ ބޮޑު ޚިޔާނާތުގެ ފުލުހުން ކޮށްފައިވާ ތަހުގީގަށް މިބައިގަނޑު ދަނޑިބާނަން ފުރުސަތު ނުލިބިގެން ލޭކެކެނީ. ޝޭޚުއިމުރާނާވެސް މިޖެހިގެން އުޅޭމައްސަލޭކީ އެއީ. ބޭނުންވަނީ ވަކި ބަޔަކު ފުރޭމްކުރަން. އެއީތޯ އިންސާފަކީ\nހަސަދައިން ފުރިފައިވާ އަމިއްލަ އެދުން ބޮޑު ނާގާބިލް ވާނުވާ ނޭނގޭ ބައެއް\nހަމަ ތިޔަ ގޮތަށް މަޖްލިހުގަ މެމްބަރަކަށް އަނިޔާކުރި މަންޒަރުވެސް ދައްކަންވާނެ. އަދި ބައެއް އިސް މެމްބަރުން ފައި އެއްލާ މަންޒަރުވެސް ދައްކަންވާނެ. ފުލުހުންގެ އަނިޔާއެކޭ މަޖްލިހުގަ ހިންގާ މާރާމާރީއެކޭ ކޮބާ ތަފާތެއް؟\nސީޕީ ހަމީދު ހަ ބުނަން ވީނުންތޯ މީހުންގެ ނަންތައް. ފުލުހުން ތަޙުޤީޤު ކުރަން ފުރުސަތު ލިބުނީމަ ވެސް ނުކުރޭ. އިމްރާނު ހޯމް މިނިސްޓަރަށް ލައިގެން އެމްޑީޕީ ހެވިފަ. މަޖާ ދޯ\nތިކަހަލަ ކަމެއްގަ ދެކޮޅުވެސް އޮންނާނެ އަދި ތިވަރަކުން ތިއަކަށް އިންސާފެކޭ ނުކިޔޭނެ ޓީވީއެމް ކައިރީގަ އޮތް ލޮރީއެއްގަ ހުރި ފުލުހެއްގައިގަ ތަޅާލި ވީޑިއޯއާއި އެދުވަހު އަނދަމުން ދިޔަ ތަންތަނުގެ ވީޑިއޯ ތިޔަ ވީޑިއޯއަކާއެކު އަޅުވިނަމަ ގާނޫނާ ގަވައިދު ހަދަން ފަސޭހަވާނެ އަދި ބަލާމީހުންނަށް ހިޔާލެއްދޭންވެސް ފަސޭހަވާނެ\nއަދި އަޅުވާލަން ފެނޭ މި މީހުން އެވަރެއް ނެތިގެން އުޅޭ މޯޑީ ސަރުކާރުގެ ފުލުހުން އިންޑިޔާ ރައްޔިތުންގެ ގައިގާ ތަޅާ މަންޒަރު. އަދި އިޒްރޭލް މީހުން ފަލަސްތީނުގެ މީހުންގެ ގައިގާ ތަޅާ މަންޒަރު. ތަދުވަނީ ދިވެއްސަކަށް ވީމާއެއް ނޫން. ދެން ބުނާނީ މިއީ ތިމަންނަމެންނާ ބެހޭ ކަމެއް ނޫނޭ. ބެހޭ ކަމަކަށް ވަނީ އަހަރެމެންގެ ނަމުގައި އެމީހުންނަށް ކަލޭމެން ތާއިދުކުރާތީ\nކޮބާ އީވާ ކޮޅުފައިންޖެހި ވީޑިއޯ\nހުސް ޑްރާމާ. ބޭނުމަކީ އެމެރިކާގައި ހިނގާ ކަންތަކުން މިސާލު ނަގައިގެން ދިވެހިންގެ ލެ ކައްކުވައި ފުލުހުންނާއި މެދު ނަފްރަތު އުފެއްދުން. ފެބްރުއަރީ 12ގައި ފުލުހުންގެ ބަޔަކު އަނިޔާވެރިވި ކަމީ ތެދެއް އަދި ބެލެން ޖެހޭނެ. އެކަމު މި މީހުން މި އުޅެނީ ހަގީގީ މާނައިގައި ކަމެއް ރަނގަޅު ކުރާކަށް ނޫން. އެ އަނިޔާވެރިކަމުގެ ބޭނުން އަމިއްލަ ފައިދާއަށް ނަގަން. ސީޕީ އަކީ އަމިއްލަ ޕާޓީ މީހެއް. އަދި ސުޕަރ މެޖޯރިޓީ އޮތް އިރު ދެން ކޮންކަމެއްތޯ ނުވެގެން މި އުޅެނީ.؟


ރައީސުލް ޖުމްހޫރިއްޔާއަކަށް ހަގީގަތުގައި ވެސް ގައުމު ހިނގާނުހިނގާ ގޮތެއް ނޭނގޭ: ޠާރިޤް | Sandhaanu\nރައީސުލް ޖުމްހޫރިއްޔާއަކަށް ހަގީގަތުގައި ވެސް ގައުމު ހިނގާނުހިނގާ ގޮތެއް ނޭނގޭ: ޠާރިޤް\nޖުލައި 6, 2021\nރައީސުލް ޖުމްހޫރިއްޔާ (އިބްރާހީމް މުޙައްމަދު ޞާލިޙް)އަކަށް ހަގީގަތުގައި ވެސް ގައުމު ހިނގާނުހިނގާ ގޮތެއް ނޭނގޭ ކަމުގައި މަހިބަދޫ ދާއިރާގެ ރައްޔިތުންގެ މަޖިލިސް މެންބަރު އަޙުމަދު ޠާރިޤް (ޓޮމް) ވިދާޅުވެއްޖެއެވެ.\nޓޮމް ވިދާޅުވީ ސަރުކާރުގެ 19 މިނިސްޓްރީ ހިންގަން ތިބީ ކޮންބައެއް ތޯއާއި އެމީހުންގެ ކެޕަސިޓީ ހުރީ ކިހާވަރަކަށްތޯއާއި ކުންފުނިތައް ހިންގަނީ ކިހިނެއްތޯއާއި މިކަންތައްތައް ބަލާނެ މީހަކު ސަރުކާރުގައި ނެތް ކަމަށެވެ.\n“ވެރިއަކަށް ހުންނަ ބޭފުޅެއްގެ ހުންނާންޖެހޭކަމަށް އާންމުކޮށް ގަބޫލުކުރާ އުސޫލުތައް ނެތް މީހަކަށް ވެރިކަން ލިބުނީމަ ދެން ދާނެ ގޮތަކަށް މިދަނީ.” ޓޮމް ވިދާޅުވިއެވެ. “ހަތަރުވަރަކަށް މިނިސްޓަރުން މުޅި ސަރުކާރު ހިންގަނީ. ރައީސުލް ޖުމްހޫރިއްޔާއަކަށް ހަގީގަތުގައި ވެސް ގައުމު ހިނގާނުހިނގާ ގޮތެއް ނޭނގޭ.”\nޓޮމްގެ ވާހަކަފުޅުގައި ރައީސް އިބްރާހީމް މުޙައްމަދު ޞާލިޙަކީ ވަރަށް މަޑުމައިރި ބޭފުޅެއްކަމުގައި ސިފަކުރެއްވިއެވެ.\n“އަޅުގަނޑުމެންނާއެކު ރައްޔިތުންގެ މަޖިލީހުގައި އުޅުއްވި ބޭފުޅެއް. މާލިއްޔާތު ކޮމިޓީގައި ވެސް އަޅުގަނޑުމެންނާއެކު މަސައްކަތް ކުރެއްވި. ވަރަށް މަޑުމައިތިރިވާނެ. މަޑުމައިތިރި ވެގެން ވެރިކަން ނުކުރެވޭހާ މަޑުމައިތިރި ބޭފުޅެއް. މިއީ މިގައުމުގައި މިހާރު ދިމާވެގެން އުޅޭ މައްސަލައަކީ.” ޓޮމް ވިދާޅުވިއެވެ. ” ކައިރީގައި ތިއްބެވި ބޭފުޅުން ޚާއްޞަކޮށް މިނިސްޓަރުން ފަދަ ބޭފުޅުންގެ މަގާމުތައް ދިފާއު ކުރެއްވުމަށްޓަކައި ބާރުތައް ހޯދުމަށްޓަކައި މަސައްކަތް ކުރުމަށް ރައީސުލް ޖުމްހޫރިއްޔާގެ ބޮލަށް ސަވާރުވެގެން ރައީސުލް ޖުމްހޫރިއްޔާއަކީ ދެން ހަމަ މިގައުމުގައި ނެތްހާ މޮޅު މީހަކަށް ހަދައި ރައީސުލް ޖުމްހޫރިއްޔާއަށް އޮޅުވާލައިގެން މިހާރު މަސައްކަތް ކުރަމުންދަނީ.”\nރައީސް އިބްރާހީމް މުޙައްމަދު ޞާލިޙު: ވަރަށް މަޑުމައިތިރި ބޭފުޅެއް\nޓެރަރިޒަމްގެ ގާނޫނަށް އިސްލާހު ގެނައުމަށް މަޖިލީހަށް ހުށަހެޅިފައިވާ ބިލާގުޅޭ ގޮތުން ވާހަކަފުޅުދައްކަވަމުން ޠާރިޤް ވިދާޅުވީ ހައެއް މޭގައި ދިމާވި މައްސަލައާ ގުޅިގެން (ރައީސް ނަޝީދަށް އަމާޒުކޮށްދޭން އުޅުނު ހަމަލާ) ގާނޫނަށް ބަދަލު ގެނައުމުގެ ވަރަށް ގިނަ މަސައްކަތް ކުރެވެމުން ދާކަމަށެވެ. އަދި އެމްޑީޕީއާއި ސަރުކާރު ޖަޒުބާތުގައި ޖެހިގެން ގާނޫނުއަސާސީގެ ބައުންޑްރީތައް ދޫކޮށްނުލައި ގާނޫނުއަސާސީގެ އަސާސީ ހައްގުތައް ދޫކޮށްނުލައި އެ ގާނޫނުތަކަށް ގެންނަ ބަދަލުތައް ގެނައުމަށް ގޮވާލެއްވިއެވެ.\nޠާރިޤްގެ އިތުރަށް ރާއްޖޭގެ އެތައް ހާސް ބަޔަކު ދަނީ ރައީސް އިބްރާހީމް މުޙައްމަދު ޞާލިޙުގެ ސިޔާސަތުތަކަށް ވަރަށް ބޮޑަށް ފާޑުކިޔަމުންނެވެ.\nބިން ޙައިދަަަރު ޖުލައި 6, 2021 At 5:28 ޕމ\nމަސްވެރިކަމުގެ ފަނޑިޔާރުކަމެއް ރާވެރިއަކަށް ނުކުރެވޭނެ.\nރާވެރިއަކަށް މަސްވެރިކަމުގެ ފަނޑިޔާރުކަމެއް ނުކުރެވޭނެ!\nއެކަމު ހެޔޮތާ ރައްޔަތުން ތިބީ ބެރުޖަނާ މަޖާގަނޑެއްގެތެރެއިން އަދި ފިތުނައިގެ ތެރޭންނަމަވެސް މި މިންގަޑުން ބަލާކަށެއްނޫނެވެ. ވީމާ ޙިމާރެއްވެސް މަޖިލީސް އަށްވެސް ހޮވަން އޯކޭ އެވެ. ރައްޔަތުން އެހެން ޒިންމާދާރުކޮށް އެބައިމީހުންގެ ވެރިން ކޮންކަމެއް ކުރަން ކާކުތޯ މިހޮވެނީ ނުވިސްނާ ޢަމަލުނުކުރަންޏާ ދެން ހަމަ ވާނެ ހަ އެތި މިތިބަގެން ވަމުން ދަނީއެވެ. ގިނައީ ހަމަ ލަނޑާ!!\nShiyam ޖުލައި 6, 2021 At 6:10 ޕމ\nSAME AS MACL


Amaaz boat ge veriyaa bunanee lockdown kurikan neygey kamah, boat furee lockdown kuri fahun | Mihaaru\nމާލޭގެ އުތުރު ފަރާތުގެ ބަނދަރު ސަރަހައްދު: އަމާޒު ބޯޓު މާލެ އިން ފުރިއިރު ލޮކްޑައުން ކުރިކަން ނޭނގޭ ކަމަށް ބުނި. --މިހާރު ފޮޓޯ: ނިޝާން އަލީ\nއަމާޒު ބޯޓުގެ ވެރިޔާ ބުނަނީ ލޮކްޑައުން ކުރިކަން ނޭނގޭ ކަމަށް، ބޯޓު ފުރީ ލޮކްޑައުންކުރި ފަހުން\n28 އެޕްރީލް 2020 - 13:40 54 comments\nއަމާޒު ބޯޓްގެ ކެޕްޓަން ބައްޔަށް ޕޮޒިޓިވްވުމާ ގުޅިގެން އެ ބޯޓް ދަތުރުކުރި އުތުރުގެ ތިން އަތޮޅެއްގެ 13 ރަށެއް ވަނީ ބަންދުކޮށްފަ އެވެ. އަދި އެ ބޯޓުން ދަތުރުކުރި 98 މީހެއް ވަނީ ގޭގައި އައިސޮލޭޓް ކޮށްފަ އެވެ. ކެޕްޓަން ޕޮޒިޓިވްވުމާ ގުޅިގެން ގިނަ ރަށްތަކަކަށް ބަލި ފެތުރިދާނެ ކަމުގެ ބިރު ވަނީ ބޮޑުވެފަ އެވެ.\nAmaazu boat dhathurukuri hurihaa rasheh bandhu kofii\nއަމާޒު ބޯޓް ދަތުރު ކުރި ހުރިހާ ރަށެއް ބަންދު ކުރުން\nއަމާޒު ބޯޓް މާލެއިން ފުރީ މާލޭން އެ ބައްޔަށް މީހަކު ފުރަތަމަ ޕޮޒިޓިވްވުމާ ގުޅިގެން މާލެ ލޮކްޑައުން ކުރި ދުވަހު އެވެ. މާލެ ލޮކްޑައުން ކޮށްފައި ވަނީ އެޕްރީލް 15 ވަނަ ދުވަހުގެ މެންދުރު 2:30 އިން ފެށިގެންނެވެ. އޭގެ ފަހުން މާލެ އަށް އަރައި ފޭބުމަކީ މަނާކަމެކެވެ.\nއަމާޒު ބޯޓުގެ ވެރިޔާ މުހައްމަދު ސަލީމް، "މިހާރު" އަށް ބުނިގޮތުގައި އެ މީހުން ފުރައިގެން ދިޔައީ އެ ދުވަހުގެ މެންދުރު 2:50 ގަ އެވެ. ބޯޓު ފުރީ ވެސް ނޯތު ހާބަރުގައި އޮންނާތީ ދައްކަން ޖެހޭ ފީ އެމްޕީއެލްގެ އޮފީހަށް ދެއްކުމަށް ފަހު އެވެ. އަދި ފުރައިގެންދާކަން ވެސް އެމްޕީއެލް އަށް އެންގި ކަމަށް ސަލީމް ބުންޏެވެ.\nBreaking: Male in3vana meehaku positive vejje\nމާލެ ސަރަހައްދުގެ ލޮކްޑައުން ފެށި ދުވަހުގެ އިވެންޓުތައް\n"ލޮކްޑައުންގެ ވާހަކަތަކެއް އުޅޭތީ އޮފީހުން ވެސް ބައެއް ތަންތަނަށް ގުޅައި ބެލި. ނުބުނޭ ލޮކްޑައުންގެ ވާހަކައެއް. އަދި ނުފުރޭނެ ވާހަކައެއް ވެސް،" އެ ދުވަހު ބޯޓުން ދަތުރު ކުރި ސަލީމް ބުންޏެވެ.\nއެ ބޯޓް ދަތުރުކުރި ރަށްތަކުގެ ތެރޭގައި ހއ. ދިއްދު އާއި އުތީމުގެ އިތުރުން ށ. ނަރުދޫ، ށ. ފުނަދޫ، ށ. މިލަންދޫ، ށ. ފީވައް، ށ. މާއުގޫނދޫ، ނ. ވެލިދޫ، ހޮޅުދޫ، ނ. މާފަރު، ނ. މިލަދޫ، ނ. ކެނދިކުޅުދޫ އަދި ނ. ހެނބަދޫ ހިމެނެ އެވެ. އެ ހުރިހާ ރަށެއް ވެސް މިހާރު ވަނީ މޮނިޓަރިން ހާލަތުގަ އެވެ.\nބޯޓުން ދަތުރުކުރި މީހުންނާއި ޕޮޒިޓިވްވި ކެޕްޓަނާ ކިހާވަރަކަށް ބައްދަލުވެފައިވާނެތޯ ސުވާލު ކުރުމުން ސަލީމް ބުނީ ކެޕްޓަން ހުންނަ ވީލް ހައުސްގެ ތެރެއަށް މީހުން ވަދެ އުޅުމަކީ އާންމު ކަމެއް ކަމަށެވެ. އަދި ކެޕްޓަން ވެސް ބޭނުން ކުރަނީ އާންމުން ބޭނުން ކުރާ ފާޚާނާ ކަމަށް ވެސް ސަލީމް ބުންޏެވެ. އަދި އޭގެ އިތުރުން ކެޕްޓަން ކައި އުޅުނީ ވެސް އެހެން މީހުންނާއެކުގައި ކަމަށް ބުންޏެވެ.\nއުމުރުން 49 އަހަރުގެ ކެޕްޓަން އަށް އެ ބަލި ޖެހުނު ގޮތް ބުނަން ނޭނގޭ ކަމަށް ވެސް ސަލީމް ބުންޏެވެ. ދުވަސްވަރުގެ ގޮތުން ކެޕްޓަން ވެސް މާ ގިނައިން މާލެތެރެއަށް ފައިބައި ނޫޅޭ ކަމަށާއި ނަމަވެސް ބައެއް ތަކެތީގެ އަގު ބަލާލަން ބާޒާރުމަތީ ފިހާރަތަކަށް ދިޔަ ކަމަށް ސަލީމް ބުންޏެވެ.\n"ބާޒާރުމަތިންހެން ހީވަނީ. އެކަމަކު އެއްވެސް ގޮތަކަށް ޔަގީނެއް ނޫން ކިހިނެއް ކަމެއް،" އެބޯޓްގައި މަސައްކަތް ކުރާތާ 10 އަހަރު ވެފައިވާ ކެޕްޓަނާ ގުޅޭގޮތުން ސަލީމް ބުންޏެވެ.\nކެޕްޓަން ޕޮޒިޓިވްވިކަން އެނގުނީ މާލެއިން ދިޔަތާ ދެ ދުވަހެއްގެ ތެރޭގައި، ވަރަށް ގަދަޔަށް ހުން އައިސްގެން ނަރުދޫ ސިއްހީ މަރުކަޒަށް ދައްކައި އޭނާގެ އެދުމުގެ މަތިން ސާމްޕަލް ނަގައި ޓެސްޓް ކުރުމުންނެވެ. ކެޕްޓަން މިހާރު ހުރީ ފަރުކޮޅުފުށީގަ އެވެ.\nއަމާޒު ބޯޓުން ދަތުރުކުރި އެންމެންގެ ސާމްޕަލް ވަނީ ނަގައިފަ އެވެ. އަދި ނަތީޖާއެއް ނުލިބެ އެވެ.\nބޯޓުގެ ވެރިޔާ ސަލީމް ބުނިގޮތުގައި ހަތް ފަޅުވެރިންގެ ތެރެއިން އެކަކު ކަރުގައި ރިއްސާތީ އުޅޭ ކަމަށެވެ. އެނޫނީ އެބަލީގެ އެއްވެސް އަލާމާތެއް އެހެން މީހެއްގެ ފަރާތުން ނުފެންނަ ކަމަށް އޭނާ ބުންޏެވެ.\nއިތުރު ލިޔުންތައް ސިއްހަތު ހިތުގެ ބަލި ސިއްހީ ކުއްލި ނުރައްކަލުގެ ހާލަތު ހެލްތު ޕްރޮޓެކްޝަން އެޖެންސީ\nކައްޕި އާއިލާގެ ހަ މީހުން ޕޮޒިޓިވް، ރަށަށް ހިމޭންކަން\nކޮވިޑްގައި އަނެއްކާވެސް މަރެއް، ޖުމްލަ 36 އަށް


SunOnline: Khashoggi maraalee Saudi sarukaarun: UN\nޚާޝުގްޖީ މަރާލީ ސައުދީ ސަރުކާރުން ދުރާލައި ރާވައިގެން: އދ\nމުހައްމަދު ޖަވާދު ޔޫސުފު 08 Feb 2019, 15:42\nއދ. މަޖިލިސް (ފެބްރުއަރީ 8) : ސައުދީ އަރަބިއްޔާގެ ނޫސްވެރިޔާ ޖަމާލް ޚާޝުގްޖީ މަރާލީ ސައުދީ ސަރުކާރުން ދުރާލައި އެކަން ކުރުމަށް ވަރަށް ބޮޑަށް ރާވައިގެން އަދި އެ ޖަރީމާ ހިންގުމަށް ސައުދީ މަސްއޫލުވެރިން ތުރުކީއަށް ބަޔަކު ފޮނުވައިގެން ކަމަށް އދއިން ބުނެފިއެވެ.\nޚާޝުގްޖީގެ މަރުގެ ޖަރީމާ ތަހުގީގުކުރާ އދގެ ކޮމިޓީގެ ވެރިޔާ އެގްނެސް ކަލަމާޑް ވިދާޅުވީ އޭނާއާއި އޭނާގެ ޓީމުގެ މެންބަރުން ތުރުކީއަށް ކުރި ދަތުރުގައި ކުރި ތަހުގީގުތަކުން މިއީ ދުރާލައި ރާވައިގެން އެކަމަށް މީހުން ފޮނުވައިގެން ޚާޝުގްޖީ އަވަހާރަކޮށްލުމަށް ސައުދީ ސަރުކާރުން ހިންގި ޖަރީމާއެއްކަން ސާބިތުވާ ކަމުގައެވެ.\nއިސްތަންބޫލްގައި ހުންނަ ސައޫދީ ކޮންސިއުލޭޓްގައި ޚާޝުގްޖީ މަރާލުމަށްފަހު އެކަން ކުރި ސައުދީ މަސްއޫލުވެރިން ކަރަންޓު ކީހެއް ބޭނުންކޮށްގެން ޚާޝުގްޖީގެ ހަށިގަނޑު ބުރިބުރި ކުރުމަށްފަހު އެސިޑަށްލައި އެބައިތަކުގެ މަސްތައް ވިރުވާލައި ކަށިތައް ގެންގޮސް ވަޅުލީ ދުރު ސަރަހައްދެއްގައިވާ ތުރުކީގެ ޖަންގައްޔެއްގައިކަންވެސް ތަހުގީގުތަކުން ހާމަވާކަމަށް އދގެ ކޮމިޓީގެ ވެރިޔާ އެގްނެސް ކަލަމާޑް ވިދާޅުވިއެވެ. މިއީ ތުރުކީންވެސް މި ޖަރީމާ ތަހުގީގުކުރުމަށްފަހު ހާމަކުރި ވާހަކަތަކެވެ.\nޚާޝުގްޖީގެ މަސްތައް ވިރުވާލި އެސިޑްތަކުގެ އަސަރު އިސްތަންބޫލްގައި ހުންނަ ސައޫދީ ކޮންސިއުލޭޓްގެ ގޯތިތެރެއިންނާއި އެތަނުގެ ނަރުދަމާގެ ހޮޅިތަކުން ފެނިފައިވާކަމަށް އެދުވަސްވަރު ތުރުކީން ބުނެފައިވެއެވެ.\nޚާޝުގްޖީ އަވަހާރަކޮށްލި ޖަރީމާ ސައޫދީ ކޮންސިއުލޭޓްގައި ހިންގި ކަމަށް ސައުދީ ސަރުކާރުން އެއްބަސްވީ އެޖަރީމާ ހިންގިތާ އެތައް ދުވަހެއް ފަހުން ތުރުކީއާ އަދި ދުނިޔޭގެވެސް ފިއްތުންތަކާ ގުޅިގެންނެވެ. އަދި އެ ޖަރީމާ ތަހުގީގުކުރުމަށް ތުރުކީގެ މުހައްގިގުންނަށް ކޮންސިއުލޭޓަށް ވަނުމުގެ ހުއްދަ ސައޫދީ ސަރުކާރުން ދިނީވެސް އެކަމަށްއެދި ތުރުކީ ސަރުކާރުން ހުށަހެޅިތާ ދެހަފްތާއަށްވުރެ ގިނަ ދުވަސްވީ ފަހުންނެވެ. އޭރު ސައޫދީ ސަރުކާރުންވަނީ ކަމާބެހޭ ހެކިތައް ނައްތާލާފައި ކަމަށް ތުރުކީގެ މުހައްގިގުން ބުނެއެވެ. އެ ޖަރީމާ ހިންގީ މިދިޔަ އޮކްޓޯބަރު މަހުގެ ދެވަނަ ދުވަހު ކަމަށް ތުރުކީ ބުނެއެވެ.\nޚާޝުގްޖީގެ މަރުގެ ޖަރީމާ ތަހްގީގްކުރާ އދގެ ކޮމިޓީގެ ވެރިޔާ އެގްނެސް ކަލަމާޑްއަކީ ހައްގަކާ ނުލައި މަރާލާ މީހުންނާބެހޭ އދގެ ޚާއްސަ ރެޕަޓުއާއެވެ. ކަލަމާޑް އެކޮމިޓީގެ މެންބަރުން ތުރުކީ ކުރެއްވި ދަތުރު ނިންމާލެއްވީ މި ފެބްރުއަރީ މަހުގެ ތިންވަނަ ދުވަހުއެވެ.\nޚާޝުގްޖީގެ މަރުގެ ޖަރީމާގެ ފަހަތުގައިވާ ކަމަށް ތުރުކީވިލާތުންނާއި އެމެރިކާގެ ޖާސޫސީ މަރުކަޒީ އިދާރާ ސީއައިއޭއިން ނުސީދާ ގޮތެއްގައި ތުހުމަތު ކުރަނީ ސައުދީ ވަލީއަހުދު މުހައްމަދު ބިން ސަލްމާންގެ މައްޗަށެވެ. އެޖަރީމާގެ ފަހަތުގައިވަނީ ޕްރިންސް މުހައްމަދުކަމަށް ސީއައިއޭއާ ހަވާލާދީ އެމެރިކާގެ މަޝްހޫރު ނޫހެއްކަމަށްވާ ވޮޝިންޓަން ޕޯސްޓު ބުނެފައިވެއެވެ.\nމިކަން ސީއައިއޭން ދޮގުކޮށްފައިނުވާއިރު ސީއައިއޭގެ ވެރިޔާ ޖެނާ ހަސްޕެލް ވަނީ ޚާއްސަ ފަންނީ ޓީމަކާއެކު އެކަން ބެލުމަށް މިދިޔައަހަރުގެ ނޮވެމްބަރުމަހު ތުރުކީވިލާތަށް ޒިޔާރަތް ކުރައްވާފައެވެ. ސައުދީ ސަރުކާރުންވަނީ އެތުހުމަތަށް އިންކާރުކޮށްފައެވެ.\n37 މީހަކަށް ސައޫދީގައި މަރުގެ އަދަބު ދީފި


SunOnline: Aa aharu feshuny Hulhumale' ah aii kudavarehge Eid akaa eku\nއާ އަހަރު ފެށުނީ ހުޅުމާލެއަށް އައި ކުޑަވަރެއްގެ އީދަކާއެކު\nފާޠިމަތު ނަޒީފާ އަޙްމަދު 01 Jan 2022, 09:39\nއާ އަހަރަށް މަރުހަބާ ކިޔުމަށްޓަކައި ހުޅުމާލޭގައި ޝޯ އަކާއި ހަވާ އެރުވުން އޮންނާނެ ކަމަށް ކުރިއާލާ ވަނީ އިއުލާނު ކޮށްފައެވެ. އެޔާއެކު އާ އަަހަރު ފާހަގަ ކުރަން މާލެއިން ބޭރަށް ނުދާ މީހުންގެ މިސްރާބަކަށް ވީ ހުޅުމާލެއެވެ.\nއެހެންކަމަސް ވުމާއެކު ރޭ 10 ޖަހައިގެން އައިއިރު މާލޭގެ ބޮޑުތަކުރުފާނު މަގުގައި ދުއްވާ އެއްޗެހި މަދުކަން ވަރަށް ބޮޑަށް ފާހަގަވިއެވެ. އެހާކަންހާއިރު ބްރިޖް މަތީގައިވެސް ބާރުބޮޑެއް ނޫނެވެ. ނަމަވެސް ބްރިޖް މަތީގައި އޭރުވެސް ދެ އެކްސިޑެންޓެއް ވެގެން އުޅެއެވެ. މާބޮޑުވަރު ނުވި ނަމަވެސް މަޑުކޮށްގެން ތިބި ކާރުތައް ކައިރީގައި ފުލުހުން އޭރުވެސް ހަރަކާތްތެރި ވަމުން ދިޔައެވެ. ބްރިޖް ނިމޭހިސާބުން ފެށިގެން މުޅި ހުޅުމާލޭގައިވެސް ހީވަނީ އީދެއް އަހިސްގެން އުޅޭހެންނެވެ. ދުއްވާ އެއްޗެއްސާއި މީހުންވެސް އެހާމެ ގިނައެވެ.\nހުޅުމާލޭ ދެވަނަ ފިޔަވަހީގައި މީހުން ނިސްބަތުން މަދެވެ. ދެވަނަ ފިޔަވަހީގައި އާ އަހަރު ފާހަގަ ކުރަން މާ ބޮޑު ކަމެއް ނުކުރާތީ ކަންނޭންގެއެވެ. ދިހަ ވަރަކަށް ބިދޭސީން ސްޕީކަރަކުން ލަވަޖަހައިގެން ލެޑް ލައިޓް އަޅުވައިގެން ތިބުން ނޫން ކަމެއް ހިނގާތީ ނުދެކެމެވެ. މީހުން ގިނައީ ބަސް ހުއްޓި ކައިރީގައެވެ. އޭރު ބަހުގެ އިންތިޒާރުގައި ފުދޭވަރެއްގެ މީހުން ތިއްބެވެ.\nނަމަވެސް ހުޅުމާލޭ ފުރަތަމަ ފިޔަވަހި އޮތީ ފުރި ބާރުވެފައެވެ. ބޮޑުމަގުގައި ހުންނަ ހޮޓާ ރެސްޓޯރެންޓްތައް ފުރިފައެވެ. މަގުމަތީ ހިނގާބިނގާވެ އުޅޭ މީހުންވެސް އެހާމެ ގިނައެވެ. ދެ ޖިންސުގެ އެކި އުމުރުގެ މީހުން ގިނަކަމުން، މެންދަމުން އަލިވެ 12 ޖަހަނީއޭ ހީވެސް ނުވެއެވެ.\nބާރަ ޖަހަން ކައިރިވި ވަރަކަށް ސެންޓްރަލް ޕާކް ކައިރިއަށް ޖަމާވާ މީހުން ދިޔައީ ގިނަ ވަމުންނެވެ. ފުލުފުލުގައި ކާރާއި ސައިކަލު ތިބި އިރު، ހަވާ އަރުވާތަން ބަލަން ފައިމަގުގައި ގޮސް ތިބި އާއްމުންވެސް ވަކި މަދެއް ނޫނެވެ.\nބާރަ ޖެހުމާއެކު ހަވާއަރުވަން ފެށީ ބަޑިއެއް ޖެހިހެންނެވެ. ގަދަ އަޑުފައްގަނޑާއެކު ހަވާ އެރުވުން ހީވަނީ ވިއްސާރަ ދުވަހަކު ބާރު ގުގުރި ޖަހާނެންނެވެ.\nހަމަގައިމުވެސް މި ގަދަ އަޑުފައްގަނޑާއެކު ތުއްތު ކުދިން ހޭލާނެއެވެ. ނިދާފައި ތިބި މީހުން ހޭލެވޭނެ އެވެ. ގޭގޭގެ ހަަމަހިމޭންކަން ނަގާލާނެއެވެ.\nއޭގެ 10 ވަރަކަށް މިނެޓް ފަހުން މާލެއަށް ދާ ބްރިޖް ލޭން އޮތީ މުޅީންހެން ހުސްކޮށެވެ. އޭރުވެސް މާލެއިން 'ވާނުކެނޑި' މީހުން ހުޅުމާލެއަށް ދެއެވެ. ހީވާގޮތުން އީދު ނިންމާފައި އަދި މީހުންތައް މާލެ ދާން ދަތުރު ނުފަށަނީއެވެ. ޓްރެފިކް ލައިޓަށް ދެތަނަށް ހުއްޓިއިރުވެސް އޮތީ އެންމެ ކާރެކެވެ. ދެން ދެތިން ސައިކަލެވެ.\nހުޅުމާލެއަށް ދިޔަ މީހުން އެނބުރި މާލެއަންނަން އުޅިގަތުމުން ނިކަން ބާރު ބޮޑުވާނެކަން އެނގޭތީ ވާނުވާ ބަލަން ހުރީމެވެ. އިސާހިތަކު ސޯޝަލް މީޑިޔާގައި މީހުންތައް ނުރުހުން ފާޅުކުރަން ފެށިއެވެ. މާލެ އަންނަ ބަސް ފުރި، އެތައް ބަޔަކު މަޑުކުރަން ޖެހުނީތީއެވެ. މަގުތަކުގައި ވެހިކަލް ގިނަވެ ޓްރެފިކް ޖެހޭތީއެވެ. ބްރިޖް މަތީގައި އެކްސިޑެންޓް ވާތީއެވެ.\nކޮންމެއަކަސް 'މާލެ ދޮވެލައި' ހުޅުމާލެއަށް ދިޔަ އެންމެން އަންނާނީ ކުޑަވަރެއްގެ އީދެއް ނިންމާފައިތާއެވެ. އެ ފޯރިގަދަ ޝޯ އާއި އަޑުގަދަ ހަވާ އެރުވުން ބަލާފައި ހިތް އުފާކޮށްގެންނެވެ.\nފުލުހުންގެ އަހަރީދުވަހުގެ މުނާސަބަތުގައި މިރޭ ހަވާ އަރުވަނީ\nއާ އަހަރު ފެށުނީ ހުޅުމާލެއަށް އައި އީދަކާއެކު\nއާ އަހަރަށް ހުޅުމާލޭގައި ހަވާ އަރުވަނީ


SunOnline: Hulhangu asseyri Isreal ge bayakah hedhumaa dhekolhah egaumugai muzaaharaakoffi\nހުޅަނގު އައްސޭރި އިސްރާއީލްގެ ބަޔަކަށް ހެދުމާ ދެކޮޅަށް އެގައުމުގައި މުޒާހަރާކޮށްފި\nރުގިއްޔާ މުހައްމަދު މޫސާ 07 Jun 2020, 19:22\nއިސްރާއީލުގައި ވަނީ ހުޅަނގު އައްސޭރި އެގައުމުގެ ބަޔަކަށް ހެދުމާ ދެކޮޅަށް މުޒާހަރާކޮށްފަ -- ފޮޓޯ: ރޮއިޓާސް\nތެލްއަވީވް (ޖޫން 7): ހުޅަނގު އައްސޭރީގައި އިސްރާއީލުން މީހުން ވަޒަންވެރިކޮށްފައިވާ ސަރަހައްދުތަކާއި އުރުދުން ވާދީ އިސްރާއީލުގެ ބަޔަކަށް ހަދަން އެގައުމުން ކުރާ މަސައްކަތާ ދެކޮޅަށް ތެލް އަވީވްގައި އެތައް ހާސް މީހުން މުޒާހަރާކޮށްފި އެވެ.\nއިސްރާއީލްގައި އިއްޔެ ކުރިއަށްގެންދިޔަ މުޒާހަރާތަކުގައި ކޮރޯނާވައިރަސް ފެތުރުން ކުޑަ ކުރުމުގެ ގޮތުން މީހުން ތިބީ މާސްކު އަޅައިގެން، ދުރުދުރުގަ އެވެ. އަދި އެ މީހުން ވަނީ ހުޅަނގު އައްސޭރީގެ ބިންތައް އެގައުމުގެ ބަޔަކަށް ނެހެދުމަށާއި ސުލްހަވެރިކަމާއި ޑިމޮކްރަސީ ގާއިމު ކުރުމަށް ގޮވާލާފަ އެވެ. ބައެއް މީހުން ވަނީ ފަލަސްތީނުގެ ދިދަވެސް ވިހުރުވާލާފަ އެވެ.\nއެ މުޒާހަރާ އިންތިޒާމު ކުރީ ވާތު ފިޔައިގެ މީހުންނާއި މިނިވަން ޖަމްއިއްޔާތަކުންނެވެ. ނަމަވެސް އިސްރާއީލްގެ ގިނަ މީހުން އެ މުޒާހަރާގެ ބައިވެރިންގެ ހިޔާލަށް ތާއިދު ނުކުރާ ކަމާއި، ހުޅަނގު އައްސޭރި އެގައުމުގެ ބަޔަކަށް ހަދަން އާބާދީގެ ދެބައިކުޅަ އެއްބައި ވަރަކަށް މީހުން ތާއިދު ކުރާ ކަން އިސްރާއިލްގައި ދާދި ފަހުން ހެދި ހިޔާލު ހޯދުމުގެ ވޯޓަކުން ވަނީ ދައްކާފަ އެވެ.\nއެމެރިކާގެ ރައީސް ޑޮނަލްޑް ޓްރަމްޕް މިދިޔަ ޖެނުއަރީ މަހު އިއުލާން ކުރެއްވި މެދުއިރުމަތީގެ ސުލްހައިގެ ރޭވުމުގައި ވަނީ، ހުޅަނގު އައްސޭރީގައި އިސްރާއީލުން މީހުން ވަޒަންވެރި ކޮށްފައިވާ ސަރަހައްދުތައް އެގައުމުގެ ބަޔަކަށް ހެދޭނެ ކަމަށް ބުނެފަ އެވެ. އަދި މިދިޔަ މަހު، ފަސް ވަނަ ދައުރަކަށް ވެރިކަން ކުރައްވަން ފެއްޓެވި އިސްރާއީލްގެ ބޮޑުވަޒީރު ބެންޖަމިން ނަތަންޔާހޫ ވަނީ އެގައުމުން ހުޅަނގު އައްސޭރީގައި ޔަހޫދީން ވަޒަންވެރިކޮށްފައިވާ ސަރަހައްދުތައް މިލްކު ކުރާނެ ކަމަށް ވައުދުވެވަޑައިގެންފަ އެވެ.\nފަލަސްތީނުން ވަނީ އިސްރާއީލުގެ އެ ރޭވުމުގެ ދަށުން ހުޅަނގު އައްސޭރީގެ 30 ޕަސެންޓާއި 40 ޕަސެންޓާ ދެމެދުގެ ސަރަހައްދެއް އިސްރާއީލްގެ ބަޔަކަށް ވެގެންދާނެ ކަމަށް ބުނެފަ އެވެ. އަދި އިސްރާއިލްގެ ރޭވުމާ ދެކޮޅު ހަދާފަ އެވެ.\nއިސްރާއީލާއި އަރަބި ގައުމުތަކާ ދެމެދު 1967ގައި ކުރި ހަ ދުވަހުގެ ހަނގުރާމައިގެ ތެރޭ އެގައުމުން ވަނީ ހުޅަނގު އައްސޭރި އާއި ޣައްޒާ ހިފާފަ އެވެ. އަދި އިސްރާއީލުން ދަނީ ބައިނަލްއަގުވާމީ ގާނޫނުތަކާ ހިލާފަށް އެސަރަހައްދުތަކުގައި ޔަހޫދީން ވަޒަންވެރި ކުރަމުންނެވެ.\nހުޅަނގު އައްސޭރީގެ ބިމާއި ޣައްޒާގެ ބިމަކީ ފަލަސްތީނުގެ މިނިވަން ދައުލަތެއް އުފެއްދުމަށް ފަލަސްތީނުން އުންމީދުކުރާ ދެ ސަރަހައްދެވެ. ހުޅަނގު އައްސޭރިއަކީ މުޅި ފަލަސްތީނުގެ 22 އިންސައްތަ ބިމެވެ. ޣައްޒާއަކީ މުޅި ފަލަސްތީނުގެ5އިންސައްތަ ބިމެވެ.


Laamaseel Zuvaana Campgai baiverivumuge furusathu hulhuvaalaifi\nލާމަސީލު ޒުވާނާ- ކޭމްޕް 2020\n8 ޑިސެމްބަރ 2019, 9:30 |\n‘ލާމާސީލު ޒުވާނާ’ ގެ ނަމުގައި ޒުވާނުންނަށް އަމާޒުކޮށްގެން ކުރިއަށްގެންދާ ކޭމްޕްގައި ބައިވެރިވުމުގެ ފުރުސަތު ހުޅުވާލައިފިއެވެ. މިކޭމްޕް ޚާއްސަ ކުރެވިފައި ވަނީ އުމުރުން 18 އަހަރާއި 25 އަހަރާއި ދެމެދުގެ ނޫކަށިފުރައިގެ ޒުވާނުންނަށެވެ.\nކުރިޔަށް އޮތް 2020 ޖެނުއަރީ މަހު 25-12 އަށް، ފެށިގެން ދެ ހަފުތާގެ މުއްދަތަށް ހިންގޭ މިކޭމްޕް ބޭއްވުމަށް ހަމަޖެހިފައިވަނީ ދ.ވާނީ ގައެވެ. މި ކޭމްޕްގައި ބައިވެރިވާން އެދޭ ފަރާތްތަކުން މި ޑިސެމްބަރުމަހުގެ 25 ގެ ކުރިން ބައިވެރިވުމަށް އެދޭ ފޯމު ހުށަހެޅުމަށް ވަނީ ފުރުސަތު ހުޅުވާލެވިފައެވެ.\nމިއީ ސަރުކާރުގެ ސްޓެރެޓެޖިކް އެކްޝަން ޕްލޭންގައި ހިމެނޭ ހަރުދަނާ ސިފަވަންތަ ޤައުމިއްޔަތާއި ދީނަށް ލޯބިކުރާ ޒުވާނާ ބިނާކުރުމަށް ހިންގޭ ހަރަކާތުގެ ދަށުން ހިންގޭ ކޭމްޕެކެވެ. މިކޭމްޕްގައި އަމާޒު ހިފާފައިވަނީ ސަވައިވަލް ސްކިލްސް ނުވަތަ ފުރާނަ ސަލާމަތްކުރުމާއި އަމިއްލަ ނަފުސުގެ ދިފާއުކުރުމުގެ ގޮތުން އެގެންޖެހޭ މުހިންމު ކަންތައްތައް ދަސްކޮށް ދިނުމާއި ވާދަވެރި ޗެލެންޖިން ހަރަކާތްތަކުގައި ތިމަގެ ހުނަރު ތަރައްގީކުރުން ދަސްކޮށްދިނުމާއި ހަރުދަނާ ސިފަވަންތަ ބައެއް އުފެއްދުމައި، ދިނާއި ގައުމަށް ލޯބިކުރާ ޒުވާނުންތަކެއް އުފެއްދުމާއި، އުފެއްދުންތެރިކަމަށް ވިސްނާ މަސައްކަތކުގެ އަޚުލާގު ދަމަހައްޓާ ބަޔަކު އުފެއްދުމެވެ.\nމިޕްރޮގްރާމް ކުރިޔަށް ގެންދަނީ މޯލްޑިްވސް ޕޮލިސް ސާވިސްއާއި މިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމެންޓް އާއި ގުޅިގެންނެވެ.\nމިއާއި ދާދި އެއްގޮތް ތަމްރީނުތަކެއް ފުލުހުން ވަނީ މީގެ ކުރިންވެސް ދ. ވަނީގައި ކުރިޔަށް ގެންގޮސްފައެވެ. އަދި އެއި ވަރަށް ކާމިޔާބުކަމާއެކު ޒުވާނުން ހަރުދަނާކަމާއިކު މުޖުތަމިއަށް ގެނެވުނު ކޭމްޕް ތަކެއް ކަމަށް ފުލުހުން ހާމަކޮށފައި ވެއެވެ.


Jian maruvi massalaigai badhalu dheyn kuri hukum isthiunaaf kuranee - vNews.mv\nޖިއާން މަރުވި މައްސަލާގައި ބަދަލުދޭން ކުރި ހުކުމް އިސްތިއުނާފް ކުރަނީ\nމަރްޔަމް ލީން 09 October 2021, 22:12\nޑަބްލިއު ކޮންސްޓްރަކްޝަނުން އިމާރާތްކުރަމުންދިޔަ އިމާރާތަކުން ސިމެންތި ބަސްތާއެއް ވެއްޓި އުމުރުން ނުވަ އަހަރުގެ ރައުޝަން ޖިއާން ނިޔާވި މައްސަލައިގައި، ބަދަލެއްގެ ގޮތުގައި އެކުއްޖާގެ އާއިލާއަށް 4.5 މިލިއަން ރުފިޔާ ދޭން ޑަބްލިޔު ކޮންސްޓްރަކްޝަންގެ މައްޗަށް ކުރި ހުކުމް އިސްތިއުނާފު ކުރުމަށް އެ ކުންފުނިން ހައިކޯޓަށް ހުށަހަޅައިފިއެވެ.\nމި މައްސަލާގައި، ގެއްލުމުގެ ބަދަލުގެ ގޮތުގައިއެ 4.5 މިލިއަން ރުފިޔާ ދެ މަސް ދުވަހުގެ ތެރޭގައި ދައްކާ ޚަލާސްކުރުމަށް ޑަބްލިއު ކޮންސްޓްރަކްޝަން ޕްރައިވެޓް ލިމިޓެޑުގެ މައްޗަށް ސިވިލް ކޯޓުން ހުކުމްކޮށްފައިވަނީ މިދިޔަ އޮކްޓޯބަރު މަހުގެ 13 ވަނަ ދުވަަހުގައެވެ.\nމި މައްސަލާގައި ގެއްލުމުގެ ބަދަލުގެ ގޮތުގައި އެދިފައިވާ ހޯދުމަށް ޖިއާންގެ އާއިލާއިން އެދިފައިވަނީ 17.4 މިލިއަން ރުފިޔާއެވެ. އެހެންނަމަވެސް އޭގެތެރެއިން ނަގާދެވޭނެ ގެއްލުމުގެ ބަދަލަކީ 4.5 މިލިއަން ރުފިޔާކަމަށް ސިވިލް ކޯޓުން ވަނީ ކަނޑައަޅާފައެވެ.\nސވިލް ކޯޓް ހައި ކޯޓް ރާއްޖެ


Sindhbadh - 42 | Vaahaka\nސިންދްބާދް - 42\nއަބްދުﷲ ނަޝީދު December 13, 2019\t5 Comments\nސިންދްބާދް - 1\nސިންދްބާދް - 2\nސިންދްބާދް - 3\nސިންދްބާދް - 4\nސިންދްބާދް - 5\nސިންދްބާދް - 6\nސިންދްބާދް - 7\nސިންދްބާދް - 8\nސިންދްބާދް - 9\nސިންދްބާދް - 10\nސިންދްބާދް - 11\nސިންދްބާދް - 12\nސިންދްބާދް - 13\nސިންދްބާދް - 14\nސިންދްބާދް - 15\nސިންދްބާދް - 16\nސިންދްބާދް - 17\nސިންދްބާދް - 18\nސިންދްބާދް - 19\nސިންދްބާދް - 20\nސިންދްބާދް - 21\nސިންދްބާދް - 22\nސިންދްބާދް - 23\nސިންދްބާދް - 24\nސިންދްބާދް - 25\nސިންދްބާދް - 26\nސިންދްބާދް - 27\nސިންދްބާދް - 28\nސިންދްބާދް - 29\nސިންދްބާދް - 30\nސިންދްބާދް - 31\nސިންދްބާދް - 32\nސިންދްބާދް - 33\nސިންދްބާދް - 34\nސިންދްބާދް - 35\nސިންދްބާދް - 36\nސިންދްބާދް - 37\nސިންދްބާދް - 38\nސިންދްބާދް - 39\nސިންދްބާދް - 40\nސިންދްބާދް - 41\nސިންދްބާދް - 43\nސިންދްބާދް - 44\nސިންދްބާދް - 45\nސިންދްބާދް - 46\nސިންދްބާދް - 47\nސިންދްބާދް - 48\nސިންދްބާދް - 49\nސިންދްބާދް - 50\nސިންދްބާދް - 51\nސިންދްބާދް - 52\nސިންދްބާދް - 53\nސިންދްބާދް - 54\nސިންދްބާދް - 55\nސިންދްބާދް - 56\nސިންދްބާދް - 57\nސިންދްބާދް - 58\nސިންދްބާދް - 59\nސިންދްބާދް - 60\nސިންދްބާދް - 61\nސިންދްބާދް - 62\nސިންދްބާދް - 63\nސިންދްބާދް - 64\nސިންދްބާދް - 65\nސިންދްބާދް - 66\nސިންދްބާދް - 67\nސިންދްބާދް - 68\nސިންދްބާދް - 69\nސިންދްބާދް - 70\nސިންދްބާދް - 71\nސިންދްބާދް - 72\nސިންދްބާދް - 73\nސިންދްބާދް - 74\nސިންދްބާދް - 75\nސިންދްބާދް - 76\nއެއިރާންޑޯ ބުނި ތަން ހޯދުމަށް ސިންދްބާދްމެންގެ ދަތުރު ފެށުމުގެ ކުރިޔަށް ހުރިހާ ޕަރީންތައް ވަޅުތައް ކޮނެފާ ވަޅުލިޔެވެ. އަދި ސިންދްބާދްގެ ފަޅުވެރިޔާއަށް ވެސް ވަކިން ވަޅެއްކޮނެ މަހާނައެއް ޖަހާދިނެވެ. އެއަށްފަހު ބޯ ބުރިކޮށްލެވިފާވާ ލޫސީގެ ހަށިގަނޑުގެނެސް ސިންދްބާދްގެ ފަޅުވެރިޔާ އަމުނާލެވުނު ލޮންސިއަށް އަމުނާލުމަށްފަހު ލޫސީގެ ބޯ އެއިރާންޑޯގެ ލޮންސިއަށް އަމުނާލުމަށްފަހު އެ ހަށިގަނޑު ކައިރީ ބިންމަތީގާ ހަރުކޮށްލިޔެވެ. އެއަށްފަހު ސިންދްބާދްމެން ދާން އުޅެނިކޮށް ވަރަށް ހިތާމައާއެކު އެއްޗެއް ރޯއަޑު އިވުނެވެ. އެ ރުއިން އަންނަނީ ޕަރީން ދިރިއުޅުނު ގަހުންނެވެ. ގަސް ކައިރިއަށް ސިންދްބާދް ދިޔުމުން ގަހުން ލޮލެއް ހުޅުވުނެވެ. އެ ލޯވަނީ ކަރުނައިންފުރިފައެވެ.\nގަސް : އަހަރެންގެ ހުރިހާ އެކުވެރިން މަރުވީ؟\nސިންދްބާދް : މަރުވީކީނޫން. މަރާލީ. ނަމަވެސް ގާތިލްގެ ކިބައިން އަހަރެން ބަދަލް ހިފާފިން\nގަސް : ކާކު ގާތިލްއަކީ؟\nސިންދްބާދް : ލޫސީ\nގަސް : މަ އަބަދުވެސް ވަރަށް ޝައްކުކޮށް ނަފްރަތުކުރިމީހެއް އެއީ\nސިންދްބާދް : އަހަރުމެންގެ ވަރަށް ދިގު ދަތުރެއް އެބޮތް ދެން ގޮސްލީ\nގަސް : ކޮންތަނަކަށް ތިޔަ ދަނީ؟\nސިންދްބާދް : އުތުރުފަރާތުގާވާ ފެންއާރު ހޯދުމަށް\nގަސް : ދާން އެނގޭތަ\nސިންދްބާދް : އުތުރަށް ދާން އެނގޭނުދެން\nގަސް : ތިހީކުރަނީ ގޯސްކޮށް މިއީ ނާމާން ރަށެއް ހީނުކުރާތި ދަތުރު ފަސޭހަވާނޭ\nސިންދްބާދް : އެހެންވިއްޔާ އެހީވާންވީނު އަހަރުމެންނަށް\nގަސް : (މޫގަނޑަކުން ނުފޮޅި އިން ފިޔާތޮށި މަލެއް ނަގާފަ) މީގަވާނެ އަހަރެން ކަލެޔަށްދޭ ހަދިޔާއެއް. މާފޮޅުމުން ޕަރީއެއް ކަލެޔަށް ލިބޭނެ އެޕަރީގެ ބޭނުން ހެޔޮގޮތުގާކުރާތި ނުބައިގޮތުގާކޮށްޕިނަމަ ލޫސީއަށް ބަދަލްވުން ގާތް.... ނަމަވެސް މާފޮޅޭނެ ދުވަހަކަށް އިންތިޒާރުނުކުރާތި އެ ފޮޅޭނީވެސް އެންމެ ބޭނުންޖެހޭ ދުވަހެއްއައުމުން.\nސިންދްބާދް : ޝުކުރިއްޔާ\nގަސް : (އިތިރި މޫގަނޑެއް ބިންމަތިން ދަމައިގެންފަ) އަހަރެންގެ މި މޫގަނޑުގެ ކުރީކޮޅު ބުރިކޮށްލާ. އެމޫގަނޑު ކިޔާދޭނެ އުތުރަށް ދާންޖެހޭ އެންމެ ފަސޭހަގޮތް. ކަނޑުމަގުން ނުދާތި. ދެން އަވަހަށްދޭ\nސިންދްބާދްމެން ނިކުންނަމުން ދިޔައިރު ގަސް އަނެއްކާވެސް ގިސްލާ ރޯންފެށިއެވެ. ސިންދްބާދްމެން ނުކުމެ ބަލަހައްޓައިގެންތިއްބާ ކަށިފަތްތަކުން މަޑުމަޑުން ގަސް ފޮރުވެންފެށިއެވެ. ނަމަވެސް މިފަހަރު ހަމައެކަނި އިވެނީ ގަހުގެ ރުއިމެއްނޫނެވެ. ކަށިފަތްތަކުންވެސް ފެންފައިބައެވެ. އަދި ރޯއަޑުއިވެއެވެ. މަޑު ދުވެލީގަ އައި ކަށިފަތްތައް ގަސް ހުރިތަން ފޮރުވުމާއެކު ރުއިން ހުއްޓުނެވެ.\nސިންދްބާދްމެން ޖަހާފަވާ ޓެންޓްތަކަށް އަނބުރާދެވޭނެ އެއްވެސް ގޮތެއް ނެތުމުން ދަތުރު ކުރިޔަށް ގެންދިޔުމުގެ ކުރިން ގަހުން ކަނޑާލި މޫގަނޑު ސިންދްބާދް ނެގުމާއެކު މޫގަނޑު ވައަތަށް ލެނބިލިޔެވެ. އެއާއެކު އެންމެން ހިނގަންފެށިއެވެ. ދާންޖެހޭ ކޮޅުކޮޅަށް މޫގަނޑު ލެނބެމުން ދިޔައިރު ޖޯ ގާތަށް ދިޔައީ ހިނިއަންނަމުންނެވެ. އެންމެ ފަހަށް ސިންދްބާދް އެކަމާ ސުވާލުކޮށްލަން ވިސްނާލިޔެވެ.\nސިންދްބާދް : ކީއްވެ މާވަރަކަށް ތިހެނީ ޖޯ؟\nޖޯ : ހެވޭނު. ސަމުގާއަކަށް މޫކޮޅެއް ބޭނުންކުރަންޏާ އެއްގޮތް ދިރޭ ފަންޏެކޭ\nސިންދްބާދް : (ހިނިއައިސްފަ) މިވަރުގެ ސަމުގާއެއް ލިބުނީތީ ޝުކުރުކުރަންވާނެ ނަސީބެއް ސޭމް ނެތްކަން\nޖޯ : އާނ އެސޮރުހުރިނަަމަ މިހާރު ނޭނގެ މަށަށް ކިޔޭނެ އެއްޗެއްވެސް\nރޯމަން : އެސޮރާ އަދިވާނެ ދިމާކުރަން ތި ހިފައިގެން ގޮސް\nސިންދްބާދް : ރަނގަޅު ކަމެއްތީ\nދަތުރުކުރަމުން ދިޔަ ސިންދްބާދްމެން ހަވީރުއަތަށް އެޅުނުއިރު ރަށުގެ އަތިރިމައްޗަށް އާދެވިއްޖެއެވެ. އަތިރިމަތީގާ ބޮޑެތި ގާތައް ޖެހިފާހުއްޓެވެ. ބައެއް ގާތަކުގާ ބޮޑެތި ބާގަނޑުތައްވެސް ހުރުމުން އަތިރިމަތީގާ އެދުވަހު އަރާމްކުރަން ހުރިހާ އެންމެން ނިންމިއެވެ. ފަޅުވެރިންގެ ދަބަސްތަކުން މަސްބާނާ ސާމާނު ނެގުމަށްފަހު މަސް ބޭނުމަށް މަސައްކަތްފެށުމުން ޖޯ ގޮސް ގަހެއް ކަނޑައިގެން ގެނެސް ކޮށާ ކުދިކޮށްލިޔެވެ. މަސްބާނަން މޫދަށް އެރުނު ފަޅުވެރިން ފުދޭ ވަރަކަށް މަސްބާނާގެން އައުމުން ރޯމަން އަލިފާންގަނޑު ރޯކޮށްލިޔެވެ. މަސްފިހެ ނިމުމުން ހުރިހާ އެންމެ ކައިގެން ގާތަކުގާ ހުރި ބާގަނޑުތައް ބަލާ އެންމެނަށް ނިދޭވަރު ބާގަނޑަކަށް އެންމެވެސް ވަދެ ހަމަޖެހިލިޔެވެ. އަދި އިރުއޮއްސި އަނދިރިވުމުން ލަވަކިޔާ މަޖާކުރުމަށްފަހު އެންމެން ނިދަން އޮށޯތެވެ.\nދަންވަރުގެ ވަގުތެވެ. ސިންދްބާދް ކުޑަ ނިދިކޮޅެއް ނިދުމަށްފަހު ހޭލެވުނެވެ. މޫދާ ދިމާލަށް ބަލަހައްޓައިގެން ފުން ވިސްނުމެއްގާ އިން ސިންދްބާދްއަށް އަތިރިމަތީ ފުރަގަހަށް އެނބުރި ހުއްޓިގެންހުރި މީހަކުފެނުނެވެ. އެމީހާ ހުރީ އަސާގަނޑެއްގެ ހިފައިގެންނެވެ. އެ އަސާގަނޑުގާ ކުދި ކަށިތަކެއް އެލުވިފާވެއެވެ. އެމީހާ ލައިގެން ހުރި ހެދުން ކަޅުވެފާ ބަލެވެ. ހެދުންގަނޑުގެ ތިރި ވަނީ އިރައިރައިގެން ގޮސްފައެވެ. އެއީ ކާކުތޯ ބަލަން ސިންދްބާދް ޝައުގުވެރިވިއެވެ. ނަމަވެސް ކަނޑި އުރައަށް ލައްވާލައިގެން ހުށިޔާރުކަމާއެކު ނުކުތެވެ. އެމީހާއާ އަރާ ހަމަވުމާއެކު އެމީހާ ސިންދްބާދްއާ ދިމާލަށް އެނބުރުނެވެ. އެމީހާގެ ދެލޯވަނީ މެރިގެންގޮސް ތަތްލަވާފައެވެ. މޫނުމަތި ސިފަ އެހާ ޙުތުރެވެ. ބެލެވޭ ގޮތުގާ އޭނާގެ މޫނުގާވަނީ މީގެ ކުރިން އަލިފާން ހިފާފައެވެ.\nސިންދްބާދް : ތިއީ ކާކު؟\nމީހާ : އޭ މިހިރަ މީހާ ކަލޭ ތި ހޯދާ އެއްޗަކީ ހާދަ ގެއްލުންހުރި އެއްޗެކޭ\nސިންދްބާދް : އެންމެ ރަނގަޅު މަ މިހޯދަނީ ކޮންއެއްޗެއް؟\nމީހާ : ކަލޭގެ ކުރިމަގު އެކަމުގެ ސަބަބުންވަނީ ވަރަށް ބޮޑަށް ބަނަވެފަ އެއްވެސް އުފަލެއް އަދި އަރާމެެއް ނެތް އޮތީ ހަލާކު. ކަލޭގެ ރަސްކަން އަމިއްލަ އަތުން ހަލާކުކޮށްލާނެ. ކަލޭވާނީ މިދުނިޔޭގަ ހުރި އެންމެ ދަހިވެތި އެންމެ ހަރުކަށި އަދި އެންމެ ޖާހިލް އެކަކަށް. ކަލެޔަށް އަބަދުވެސް އޮންނާނީ ނުފުދިފާ. ކަލޭ ކުރިމަތީ މީހަކު ގަތުލްވިޔަސް ކަލޭގެ ހަރުހިތުގެ ސަބަބުން އެއްވެސް ރަހުމެއް ކުލުނެއް އެމީހަކަށް ނޯންނާނެ. މި ދުނިޔޭގެ ހުރިހާ ލަޝްކަރަކަށްވުރެ ކަލޭގެ ލަޝްކަރު ވަރުގަދަވާނެ ނަމަވެސް އެއީ އިންސާފެއް ނުބަހައްޓާނެ ލަޝްކަރެއް. މިދުނިޔޭގަ ކަލޭ ރަސްކަން ކުރިޔަސް ކަލެޔަށް އުފަލެއްނެތް.\nސިންދްބާދް : ކީކޭ ކަލޭ ތި ކިޔަނީ؟\nމީހާ : އަހަރެންނަށް ކަލޭގެ ކުރިމަގު ފެނިފަވަނީ އެހެންވެ މި ކިޔާދިނީ. ކުރިޔަށް ދިޔުމާ ނުދިޔުން އޮތީ ކަލޭ އަތްމަތީގަ\nސިންދްބާދް : (ރުޅިއައިސްފަ) ކަލޭ އައި ތާކަށް ކަލޭ އަނބުރާ ދޭ އެހެންނޫނީ މަގޭ ކަނޑިން ކަލޭގެ ބޯ ބުރިކޮށްލާނަން\nމީހާ : އަހަރެން ގޮސްފާނަން އެކަމު އަހަރެން ހޯދަން ބޭނުންވެއްޖެނަމަ އުތުރުގާވާ ފެންއާރު ކައިރިއަށް އާދޭ\nސިންދްބާދް : މަޑުކޮށްބަލަ. އަހަރެން އެތަނަށް ދާން މި ދަނީވެސް\nމީހާ : މާދަމާ ހެނދުނުން އާދޭ މިރޭ ނިދާލާ މި ގޮނޑުދޮށް ހުރިގޮތަށް އުތުރަށްދާއިރު ފެންނާނެ ދެ ފަރުބަދައެއް އެ ދޭތެރޭގަ ތި ހޯދާ ފެންއާރު ހުންނާނެ ދެން އަހަރެން ގޮސްލީ\nއަސާގަނޑުގެ އެހީގާ މަޑު ހިނގުމެއްގާ އެމީހާ ދާތަން ސިންދްބާދް ބަލަން ހުއްޓާ އިރުކޮޅަކުން ދުންގަނޑަކާއެކު އެމީހާ ގެއްލުނެވެ. ސިންދްބާދް އަނބުރާ އޭނާގެ މީހުން ކައިރިއަށްގޮސް ނިދަން އޮށޯތެވެ.\nޖެހިގެން އައި ދުވަހު ސިންދްބާދްއާ އޭނާގެ މީހުން ދަތުރު ފެށިއެވެ. ގޮނޑުދޮށް ހުރިގޮތަށް ހިނގަމުން ގޮސް ދެ ފަރުބަދަ ފެންނަން ފެށުމާއެކު ސިންދްބާދްގެ ހިތްވެސް ބާރަށް ތެޅެންފެށިއެވެ. އަވަސް ހިނގުމެއްގާގޮސް އެހިސާބަށް އަރާ ހަމަކުރިއިރު ދެ ފަރުބަދަ ދޭތެރޭ ފެންއާރެއް ހުއްޓާ ފެނުނެވެ. ފެންއާރާ ދިމާލަށް ހިނގާގަތްތަނުން ފެންއާރު ތެރެއިން ހަތަރު މީހަކު ނުކުތެވެ. އެމީހުން ތިބީ އަސާގަނޑުތަކެއް ހިފައިގެން ބޮޑެތި ހެދުންތަކެއް އަޅައިގެންނެވެ. ބޯ އެއްކޮށް ނިވާވެފާވާ ފާދިރީންލާކަހަލަ ހެދުންތަކެއް ލެވިފައިވާ އެ ހަތަރު މީހުންގެ ފަހަތުން ނުކުތީ ސިންދްބާދްއާ ރޭގަނޑު ދިމާވި މީހާއެވެ.\nމީހާ : (އަސާގަނޑުން ތިންފަހަރު ބިންމަތީ ޖަހާލާފަ އޭނާގެ މީހުންނަށް ބަލާލާފަ) މިއީ އަހަރެން ބުނި މީހަކީ. ކަލޭމެން މީނާއަށް ތަން ދައްކަން ބޭނުންނަމަ ދައްކާ އެހެންނޫނީ ވަނަނުދީ ހިފަހައްޓާ\nހަތަރު މީހުން އެއްފަހަރާ ސިންދްބާދްމެނާ ދިމާލަށް ދުއްވައިގަތެވެ. އެވަގުތު ސިންދްބާދް، ރޯމަން އަދި ޖޯ އެމީހުންނާ ކުރިމަތިލާން ތައްޔާރުވިއެވެ. ޖޯ އާ ދިމާލަށް ދެމީހަކު ދިޔައިރު ސިންދްބާދްއާ ރޯމަންއާ ދިމާލަށް ދިޔައީ އެންމެ މީހެކެވެ. ސިންދްބާދް އާ ދިމާކުރި މީހާއަށް ސިންދްބާދް ފުލުފުލުން ހަމަލާދިނެވެ. ނަމަވެސް އެމީހާ ފިސާރެ ކުޅަދާނައެވެ. އޭނާގެ އަސާގަނޑު އެކި ގޮތްގޮތަށް އަނބުރާލާފާ ސިންދްބާދެގެ ހަށިގަނޑަށް ހަމަލާދިނެވެ. ނަމަވެސް ހުށިޔާރު ސިންދްބާދް ރެކެމުން ދެތިން ހަމަލާދިނެވެ. އެ ހަމަލާތަށް އެރީ ސީދާ އެމީހާ މެޔަށްށެވެ. އެއާއެކު އެމީހާ ބިންމައްޗަށް ވެއްޓި ދުންގަނޑަކަށްވެ ގެއްލުނެވެ.\nޖޯ އާ ދިމާކުރި ދެމީހުންނަށް އޭނާގެ ފުރޮލުން ފިސާރެ ވަރުގަދަ ހަމަލާތައް ދެމުންދިޔައެވެ. މިހެން އުޅުމުގެތެރޭގަ އެކަކުގެ ކަރުގާ ޖޯ އަށް ހިފުނެވެ. އެވަގުތު ބަލާފާ މައްޗަށް ނެގިގޮތަށް ބިންމައްޗަށް ޖަހަމުން ފުރޯ ކަރުގާ ޖައްސާ ބޯ ބުރިކޮށްލިޔެވެ. ދެން ހުރި މީހާ އެއިރު ޖޯ އާ އަރާ ހަމަވެއްޖެވެ. ނަމަވެސް ހުށިޔާރު ޖޯ އޮޅަންބަށިން ފިސާރެ ބާރަށް އެމީހާ ބަނޑުގާ ޖެހުމަށްފަހު ބޮލުގާހިފާ ކަކުލުން މޫނުމަތީ ޖެހުމަށްފަހު ފުރޯއިން ބުރަކަށީގާ ޖެހި ޖެހީނުން ދެބުރިކޮށްލިޔެވެ. އެއާއެކު ޖޯ އާ ދިމާކުރި ދެމީހުން ދުންގަނޑަކަށްވެ ގެއްލިއްޖެއެވެ.\nރޯމަންވެސް ދިޔާއީ އޭނާއާ ދިމާކުރި މީހާ ބަލިކުރުމަށް ހަމަލާތައް ދެމުންނެވެ. ނަމަވެސް އެމީހާ ހަލުވިކަމުން ރޯމަންގެ ހަމަލާއެއް ލައްވާނުލައެވެ. ވިސްނަން ހުރެފާ އެމީހާ ލައްވާ ރޯމަންއަށް ހަމަލާއެއްދިނެވެ. އެމީހާ އަސާގަނޑުން އައިސް ރޯމަން މޭމަތީގާ ޖެހުމާއެކު ރޯމަން ކުރިޔަށް ޖެހިލުމަށްފަހު ގޮށްމުށުން ފިސާރެ ވަރުގަދަ ހަމަލާތަކެއް އެމީހާއަށްދީ ބިންމައްޗަށް ވައްޓާލިގޮތަށް ކަނޑި އެމީހާ ކަރަށް ގަނބާލިޔެވެ. އެއާއެކު އެމީހާ ދުންގަނޑަކަށްވެ ގެއްލުނެވެ.\nސިންދްބާދްމެނާ ދިމާލަށް އައި މީހުންތައް ބަލިކުރުމަށްފަހު ކުރިޔަށް އެންމެން ހިނގައިގަތެވެ. ނަމަވެސް ހައިރާންވީ މަރާލެވުނު ހަތަރު މީހުން އަނެއްކާވެސް ފެންއާރު ކުރިމަތީ ތިބިތަން ފެނުމުންނެވެ. އެ ހަތަރު މީހުންގެ ފަހަތުން ސިންދްބާދްއާ ދިމާވި މީހާ ނުކުމެ ތިންފަހަރު އަސާގަނޑުން ބިންމަތީ ޖަހާލުމާއެކު ހަތަރު މީހުން ގެއްލުނެވެ.\nމީހާ : (ސިންދްބާދްއާ ދިމާލަށް އަސާގަނޑު ދިއްކޮށްފާ) ކަލޭ އެކަނި އާދޭ\nސިންދްބާދް : (އެމީހާ ކައިރިއަށް އައުމަށްފަހު) މަ ފިޔަވާ އެހެން މީހަކަށް ވަދެވޭތަ؟\nމީހާ : ނުވަދެވޭނެ. ކަލޭ އެކަނި ވަދޭ\nފެން އާރުގެ ފަހަތަށް ސިންދްބާދް ހިނގާފާ ވަނުމުން ފެނިގެން ދިޔައީ ގަލުން ހެދިފާވާ ފާލަމެކެވެ. އެ ފާލަމުގެ އެންމެ ކޮޅުގާ ދޮރެއްހުރިތަން ފެނިގެންދިޔައެވެ. ރަތްކުލައިން ޒީނަތްތެރިވެފާވާ އެ ދޮރު ވިދާ ބަބުޅައެވެ. މަޑު ހިނގުމެއްގާ ސިންދްބާދް އެ ފާލަން ހުރަސްކޮށްފާގޮސް ދޮރާ އަރާ ހަމަކުރިޔެވެ. އަދި ދޮރަށް ރަނގަޅަށް ނަޒަރު ހިނގާލަނިކޮށް ތަޅުދަނޑި ޖަހާ ތަނެއް ފެނުނެވެ. ކަނޑިއެއްގެ މުއްގަނޑު ވަންނަ ވަރަށް އިން ތަޅަށް ސިންދްބާދްއަށް އޮސްވޯލްޑްގެ ތަޙްތުގެ އަޑިން ހޯދުނު ތަޅުދަނޑި ޖީބުން ނަގާ ކޮށްޕާލިޔެވެ. ކޮއްޕާލުމަށްފަހު ދެކޮޅަށް އަނބުރާލިޔެވެ. އެއާއެކު ބާރު އަޑުފައްގަނޑެއް ގޮވާފާ ދޮރު ހުޅުވުނެވެ. ކުރިމަތިން ފެންނަންހުރީ ރަނުގެ ދެ ފަރުބަދައެވެ. އެ ދެ ފަރުބަދަ ދޭތެރޭގަ އިނީ ފޮއްޓެއް ބޭންދިފައެވެ. ސިންދްބާދް ގޮސް އެ ފޮށި ހުޅުވާލިޔެވެ. އޭގާވަނީ ލިޔުމެކެވެ.\n" އޭ އިންސާނާއެވެ. ކަލޭ އަހަރެން ހަމަ ހޯދަނީހެއްޔެވެ. އަހަރެން ހޯދުމަކީ ކިހާ އުނދަގޫ ކަމެއްކަން ކަލެޔަށް އެނގޭހެއްޔެވެ. އަހަރެން ހޯދާފިނަމަ ވާނެ ގެއްލުންވެސް ކަލެޔަށް އެނގެއެވެ. ނަމަވެސް ކަލޭ ހަމަ ހިލާ ދޫނުކުރަމުއެވެ. ވީމާ އަހަރެން ހޯދުމަށް ދަތުރު ފަށާށެވެ. ކަލޭގެ ހުރި ހިތްވަރެއް އެނގޭނެއެވެ. އެންމެ ރަނގަޅެވެ. އަހަރެން މިބުނާ ތަނަކަށްދާށެވެ. ރޮމޭނިޔާގެ އުތުރުގާވާ ކިއްލާއަކަށްދާށެވެ. އެ ކިއްލާގެ ރާނީ ކަރްމެއްލާއާ ބައްދަލްކުރާށެވެ. އޭނާގެ ހިތް ރުހިއްޖެނަމަ އަހަރެން ވީތަން ހޯދުމަކީ އުނދަގޫ ކަމަކަށް ނުވާނެއެވެ. "\nWow v vv reethi .haadha lahunney mi vaahaka up kurany avahah genes dheynama\nVarareeti ekamaku maa lahun upkuranee hafutaaaku defaharah upkohdeefaa nuntha p please please\nThanks again my friend ?????????????????☠\n43 މިވަގުތު ލިޔަމުން މި ގެންދަނީ އެނގޭތޯ އިންތިޒާރުކޮށްލައްވާ\nVahaka varah reethi


Kuruvaahaka: kalhu hiyani\nކުރުވާހަކަ: ކަޅު ހިޔަނި\nމެންދަމުގެ ހަމަހިމޭން ވަގުތެވެ. ދުނިޔެ މައްޗަށް ވެރިވެފަވަނީ އަނދިރިކަމާއި ފަޅުކަމެވެ. އައިރިންގެ ލޮލަކު ނިދީގެ ކަންފުޅެއްވެސް ނެތެވެ. އޭނާ އެވަނީ ހިތާމައިގެ ފުންކަނޑަކަށް ގެނބިފައެވެ. އައިރިންގެ ލޮލުން އޮހެމުންދާ ވޭނީ ކަރުނަތަކުގެ ސަބަބުން ބާލީސް ވަނީ ތެމިފޯވެފައެވެ. އައިރިނަށް ހިތްވަރު ދޭނެ ޔާރެއް އިޔާރެއް ނެތެވެ. އެންމެންގެ ފަރާތުންވެސް ލިބެމުންދަނީ މަލާމާތާއި ފުރައްސާރަ ކުރުމެވެ. އެނިކަމެތި ފަކީރުގެ ކުށަކީ ކޮބައި ހެއްޔެވެ؟\nއައިރިންގެ އުމުރުން އެންމެ ދެ އަހަރުގައި ބައްޕަވަނީ ނިޔާވެފައެވެ. އައިރިންގެ މަންމަ މޫނިސާއަކީ ގާތްތިމާގެ މީހަކުނެތް އެކަނިވެރިއެކެވެ. މޫނިސާ އައިރިންދެކެ އިންތިހާއަށް ލޯބިވެއެވެ. އައިރިންއަކީ މޫނިސާގެ ލޮލުގެ ފިނިކަމެވެ. ހިތުގެ ހަމަޖެހުމެވެ. ކިތަންމެ ދަތީގައި އުޅެންޖެހުނު ނަމަވެސް އައިރިންއަކީ ތައުލީމީގޮތުން މޮޅު ކުއްޖަކަށް ހެދުމަށްޓަކައި މައެއްގެ ހައިސިއްޔަތުން ކޮށްދެވެން ހުރި ހުރިހާ ކަމެއް މޫނިސާ ދިޔައީ އައިރިންއަށް ކޮށްދެމުންނެވެ.\nފަގީރު އާއިލާއަކަށް ނިސްބަތްވި ނަމަވެސް އައިރިން ނިސްބަތް ވެގެންދިޔައީ ތައުލީމީ ގޮތުން ވަރަށް މޮޅު ހުނަރުވެރި ކުއްޖަކަށެވެ. މިކަމާ މޫނިސާ މާތްﷲ އަށް ހަމްދު ދަންނަވައެވެ. އައިރިން އަކީ މޮޅު ކުއްޖެކަމުގައި ލެއްވުންއެދި އެކަލާނގެ ހަޟްރަތުގައި މޫނިސާ ދުޢާ ނުދަންނަވާ ދުވަހަކަށް އިރެއް ނާރައެވެ.\nއައިރިންގެ ކުލާހުން ދެވަނަ ހޯދަމުން އަންނަ ރިޝްވާނަކީ މުއްސަނދި އާއިލާއަކަށް ނިސްބަތްވާ ކުއްޖެކެވެ. ރިޝްވާން އައިރިންއާ މެދު ހާއްސަގޮތެއް ބަހައްޓާކަން އައިރިން ދަނެއެވެ. ނަމަވެސް އައިރިން އެކަމާ އަޅައެއްނުލައެވެ. އައިރިންއަކީ ޒުވާން ހިތްތަކަށް އަސަރު ކުރާފަދަ ޖާދުވީ އަޑާކާއި ލޫޅާފަތި ހަށިގަނޑެއްގެ ވެރި ޖިންސުލަތީފެކެވެ. ޤުދުރަތުން އޭނާއަށް ލިބިފައިވާ ފަން އިސްތަށިގަނޑުގެ ސަބަބުން އޭނާގެ ރީތިކަން އިތުރުވެއެވެ. މި ޖާދުވީ ސިފަތަކުގެ ސަބަބުން ރިޝްވާންގެ ޒުވާން ހިތަށްވެސް އަސަރުކުރަނީކަން ކަށަވަރެވެ.\nއެއީ ގްރޭޑް 10 ގެ ފުރަތަމަ ޓާރމްގެ ރިޕޯޓް ފޮތް ދިން ދުވަހެވެ. އެހެންފަހަރު ތަކެކޭވެސް އެއްގޮތަށް މިފަހަރުވެސް އެއްވަނަ ލިބުނީ އައިރިން އަށެވެ. ދެވަނަ ލިބުނީ ރިޝްވާނަށެވެ. މިކަމާ މޫނިސާ ވަރަށް އުފާވިއެވެ. އައިރިން ސްކޫލުން ގެއަށް ދާން ނިކުތް ވަގުތެވެ. ފަހަތުން މީހަކު ގޮވާލިއެވެ.\n“އޭ އައިރިން! މަޑުކޮށްބަލަ! އަހަރެން އައިރިން ގާތު ވަރަށް ބޮޑު ވާހަކައެއް ބުނަންވެފައި އެބަ އޮތް” އެއީ ރިޝްވާނެވެ. އެހެންކަމުން އައިރިން މަޑުކޮށްލިއެވެ.\n“ކީކޭ؟. ކޮންވާހަކައެއްތަ ބުންނަ ތިއުޅެނީ؟ އަވަހަށް ބުނޭ.. މިހެން ވާހަކައިގައި ތިއްބަސް މީހުން ފާޑު ފާޑު އެއްޗެހި ކިޔާނެ.”.\n“އައިރިން ލަދުގަތީތަ؟ އަހަރެންނަށް ވަރިހަމަ ކޮންމެ މީހަކު ކޮންމެ އެއްޗެއް ކިޔަސް. އައިރިން! އަހަރެން އައިރިންދެކެ…” ރިޝްވާން އެ ބުނަން އުޅޭ ވާހަކަ އައިރިންއަށް ވިސްނުނެވެ.\n“ނޫން ރިޝްވާން. ތިހިޔާލު ދޫކޮށްލާ! އަހަރެން ރިޝްވާން އެކަށީގެން ނުވޭ. އަހަރެންނަކީ ނިކަމެތި ފަގީރެއް” ނަމަވެސް ރިޝްވާން އެގޮތަށް ގަބޫލެއް ނުކުރިއެވެ. އައިރިންގެ ޖަވާބަކަށް އިންތިޒާރު ކުރާކަމަށް ބުނެ ރިޝްވާން އޭނާގެ ގެއަށް ދިއުމަށް މިސްރާބު ޖެހިއެވެ.\nހަގީގަތުގައި އައިރިންވެސް ރިޝްވާންދެކެ އިންތިހާއަށް ލޯބިވެއެވެ. ނަމަވެސް ފަގީރުކަމުގެ ސަބަބުން އެކަން ހާމަކުރަން ބޭނުންނުވަނީއެވެ. ރިޝްވާނާ ދޭތެރޭ ވިސްނާ އޭނާގެ ދިރިއުޅުން އޮޔާލާން އައިރިން ބޭނުން ނުވަނީއެވެ. އެހެނަސް ކަންދިމާވިގޮތުން އައިރިންނަށް ރިޝްވާނާ ދޭތެރޭ ވިސްނެން ފެށުނެވެ. އެކަނިވާ ކޮންމެ ވަގުތަކު އޭނާގެ ހިތުގައި ރިޝްވާންގެ ސޫރައެވެ. ވިސްނެނީ ރިޝްވާނާ ދޭތެރެއެވެ.\nއައިރިން އަށް މިއައި ބަދަލު މޫނިސާ ވަރަށް ފަސޭހައިން ދެނެގަތެވެ. އެއްދުވަހެއްގެ މެންދުރު ކެއުމަށް އިންސާފު ކުރަން އިނދެފައި މޫނިސާ ވަރަށް އޯގާތެރިކަމާ އެކު އައިރިންއާ ސުވާލުކުރިއެވެ.\n“ދަރިފުޅާ އައިރިން. މިހާކަރަށް އައިސް ދަރިފުޅު ކޮންމެވެސް ކަމަކާ ވިސްނާހެން މަންމައަށް ވަރަށް ހީވޭ. އަނެއްކާ ކަމެއް ގޯސްވީތަ؟” އައިރިން އެކައްޗެކޭވެސް ނުބުނެ މަންމަގެ މޫނަށް ބަލަހައްޓައިގެން އިނެވެ.\n“ދަރިފުޅު މަންމައަށް ކޮންމެވެސް ކަމެއް އެބަ ސިއްރުކުރޭ.. ބުނެބަލަ މަންމަގާތު”\nއައިރިން އޭނާގެ މަންމައަށް ހަގީގަތް ކިޔައިދިނެވެ. އޭނާ ރިޝްވާން ދެކެ ލޯބިވާ ވާހަކައާއި ރިޝްވާން އޭނާއަށް ލޯބި ހުށަހެޅި ވާހަކައެވެ. މިވާހަކަތައް އަޑުއަހާފައި މޫނިސާ ކޮންމެވެސް ވަރަކަށް ދެރަވިއެވެ. އޭނާގެ ދަރިފުޅަށް ދެރަގޮތެއްވެދާނެތީއެވެ. ނަމަވެސް ދަރިފުޅުގެ އެއްވެސް އުފަލަކަށް ހުރަސް އަޅަން ބޭނުންނުވާތީ މޫނިސާ އައިރިންގެ މި އުފަލަށް ވެސް މަރުހަބާ ކިއެވެ. މިކަމާ އައިރިން ވަރަށް އުފާވިއެވެ.\nއައިރިން ޗުއްޓީގެ ދުވަސްތައް ކެތްތެރިކަމެއްނެތި ގުނަން ފެށިއެވެ. ކޮންމެ އިންތިޒާރަކަށް ނިމުން އަންނަ ފަދައިން އައިރިންގެ އިންތިޒާރަށްވެސް ނިމުން އައެވެ. އައިރިން ކުލާހަށް ދިޔައީ ރިޝްވާންއާ ބައްދަލުވުމުގެ ފޮނި އުންމީދުގައެވެ. ނަމަވެސް ރިޝްވާން ކުލާހަށް ނާދެއެވެ. ކުލާސް ކުއްޖެކަމުގައިވާ ނިހާގެ ފަރާތުން އެނގުނު ގޮތުގައި ރިޝްވާން އުޅެނީ ބަލިވެއެވެ. މިކަމާ އައިރިން ހާސްވާގޮތްވިއެވެ. ރިޝްވާން ނެތުމުން އައިރިންއަށް ފަޅުކަން އިހްސާސްކުރެވެން ފެށިއެވެ. ކުލާސް ގަޑިތައް ފޫހިވާން ފެށިއެވެ. އޭނާއަށް އިންތިޒާރު ކުރެވެމުން ދިޔައީ ނިމޭ ގަޑިއަށެވެ. މީދުވަހަކުވެސް އައިރިނަށް ވީގޮތެއްނޫނެވެ.\nކުލާސް ގަޑި ނިންމާލުމަށްފަހު ނިހާއާއި އައިރިން ރިޝްވާންއަށް ގޮވާލުމަށްޓަކައި އެގެއަށް ދިޔައެވެ. އެއީ ވަރަށް ފުރިހަމައަށް ހަދާފައިވާ ޒަމާނީ ފެންވަރުގެ ރީތި ގެއެކެވެ. ރިޝްވާންއޮތީ އޭނާއަށް ހާއްސަކޮށްފައިވާ ބޮޑު ކޮޓަރީގައެވެ. އައިރިންމެން ފެނުމުން ރިޝްވާނަށް ބަޔާންކުރަން ދަތި އުފަލެއް ލިބުނެވެ. އެކުދިންނަށް ފިނި ބުއިމެއް ގެނެސް ދިނުމަށް ނޯކަރަށް ރިޝްވާން އެންގިއެވެ. ނިހާއަށް ފޯނެއް އައިސްގެން ބޭރަށް ނުކުތީ އެވަގުތުއެވެ. ކޮޓަރީގައި ރިޝްވާނާއި އައިރިން އެކަންޏެވެ. އައިރިން ލަދުން އިސްޖަހާލިއެވެ. ރިޝްވާންއަށް ލިބުނު ރަނުގެ ފުރުސަތުގެ ބޭނުން ހިފިއެވެ.\n“އައިރިން އަހަރެންނަށް ޖަވާބެއް ނުދޭނަންތަ؟ އަހަރެން އައިރިންދެކެ ހާދަ ލޯބިވެއޭ” އައިރިންގެ މޫނުމަތި ރަތްވެގެން ދިޔައެވެ. މޭ ތެޅެންފެށީ އޮބި ނޯންނަވަރަށެވެ. ނަމަވެސް އޭނާ ހިތްވަރު ގަދަކުރިއެވެ.\n“ރިޝްވާން. އަހަރެންވެސް… އަހަރެންވެސް ރިޝްވާންދެކެ..” އައިރިންގެ ޖުމްލަ ފުރިހަމަ ކުރުމުގެ ކުރިން ނިހާ އައިސްވަނެވެ. ނަމަވެސް ރިޝްވާން އޭނާ ބޭނުންވި ޖަވާބު ލިބުނެވެ. އޭނާއަށް ކާމިޔާބީގެ ނޭވާއެއް ލެވުނެވެ.\nއައިރިންގެ މޫނުމަތިން އުފާވެރިކަމުގެ ކުލަވަރުތައް ފާޅުވާންފެށިއެވެ. މިކަމާ މޫނިސާ ވަރަށް އުފާވިއެވެ. ނަމަވެސް ހިތާމައަކީ އައިރިންގެ އެ އުފާވެރިކަމަށް ކަޅު ހިޔަނިއެޅި ބަނަވެގެންދާނެކަން އެކަކަށްވެސް ނޭނގޭކަމެވެ. އައިރިންގެ ތަގުދީރުގައި ލިޔެވިފައިވަނީ ކޮންފަދަ ބަދު ނަސީބުވެރިކަމެއް ކަން އެކަކަށްވެސް ނޭނގެއެވެ. އެކަން އެނގޭ ނަމަ…..\nއެއްރެއެއްގެ ރޭގަނޑެވެ. އާދައިގެ މަތިން ފިލާވަޅުތައް ދަސްކުރުމަށްފަހު އައިރިން ނުކުތީ ބޭރު ޖޯއްޔަށެވެ. އޭނާ އޮތީ ރިޝްވާންގެ ހިޔާލުތަކަށް ގެއްލި ހުސްވެފައެވެ. ފަހަތަށް މީހަކު އައިސް ހުއްޓުނުހެން ހީވެގެން ކުއްލިޔަކަށް އައިރިން ތެދުވިއެވެ. އޭނާއަށް ލިބުނީ ކުއްލި ހައިރާން ކަމެކެވެ. ފަހަތުގައި ހުރީ ރިޝްވާނެވެ. މިއީ އައިރިންއާއި ރިޝްވާން މިގޮތަށް ބައްދަލުވާ ފުރަތަމަ ފަހަރެވެ. މި ދެ ލޯބިވެރިންގެ ގުޅުން އަދި އެކަކަށްވެސް ނޭގޭނެއެވެ. މޫނިސާ ފިޔަވައެވެ.\nރިޝްވާން އެދުނީ އޭނާއާއެކު އަތިރި މައްޗަށް ދިއުމަށެވެ. އައިރިން ކުޑަކޮށް ފަސްޖެހުނެވެ. މޫނިސާ ކުޑަކޮށް މޭގައި ރިއްސާތީ އުޅޭ ރެޔަކަށް ވުމާއެކުއެވެ. ނަމަވެސް ލޯބިވެރިޔާ ފުރަތަމަ އެދުމަށް ދެކޮޅު ހަނދާކަށް އައިރިން ބޭނުމެއް ނުވިއެވެ. ވަރަށް އަވަހަށް އަންނާނަމޭ މަންމަ ގާތުގައި ބުނުމަށްފަހު އައިރިން ރިޝްވާނާއެކު އަތިރިއަށް ދިއުމަށް ހިނގައިގަތެވެ. ރިޝްވާނަށް ބަޔާން ކުރަން ދަތި އުފަލެއް ލބުނެވެ. އޭނާއަށް އޭނާއަށް އޭނާގެ މަގުސަދު ހާސިލުވާނެކަމުގެ އުންމީދު އިތުރުވެގެން ދިޔައެވެ. އައިރިން ރިޝްވާންދެކެ ހާދަ ލޯބިވެއެވެ. މަޑުމައިތިރި ހަމަހިމޭން ހިނގުމެއްގައި ވަކި ހިސާބަކަށް ދިއުމަށްފަހު އެ ހަމަ ހިމޭންކަން ފޫދުއްވާލީ ރިޝްވާނެވެ.\n“އޯ.. އެއާދެވުނީ ކޮޓަރީގަ ފޯން ވެސް ބާއްވާފަ.. އައިރިނަށް ދައްކާލަންވެފަ އިން ސަޅި ޕިކެއްވެސް އިންނާނެ. ދެން ކިހިނެތް ހަދާނީ”\n“އެއީދެން އެވަރުގެ ކަމެއްތަ؟ އެހެން ފަހަރަކުން ދައްކާނީ ދެން” ހިނިތުންވެލުމަށްފަހު އައިރިން ބުންޏެވެ.\n“ނޫން ހަމަމިރޭ އަހަރެން ބޭނުމީ. ހިނގާބަލަ އިހަށް އަހަރެމެން ގެޔަށް ގޮސް ފޯން ހިފައިގެން އަންނަން. ލަހެއްނުވާނުން؟”\nރިޝްވާން ބޭނުންވީ ފޯން ބަލައިދާށެވެ. ރިޝްވާން ކުރުނުކުރުމުން އައިރިން އެއްބަސްވިއެވެ. އައިރިންއާ ރިޝްވާންމެން ގެއަށް ދިޔައެވެ. ގޭ އެންމެން ވީ ރިސޯޓަކަށް ގޮހެވެ. ރިޝްވާން ނުދިޔައީ އައިރިންއާ ބައްދަލު ކުރުމަށެވެ.\n“އާހް.. ވަރަށް ކަރު ހިއްކާއެބަ.. ދެން ދެވޭނީ އެއްޗެއް ބޯލައިގެން. އަންނާނަން ޖޫސް ތައްޓެއް ހިފައިގެން” އައިރިން ކޮޓަރީގައި ބޭންދުމަށްފަހު ރިޝްވާން ދިޔައީ ކާގެއަށެވެ. ދެތަށި ޖޫސް ހިފައިގެން އައިސް ރިޝްވާން އައިރިނަށް އެއް ތަށި ދިނެވެ. އަދި އައިރިންގެ މޫނަށް ބަލާލިއެވެ. އައިރިން ޖޫސްތަށި ބޯލިއެވެ. ރިޝްވާންގެ މޫނު މައްޗަށް ވެރިވީ ވިހަ ހިނިތުންވެކެވެ.\nއިރުކޮޅެއްފަހެވެ. އައިރިން ހޭނެތިގެން ގޮދަނޑިއަށް ވެއްޓުނެވެ. ދެންފެނިގެން ދިޔައީ ވަރަށްވެސް އަނިޔާވެރި ރަހުމް ކުޑަ ޝައިތާނީ އަމަލުތަކެކެވެ. ރިޝްވާނަކީ ހާދަ ރަހުމް ކުޑަ ވަހުޝީ އިންސާނެކެވެ. ކުޑަ ވަގުތު ކޮޅެއްތެރޭގައި ކުށެއްނެތް މައުސޫމް ޖިންސުއްލަތީފެއްގެ އަބުރާއި އިއްޒަތް ވެއްޔާ މޮޑެލީއެވެ. އަންހެން ކުއްޖެއްގެ ދިރިއުޅުން ބަރުބާދު ކޮށްލީއެވެ. ބޮޑު އޮޅުވާލުން ގަނޑެއް ތެރޭގައި، ލޯބީގެ ދަޅަ ދައްކައިގެނެވެ.\nއޭގެ3ގަޑި އިރު ފަހެވެ. އައިރިނަށް ލޯ ހުޅުވާ ލެވުނެވެ. އެއާއެކު ވަށައިގެން ހޯދަން ފެށުވެނެވެ. އޭނާ ގަޔަކު އެއްވެސް ނިވާކަމެއް ނެތެވެ. އައިރިން މެޔަށް ހީވީ ތޫނު ހަންޖަރެއް ކޮއްޕާލި ހެންނެވެ. ބާލީހުގައި ބައްދައިގަނެވުނެވެ. ދެ ލޮލުން ހޯސްލާފާ ކަރުނަތައް އޮހޮރިގަތެވެ. ރިޝްވާން ކޮޓަރިއަށް ވަނީ އެވަގުތުއެވެ. އެއާއެކު އައިރިންއަށް ބާރަށް ރޯންފެށުނެވެ. އަނގައިން ބުނާނެހާ ހިތްވަރެއް އެ ހަށިގަނޑަކު ނެތެވެ.\n“އަހަރެން ދެރަވާނެކަމަށް ރޯނެ ކަމެއްނެތް! ކަލޭ ހީކުރީ ދޯ އަހަރެން ލޯބިވެޔޭ؟ ކަލޭތީ ކާކު އަހަރެން ލޯބިވާން؟ އެކަމަކު ކަލެޔާ ހެދި ދުވަހަކުވެސް ކާމިޔާބެއް ނުލިބޭ.! އެއީ ކަލޭގެ ކުށް. މިތަނުންދާންއުޅޭ! އެކަމަކު ހަނދާން ކުރާތި! މަ ފަލީހަތް ކުރާނަމޭވެސް ކަލޭ ހީނުކުރާތި. އެކަމެއް ކަލެޔަކަށް ނުވާނެ” ނުބައި ނުލަފާ ރާގެއްގައި ރިޝްވާން ހިތުހުރިހާ އެއްޗެއް އައިރިންއަށް ކިޔެވެ.\nއައިރިންގެ ހިތް މުޅިން ކުދި ކުދި ވިއެވެ. އޭނާ ހެދުން ލުމަށްފަހު އެ އަނިޔާވެރި ކިއްލާއިން ނުކުމެ ދުއްވައިގަތީ ގެއަށް ދިއުމަށެވެ. ރޮމުން ގިސްލަމުންނެވެ. ކުދިކުދި ވެފައިވާ ހިތަކާއެކު އައިރިން ގެއަށް އައިސް ވަތްވަގުތު ފެނިގެން ދިޔަ މަންޒަރުން އޭނާގެ މުޅި ހިތް ކުދިކުދިވެ ޗިސް ޗިސް ވިއެވެ. ގޭތެރޭގައި އެއޮތީ މޫނިސާގެ ފުރާނަ ނެތް މަސްގަނޑެވެ. އައިރިން ހޭހުސްވިއެވެ.\nއެންމެ ބޭނުންވި ވަގުތު މަންމަ ނިޔާވީއެވެ. މިއީ އައިރިންއަށް ބަރުދާސްތު ކުރެވޭ ވަރުގެ ހިތާމައެއްނޫނެވެ. އޭނާގެ ދިރިއުޅުން މުޅިން ބަނަވީއެވެ. އެޅުނު ކަޅު ހިޏަންޏެއްގެ ސަބަބުންނެވެ. ދުވަސްކޮޅެއް ފަހުން އައިރިންގެ ހަށިނގަޑަށް ބަދަލުތަކެއް އަންނަ ކަމުގެ އިހްސާސް އޭނާއަށް ކުރެވެން ފެށިއެވެ. ރިހޭފައި މައްޗަށް ފޮއެ ވެއްޓުނީއެވެ. ހަމަ އެއާއެކު ރަށުތެރޭ އަޑު ފެތުރެން ފެށީ މޫނިސާގެ އައިރިން ނަހަލާލަށް ބަލިވެއިން ވާހަކައެވެ. މަންމަގެ ކުއްލި މަރުގެ ސިއްރަކީ އެއީ ކަމަށް ބައެއްމީހުން ތުހުމަތު ކުރަމުން ދިއައެވެ. ނަމަވެސް އެކަކަށް ވެސް ހަގީގަތެއް ނޭނގެއެވެ. މިރޭވެސް އައިރިން އަށް ނުނިދިގެން އެއުޅެނީ އެކަމާއެވެ. އޭނާއަށް ދުނިޔޭގައި އެއްވެސް އުފަލެއް އަރާމެއް ނެތެވެ. ހިތާމައިގެ ކަނޑެއްގައި ފީނަން އައިރިންއަށް ވަނީ މަޖުބޫރުވެފައެވެ. ނަމަވެސް އެފަކީރުގެ ކުށަކީ ކޮބައި ހެއްޔެވެ؟ ތައުލީމީ ގޮތުން މޮޅުވަމަކީ ކުށެއް ހެއްޔެވެ؟ ދުނިޔެއަކީ ދަށު ދަރަޖައިގެ މީހުންގެ ކިއްލާއެއް ހެއްޔެވެ؟\nނޯޓް: މިއީ “ކުޅުދުއްފުށި އޮންލައިން” ގެ4ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 އޭ ގެ ދަރިވަރު އާއިޝަތު ލީނާޛް އެވެ.


United ah ehee nuvanee naseeb: Ferguson | Mihaaru\nޔުނައިޓެޑަށް އެހީ ނުވަނީ ނަސީބު: ފާގަސަން\nޔުނައިޓެޑްގެ ކުރީގެ ކޯޗު ފާގަސަން (ކ) އާއި މިހާރުގެ ކޯޗު މޮރީނިއޯ.---\nލަންޑަން (ޖެނުއަރީ 25) - ހޯސޭ މޮރީނިއޯގެ އިރުޝާދުގެ ދަށުން މެންޗެސްޓާ ޔުނައިޓެޑް އަންނަނީ ކުރިއެރުން ހޯދަމުން ކަމަށާއި އެ ޓީމާ އެކު އޭނާ އަށް ކާމިޔާބު ހޯދޭނެ ކަމަށް ޔުނައިޓެޑްގެ ކުރީގެ ކޯޗު އެލެކްސް ފާގަސަން ބުނެފި އެވެ.\nމޮރީނިއޯ އަކީ ޔުނައިޓެޑްގެ ކޯޗުކަމުން ފާގަސަން 2013 ވަަނަ އަހަރު ދުރުވި ފަހުން އެޓީމާ ހަވާލުވި ތިން ވަނަ ކޯޗެވެ. މީގެ ކުރިން އެ ޓީމަށް ކޯޗުކޮށްދިން ޑޭވިޑް މޮއިސް އާއި ލުއީ ވެން ހާލަށް ގިނަ ބަޔެއްގެ ފާޑުކިއުން އަމާޒުވި އެވެ.\nފާގަސަން ބުނީ ލީގުގެ މަތީ މަގާމެއްގައި ޔުނައިޓެޑް ނެތީ ގިނަ މެޗުތަކުގައި އެ ޓީމަށް ނަސީބު އެހީ ނުވާތީ ކަމަށެވެ.\n"ޔުނައިޓެޑްގައި ގޯސްވެފައި އޮތީ ކޮންކަމެއްކަން މޮރީނިއޯ ހޯދައިފި. މިހާރު އޭނާ އެދަނީ އެކަންތައް ރަނގަޅު ކުރަމުން. މިހާރު ވެސް ކުރިއެރުންތަކެއް ފެނިއްޖެ. ޔުނައިޓެޑް ހަމަމަގަށް އެޅުވުމުގެ ގާބިލްކަން މޮރީނިއޯގެ އެބަހުރި،" ފާގަސަން ބުންޏެވެ.\nއިނގިރޭސި ޕްރިމިއާ ލީގުގެ އެއް ވަނައިގައި މި ވަގުތު ޗެލްސީ އޮތީ 22 މެޗުން 55 ޕޮއިންޓް ހޯދައިގެންނެވެ. ޔުނައިޓެޑް ލީގުގެ ހަ ވަނައިގައި އޮތްއިރު އެ ޓީމު އޮތީ ޗެލްސީ އަށް ވުރެ 14 ޕޮއިންޓް ފަހަތުގަ އެވެ. ޔުނައިޓެޑަށް 22 މެޗުން ލިބިފައިވަނީ 41 ޕޮއިންޓެވެ.\n"ޔުނައިޓެޑްގެ ނަސީބު ދެރައީ. ކުޅުމަށް ބަލާއިރު ލީގުގެ މަތީގައި އޮތް ޓީމުތަކަށް ވުރެން ޔުނައިޓެޑް ރަނގަޅަށް ކުޅެފައި ހުރި މެޗުތައް ގިނަ. އެކަމަކު ފުޓްބޯޅައިގައި މުހިއްމު ކަމެއް ކޮންމެވެސް ވަރަކަށް ނަސީބު އެހީވުމަކީ ވެސް،" ފާގަސަން ބުންޏެވެ.\nޔުނައިޓެޑްގައި މި ވަގުތު އޮތީ ލީގުގެ އެންމެ ވަރުގަދަ ސްކޮޑު ކަމަށާއި އެއީ ލީގުގެ ފަހު ކޮޅަށް ދާއިރު އެ ޓީމަށް އޮތް ބޮޑު އެޑްވާންޓޭޖެއްގެ ގޮތުގައި ދެކޭ ކަމަށް ފާގަސަން ވަނީ ބުނެފަ އެވެ.\nމެންޗެސްޓާ ޔުނައިޓެޑް ހޯޒޭ މޮރީނިއޯ އެލެކްސް ފާގަސަން\nޔުނައިޓެޑް އަކީ އަބަދުވެސް ނަސީބުން މޮޅުވާ ބައެއް،،،، އެކަން ރަނގަޅަށް އިނގޭނީ ވެސް ފާގަސަން.. އަށް..\nއަދި އިތުރުކޮށްލާ، ރެފްރީންގެ ވެސް އެހީތެރިކަމާއެކު! ހޯވަޑް ވެބް އެއީ އެމީހުންގެ މީހަކީ! މިހާރު ވެބް ރިޓަޔާ ކުރީމަ މެންޔުނައިޓެޑްގެ ހަގީގީ ފެންވަރު އެނގިގެން މިދަނީ! ހަޖަމް ޕްލީޒް ޔުނައިޓެޑް ކުދިންކޮޅު!\nނަސީބުން 20 ލީގު ނެގުނީވެސްނަސީބުނަް އެންމެ ގިނަ އެފް އޭ ކަޕާ ޗެރިޓީ ޝީލްޑަް ނެގުނީވެސް. ނަސީބުން އިނގެރޭސި ހަމަ އެކަނި ކުލަބު ވޯލަްޑް ކަޕް ލިބުނު ޓީމަށް ވީވެސް... އަޅޭ. އެފަދަ ނަސީބެއް އަހަރުންނަށް މިންވަރުކުރަށްވާށި.. ތިހާވަރަށް އެނގެނި އަޅެ ކީއްވެތަ...ހާދަ މޮޅޭ.. ކުޑައިރު ތާކުންވެްްއްޓި ބޮލަށް ފިތިފަ ތިހިރީ..... ފެނި


Ehves gaumakun Taliban sarukaaru balai gannaakah noolhey - Hali News\nއެއްވެސް ގައުމަކުން އަވަސް އަރުވާލައިގެން ތާލިބާން ސަރުކާރު ބަލައި ގަންނާކަށް ނޫޅޭ\nއެއްވެސް ގައުމަކުން ތާލިބާންގެ ސަރުކާރު ބަލައިގަތުމަށް އަވަސް ވެގެން ނޫޅޭކަމަށް ރަޝިޔާގެ ޚާރިޖީ ވަޒީރު ސަރްޖީ ލާވްރޯވް ވިދާޅުވެއެވެ. ދޫޝާމްބޭގައި ނޫސްވެރިންނާ ވާހަކަ ދސައްކަވަމުން އޭނާ ވިދާޅުވީ މިހާތަނަށް އެއްވެސް ގައުމަކުން ތާލިބާންގެ ސަރުކާރު ބަލައިގެންފައެއް ނުވެއެވެ. އެންމެންވެސް ބޭނުން ވަނީ އެބަޔަކަށް ބޭނުންވާ މައްސަލަތަކުގައި ތާލިބާނާ ވާހަކަ ދައްކާށެވެ. އެންމެނަށްވެސް ސަލާމަތީކަންކަން މުހިންމެވެ. ރައްޔިތުންގެ ހައްގުތަކަށް ތާލިބާނުން އިޙުތިރާމް ކުރަން އެންމެންވެސް ބޭނުން ވެއެވެ. ޑިޕްލޮމެޓިކް މިޝަންތަކުގެ މަސައްކަތަށްވެސް ހުރަހެއް ނޭޅި ހިނގަން ބޭނުން ވެއެވެ. ރަސްމީކޮށް އެއްވެސް ގައުމަކުން އަދި ތާލިބާނުން ބަލައިގަންނާކަށް ބޭނުމެއް ނުވެއެވެ.\nލާވްރޯވް ވިދާޅުވިގޮތުގައި ތާލިބާނުން ބވަނީ އެމީހުންގެ ލަނޑުދަނޑިތައް ކަނޑައަޅާފައެވެ. އޭގެ ތެރޭގައކި އެއްވެސް ގައުމަކަށް ނުރައްކާ ނުކުރުމާއި އަވަށްޓެރި ގައުމުތަކުގައި ހަމަނުޖެހުން ނުއުފެއްދުމާއި ޓެރަރިޒަމަށް ވާގިވެރި ނުވުމާއި މަސްތުވާ ތަކެއްޗަށް ހިތްވަރު ނުދިނުން ހިމެނެއެވެ.\nއޭނާ ވިދާޅުވިގޮތުގައި އެހެން ގައުމުތަކެކޭ އެއްފަދައިން ތާލިބާނުންގެ ލަނދުދަނޑިތަކަށް ރަޝިޔާއިން ވެސް ވަނީ ތާއީދުކޮށްފައެވެ. އަދި ތާލިބާނުންނާ މެދު ގޮތެއް ނިންމުން މާ އަވަސްކަމަށް އޭނާ ވިދާޅުވިއެވެ. ރަޝިޔާއިން ތާލިބާނާއެކު ވާހަކަ ދައްކަމުން ގެންދަނީ ސެންޓްރަލް އޭޝިއާގެ ގައުމުތަކަށް ނުރައްކަލެއް ކުރިމަތި ވިޔަ ނުދިނުމަށެވެ.\nރަޝިޔާއިން ތާލިބާނަށް އެއްވެސް ކަމަކަށް ޝަތުރެއް ކަނޑައަޅާފައި ނުވާނެ ކަމުގައި އޭނާ ވިދާޅުވިއެވެ.


Miadhu keumuge haradhu 100 percent machchah | Mihaaru\nބާޒާރުމަތީ ފިހާރައަކަށް މީހަކު ފުށް ބަސްތާއެއް ގެންދަނީ: ކާޑުގެ ބާވަތްތަކުގެ ސަބްސީޑީއަށް ގެނައި ބަދަލާ ގުޅިގެން 100 ޕަސެންޓް ވަނީ އަގުބޮޑުވެފައި. -- މިހާރު ފޮޓޯ: މުހައްމަދު ޝަރުހާން\nމިއަދު ކެއުމުގެ ހަރަދު 100 ޕަސެންޓް މައްޗަށް!\n01 އޮކްޓޯބަރ 2016 - 08:15 206 comments\nމިދިއަ ސާޅީހަކަށް އަހަރުގެ ތެރޭގައި ވެސް ކުއްލިއަކަށް ކާޑުގެ އަގު ބޮޑުނުވާ މިންވަރަށް ރެއިން ފެށިގެން ރާއްޖޭގައި ކާޑުގެ ބާވަތްތަކުގެ އަގު ރަސްމީކޮށް ވަނީ އުފުލައިފަ އެވެ. ކާޑުގެ ބާވަތްތަކުގެ އަގު ތިރިކޮށް ބަހައްޓަން އެސްޓީއޯ އަށް ސަރުކާރުން ދެމުން އައި ސަބްސިޑީ މިއަދުން ފެށިގެން ކަނޑާލައި، އެއީ ހަމައެކަނި ފަގީރުންނަށް ދޭ އެހީއަކަށް ބަދަލުކުރުމުން، ކެއިންބުއިމުގެ އަގު މިއަދުން ފެށިގެން ދެ ގުނަ މައްޗަށް ދާނެ އެވެ.\nކާޑުގެ ކޮންޓްރޯލް އަގު ސަރުކާރުން ބޮޑުކުރުމާ އެކު އޭގެ އަސަރު މުޅި ބާޒާރަށް އަންނާނެ އެވެ. އެންމެ ކުޑަވެގެން ކަޅު ސައިތައްޓެއްގެ އަގު ވެސް، މިހާރު ބޮޑު ކުރި ނިސްބަތުން، 100 ޕަސެންޓަށް ވުރެ މައްޗަށް އަރާނެ އެވެ. އޭގެ މާނަ އަކީ އިއްޔެ ދެ ރުފިޔާ އަށް ލިބުނު މަސް ރޮށި މިއަދު ހަތަރު ރުފިޔާ އަށް އަގު ބޮޑުވުމެވެ.\nސަރުކާރުން މި ބޮޑު ބަދަލު ގެނައީ ދުރާލާ އެއްވެސް އިޝާރާތެއް ނެތި ބުރާސްފަތި ދުވަހުގެ ރޭ، ހަމަ ކުއްލިއަކަށެވެ. އާންމުންގެ ދިރިއުޅުމާ ބެހޭ މިހާ އަސާސީ އަދި ބޮޑު މައްސަލައެއްގައި، ސަރުކާރުގެ ސިޔާސަތު ހާމަކުރީ، އިސް އެއްވެސް ވެރިޔަކު ރައްޔިތުންގެ ކުރިމައްޗަށް ނުނިކުމެ އެވެ. އަދި މިއަދުން ފެށިގެން ކާޑުގެ ބާވަތްތައް ރާއްޖޭގެ އެކި ސަރަހައްދުގައި ވިއްކޭނެ ކޮންޓްރޯލް އަގު ހާމަކުރީ، ހުކުރުދުވަހަކީ ސަރުކާރު ބަންދު ދުވަހެއް ނަމަވެސް، ރެ އެވެ.\nކާޑުގެ އަގަށް ގެނައި ބަދަލާ ގުޅިގެން ގިނަ ބައެއްގެ ޝަކުވާ އެބަ ހުއްޓެވެ.\n"އަންނަ މަހުން ފެށިގެން ކަރަންޓު ޔުނިޓަކަށް ހަތަރު ލާރި ފިއުލް ސާޗާޖު ނަގަން ފަށާނެ. ދެން ކުއްލިއަކަށް މި އިއުލާންކުރީ ކާޑުގެ ސަބްސިޑީ ކަނޑާލައި ކޮންޓްރޯލް އަގު ބޮޑުކުރި ވާހަކަ. މިހާ ބޮޑެތި ކަންތައްތަކެއް ކުއްލިއަކަށް ދިމާވީމަ ހަދާނެ ގޮތް ހުސްވެފައި މިހިރީ،" ހަތަރު ކުދިން ގޮވައިގެން މާލޭގައި ކުއްޔަށް އުޅޭ ގދ. ގައްދޫ މީހަކު، ނަން ނުޖަހަން އެދި ވާހަކަ ދައްކަމުން، ރޭ ބުންޏެވެ.\n"އަޅުގަނޑު އުއްމީދުކުރަނީ ސަރުކާރުން މިކަމާ މެދު ވިސްނައި ރަނގަޅު ބަދަލެއް ގެންނާނެ ކަމަށް. މި ބަދަލާ ގުޅިގެން އަޅުގަނޑުމެންގެ ދިރިއުޅުމުގެ ފެންވަރު އަނެއްކާވެސް ފަހަތަށް މިދިޔައީ."\nއާއްމު ސަބްސިޑީ ކަނޑާލުމުން ހަނޑޫ ކިލޯއެއް މިއަދުން ފެށިގެން ގަންނަން ލިބޭނީ 7.96ރ. އަށެވެ. މިހާތަނަށް ހަނޑޫ ކިލޯއެއް ވިއްކީ 3.98ރ. އަށެވެ. ހަކުރު ކިލޯއެއް އަށް ރުފިޔާ އަށް އަދި ފުށް ކިލޯއެއްގެ އަގު 5.96 އަށް އަރާނެ އެވެ. ފުށް ކިލޯއެއް މިހާތަނަށް ވިއްކީ 2.96ރ. އަށެވެ. ހަކުރު ކިލޯއެއް ވިއްކީ ހަތަރު ރުފިޔާ އަށެވެ.\nކާޑުގެ ބާވަތްތަކުގެ އަގު ތިރިކޮށް ބެހެއްޓުމަށްޓަކައި ކުރިން ސަރުކާރުގެ ހުރިހާ ސަބްސިޑީއެއް ދެނީ އެސްޓީއޯ އަށެވެ. އެކަމަކު މިހާރު އޭގެ ބޮޑު ބައި ދޭން ހަމަޖެއްސީ އެކަމަށް އެދި އެންސްޕާ އަށް ހުށަހަޅާ މީހުންގެ ތެރެއިން، ސަރުކާރުގެ ސަބްސިޑީ ލިބެން ޖެހޭނެ ކަމަށް ކަނޑައަޅާ ބަޔަކަށެވެ. މި ބަދަލު ގެނަޔަސް އަދިވެސް ސަބްސިޑީގެ 15 ޕަސެންޓް އެސްޓީއޯ އަށް ދޭނެ ކަމަށް އިކޮނޮމިކް މިނިސްޓްރީން ބުނެ އެވެ.\nމާލޭގެ ފިހާރަައެއްގައި ހަކުރު ކިރަން ކައްޓާއަކަށް އަރުވާފައި. ކާޑުގެ ބާވަތްތަކުގެ އަގަށް އައި ބަދަލުން ދިރިއުޅުމުގެ ހަރަދު ބޮޑުވާނެ --ފޮޓޯ: ހުސެއިން ޝަޔާހު /މިހާރު\n"އެސްޓީއޯއިން ހަމަ އަގުގައި ވިއްކާ ނަމަ ކިލޯއެއްގެ އަގު ދިހަ ރުފިޔާއަށް ވުރެ ބޮޑުވާނެ. އެހެންވެ ސަރުކާރުން ނިންމާފައި ވަނީ އަދިވެސް 15 ޕަސެންޓް ސަބްސިޑީ ދޭ ގޮތަށް،" އިކޮނޮމިކް މިނިސްޓްރީގެ ނައިބު އާދަމް ތައުފީގް ވިދާޅުވި އެވެ.\nދަތުރުފަތުރާއި އުފުލުމުގެ ހަރަދަށް ބަލާއިރު ކާޑުގެ ބާވަތްތައް މާލެ އަށް ވުރެ ރަށްރަށުގައި ބޮޑުވާނެ އެވެ. އެ އަގުތައް ވެސް މިހާރު ވަނީ ހާމަކޮށްފަ އެވެ.\nރެސްޓޯރަންޓް ކެފޭގެ އަގުތައް ވެސް ބޮޑުކުރަނީ\nމާލޭގެ ބޮޑު ރެސްޓޯރަންޓެެއްް ހިންގާ ބައެއް މީހުން، ނަން ނުޖަހާ ގޮތަށް، ވާހަކަ ދައްކަމުން ބުނީ ކާޑުގެ ބާވަތްތަކުގެ އަގަށް ބަދަލު އައި ނިސްބަތުން ތަކެތީގެ އަގު ވެސް ބޮޑުވާނެ ކަަމަށެވެ.\n"އަޅުގަނޑުމެން މިދަނީ މެނޫތަކުގެ އަގުތަކަށް ގެންނާނެ ބަދަލުތައް ބަލަމުން. ކޮންމެ ގޮތެއް ވިޔަސް އެ ނިސްބަތުން ބޮޑު ނުކުރާ ނަމަ އަޅުގަނޑުމެންނަށް ވެސް ގެއްލުންވާނެ،" މާލޭގެ މަޝްހޫރު ރެސްޓޯރަންޓެއްގެ ވެރިޔަކު ވިދާޅުވި އެވެ.\n"ކަސްޓަމަރުންނަށް އެފޯޑުނުކުރެވޭ ނަމަ ކަސްޓަމަރުން މަދުވެ، ވިޔަފާރިއަށް ހީނަރުކަން އަންނާނެ. ޖުމްލަކޮށް ބަލާ ނަމަ އެންމެންގެ ވިޔަފާރިއަށް ވެސް ހީނަރުކަމެއް އަންނާނެ ކާޑުގެ އަގު ބޮޑުވުމުން،" އޭނާ ވިދާޅުވި އެވެ.\nހެދިކާ އާއި ޕޭސްޓްރީ، ޕާން ފަދަ ތަކެތި ވިއްކާ ތަންތަނުން ވެސް މިއަދުން ފެށިގެން އަގަށް ބަދަލު ގެންނާނެ އެވެ. ބައެއް ތަންތަނުން ބުނީ އަގުތަކަށް ގެންނަ ބަދަލުތައް ދެ ތިން ދުވަހުގެ ތެރޭގައި އާއްމުކުރާނެ ކަމަށެވެ.\n"މިހާރު ކުއްލިއަކަށް ބުނަން އުނދަގޫ މިވެނި ވަރެއް ބޮޑުވާނެޔޭ. އެކަމަކު ކޮންމެ ގޮތެއް ވިޔަސް ކާޑުގެ ބާވަތްތަކުގެ އަގު ބޮޑުވީމަ މިތަނުން ވިއްކާ ތަކެތީގެ އަގުތަކަށް ވެސް އެ ނިސްބަތުން ބޮޑުވާނެ،" މާލޭގައި ހިންގާ ބޭކަރީއަކުން ވާހަކަދެއްކި މީހަކު ބުންޏެވެ.\nކާޑުގެ ބާވަތްތައް ވާދަވެރި މާހައުލަކަށް ހުޅުވާލަން ޖެހޭ\nކާޑުގެ ބާވަތްތައް އެތެރެކުރަން ސަރުކާރުން ކޯޓާ ދޫކުރަމުން އައި އުސޫލަށް 2005 ގައި ބަދަލެއް ގެނެސް ހުރިހާ ފަރާތްތަކަށް ހުޅުވާލި އެވެ. އެކަމަކު އަދިވެސް ވިއްކަން ޖެހެނީ ސަރުކާރުން ކަނޑައަޅާފައިވާ އަގުގަ އެވެ.\nއެސްޓީއޯގެ އިސް މަގާމުތަކެއް އަދާކުރެއްވި ބޭފުޅަކު ވިދާޅުވީ ކާޑުގެ ބާވަތްތައް އެތެރެކުރަން ސަރުކާރުން ދެމުން އައި ސަބްސިޑީ ހުއްޓާލުމުން އެތަކެތީގެ އަގު ހެޔޮކުރުމަށް ވާދަވެރި މާހައުލެއް އުފައްދަން ޖެހޭ ކަމަށެވެ.\nއެސްޓީއޯގެ ހެޑް އޮފީސް: ކާޑުގެ ކޮންޓްރޯލް އަގު ދަމަހައްޓަން ސަރުކާރުން އެސްޓީއޯ އަށް ބޮޑު ސަބްސިޑީއެއް ދޭ\n"މިހާތަނަށް އެސްޓީއޯއަށް ވަރަށް ގިނަ އިނާޔަތްތަކެއް ސަރުކާރު ދީފައިވޭ ސަބްސިޑީގެ އިތުރުން. އެސްޓީއޯ އަށް ވަރަށް ކުޑަ އަގެއްގައި މާލެއިން ބޮޑެތި ގުދަންތަކެއް ވެސް ދީފައި ވަނީ. އެއީ ނުސީދާ ސަބްސިޑީއެއް. އޭގެ އިތުރުން ފައިސާ ވެސް ސަރުކާރުން ދެމުން ދޭ. އެހެންވެ ކާޑުގެ ބާވަތްތައް އެތެރެކުރުމަކީ އާއްމު ވިޔަފާރިވެރިންނަށް އެހާ ފަސޭހަ ކަމަކަށް ނުވޭ،" އޭނާ ވިދާޅުވި އެވެ.\nއޭނާ ވިދާޅުވީ ކާޑުގެ ބާވަތްތައް އެސްޓީއޯއިން އަމިއްލައަށް އެތެރެނުކުރާތީ ރާއްޖެއާ ހަމަޔަށް ގެނެވެނީ އެތައް ގުނައެއް އަގު ބޮޑުކޮށް ކަމަށެވެ.\n"އެސްޓީއޯ އަށް ކާޑުގެ ބާވަތްތައް އެތެކުރުމަށް ހުޅުވާލައިފި ނަމަ އެކަމަށް އޭރު ކުރިމަތިލާނީ ވެސް އެއް ޕާޓީ ނުވަތަ ދެ ޕާޓީއެއް. އެ ބިޑް ކާމިޔާބުކުރާ ބަޔަކު އެސްޓީއޯއަށް ޓަނެއް ވިއްކާނީ ގާތްގަނޑަކަށް 650 ޑޮލަރަށް. އެއީ ވިއްކާ މީހުން ވެސް ޓަނަކުން 100 ވަރަކަށް ޑޮލަރުގެ ފައިދާއެއް ލާފައި،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ކާޑުގެ ބާވަތްތަކަށް ސަރުކާރުން އެވްރެޖްކޮށް ސަބްސިޑީ ދެނީ ކިލޯއަކަށް ގާތްގަނޑަކަށް ދެ ރުފިޔާ ކަމަށެވެ. ނަމަވެސް މިދިޔަ ދެ އަހަރެއްހާ ދުވަހުގެ ތެރޭގައި ތެލުގެ އަގު ދެ ގުނަ ހެޔޮވުމުން ސަރުކާރުން ދޭ ސަބްސިޑީ އެއަށް ވުރެ ހެޔޮވާނެ ކަމަށް ގަބޫލުކުރެެއްވޭ ކަމަށް ވެސް އޭނާ ވިދާޅުވި އެވެ.\n"އަޅުގަނޑު ގަބޫލުކުރާ ގޮތުގައި ސަރުކާރުން މިހާރު ކަނޑައަޅާފައިވާ އަގަށް ވުރެ ހެޔޮ އަގުގައި އަމިއްލަ ވިޔަފާރިވެރިންނަށް އެތެރެކޮށްގެން ވިއްކޭނެ. އެސްޓީއޯއަށް ކާޑުގެ ބާވަތްތައް ސަޕްލައިކޮށްދޭ ފަރާތްތަކަށް ވުރެ އެތައް ގުނައެއް ހެޔޮކޮށް ވިއްކަން ލަންކާގެ ޕާޓީތަކުން ވެސް ހުށަހަޅާ،" އޭނާ ވިދާޅުވި އެވެ.\nއިތުރު ލިޔުންތައް ކެފޭ/ރެސްޓޯރެންޓް ކާޑުގެ ބާވަތްތައް ކާޑުގެ އަގު ކޮންޓްރޯލްކުރުން


“ދުވާފަރު ޓީން ކަޕް 2018” މިއަދުގެ މެޗު ބޮޑު ތަފާތަކުން ކާމިޔާބުކުރީ ސީބީއެސް އޭ – Ungoofaaru\nބަނޑޭރިގަނޑު/ޙަބަރު/“ދުވާފަރު ޓީން ކަޕް 2018” މިއަދުގެ މެޗު ބޮޑު ތަފާތަކުން ކާމިޔާބުކުރީ ސީބީއެސް އޭ\nއިބްރާހީމް ޒަޔާން 24 ޑިސެމްބަރ 2018\nދުވާފަރުގައި މިހާރު ކުރިއަށްދާ “ދުވާފަރު ޓީން ކަޕް 2018” ގައި މިއަދު ހަވީރު އެކުވެރިން އަދި ސީބީއެސް އޭ ޓީމު ބައްދަލުކުރި ބޮޑު ތަފާތަކުން ސީބީއެސް އޭ ކާމިޔާބު ކޮށްފިއެވެ. މި މެޗު ސީބީއެސް އޭ އިން ކަމިޔާބު ކުރީ 8 –3ލަނޑުގެ ތަފާތު ބޮޑު ނަތީޖާ އަކުން ނެވެ.\nސީބީއެސް އޭ ގެ ލަނޑު ތައް ކާމިޔާބު ކޮށްފައިވަނީ އިޝާމް، އީރާޝް، މުޒާހް އަދި މިފްޒާލްއެވެ. އެކުވެރިން ގެ ލަނޑު ތައް ކާމިޔާބު ކުރީ އަހުމަދު އިޝާމް، މާއިޝް އަދި ލޫތުއެވެ.\nސީބީއެސްގެ 8 ލަނޑުގެ ތެރެއިން4ގޯލް ކާމިޔާބު ކުރީ މުޒާހްއެވެ.2ގޯލު މުހައްމަދު އިޝާމް ކާމިޔާބު ކުރިއިރު މިފްޒާލް އަދި އީރާޝް ވަނީ އެއް ގޯލް ކާމިޔާބު ކޮށްފައެވެ.


Vaudhuvi Airport fahathah jassaalumahfahu Alifushi airport muhinmmu vee keeve?\nވަޢުދުވި އެއަރޕޯޓު ފަހަތަށް ޖައްސާލުމަށްފަހު އަލިފުށީ އެއަރޕޯޓު މުހިންމުވީ ކީއްވެ؟\n-5days ago 4\nރ. އަތޮޅަކީ މުޅި ރާއްޖޭގައި ވެސް އޮތް ދެވަނައަށް އެންމެ އާބާދީ ބޮޑު އަތޮޅުކަމަށްވާއިރު، ރ. އަތޮޅުގެ މަސްލަޙަތު ހިމެނޭ ކޮންމެ ކަމެއް ވެގެން ގޮސްފައި އޮންނަނީ، އެފަހަރަކު ތިލަވާ ވާހަކައެއް މުޅި ރާއްޖޭގެ އެންމެންވެސް ދައްކަން ޖެހޭ ހިސާބަށެވެ.\nއެގޮތުން، މި ދުވަސްވަރު ހުއްޓާނުލާ އެންމެ ބާރަށް ދެކެވޭ ވާހަކައަކީ، ޒާތެއްގެ ދޯކާއެއްގެ ވާހަކައެވެ. އާދެ، އެއަރޕޯޓުގެ ބަހުސެވެ. ކޮފީ މޭޒުތަކުން ގޮސް ހޮޅުއަށިތަކާއި ކުލަބު ހައުސް އޮޅިތަކާއި އެނޫންވެސް މައިޒާންތަކުގައި މިހާރު އެންމެ ގަދަޔަށް ދެކެވޭ ރ. އަތޮޅުގެ އެއަރޕޯޓުތަކުގެ ވާހަކަތަކަކީ މިހާރު އެއްވެސް މީހަކަށް އައު ވާހަކައަކަށް ނުވާނެކަން ޔަޤީނެވެ.\nމި މަހަކީ ރ. އަތޮޅުގެ ގިނަ ރައްޔިތުންތަކަކަށް "ސަޕްރައިޒް" އެއް ލިބުނު މަހަކަށް މިވަނީ ވެފައެވެ.\nޑިޒައިން އެންޑް ބިޑްގެ އުސޫލުން މި މަހު 1 ގައި ހަވާލުކޮށްފައިވާ އަލިފުށީ ބިން ހިއްކުމާއި އެއަރޕޯޓު އެޅުމުގެ މަޝްރޫޢަކީ އެމްޓީސީސީން މިހާތަނަށް ހިންގާ އެންމެ ބިޔަ މަޝްރޫޢެވެ. މި މަޝްރޫޢުގެ ދަށުން އަލިފުށީގެ 50.5 ހެކްޓަރުގެ ބިން ހިއްކާއިރު، އޭގެ ތެރެއިން 10 ހެކްޓަރުގެ ބިމަކީ ރަށުގެ ތަރައްގީ އާއި ގެދޮރުވެރިކަމުގެ ބޭނުމަށް ޚާއްޞަކުރާ ބިމެކެވެ. ބާކީ އޮތް 40.5 ހެކްޓަރަކީ 1200 މީޓަރުގެ ރަންވޭއެއް އޮންނަ އެއާޕޯޓަށް ޚާއްޞަ ސަރަޙައްދެކެވެ. ހަތަރު ސަތޭކަ ފަންސާސް މިލިއަން ރުފިޔާގެ މި މަޝްރޫޢު 750 ދުވަހުގެ ތެރޭގައި ނިންމަންޖެހެއެވެ.\nއަލިފުއްޓަށް ވެސް އިތުރު އިޤްތިޞާދީ ކުރިއެރުން އަންނަންޖެހޭ\nރ. އަލިފުއްޓަކީ ރ. އަތޮޅުގެ އުތުރު ބިތުގައި އެކަހެރިކޮށް އޮންނަ ރަށެކެވެ. ދިވެހިރާއްޖެ ޖިއޮގުރަފީ ގޮތުން ބައިކުރި ކުރުމުގައި އަލިފުއްޓާ އަލިފުށި ކައިރީ އޮންނަ އެއްތިނގިލި، ވަކި އަތޮޅެއްގެ ގޮތުގައި ކުރިން ހަމަޖެއްސެވިއެވެ. ސިޔާސީ ގޮތުން ރާއްޖެ 20 އަތޮޅަށް ބައިކުރުމުގައި އަލިފުށި ހިމަނާފައި ވަނީ އުތުރުން ފަސްވަނަ އަތޮޅު ކަމުގައިވާ މާޅޮސްމަޑުލު އުތުރުބުރި (ރ) ގައެވެ.\nއަލިފުށީގެ ރައްޔިތުން އާންމުގޮތެއްގައި ކޮށްއުޅޭ މަސައްކަތަކީ ކިއްސަރު ވަޑާމުގެ މަސައްކަތެވެ. މި މަސައްކަތަށް ލިބިފައިވާ ކާމިޔާބުތަކަށް ބަލާއިރު ރާއްޖޭގައި ހަދާފައިވާ މަސްދޯނި ފަހަރާ ކަނޑުގައި ދުއްވާ 80 އިންސައްތައަކީ މިރަށު ފަރުދުންގެ ހިއްސާ އޮވެގެން ހަދާފައިވާ އުޅަނދުފަހަރެވެ. މީގެ އިތުރުން އާމްދަނީ ހޯދުމަށް ކުރާ މަސައްކަތްތަކުގެ ތެރޭގައި މަސްވެރިކަމާއި އިމާރާތް ކުރުމުގެ މަސައްކަތް ހިމެނެއެވެ. މިދެންނެވި މަސައްކަތް ރަށުގައާއި އަދި ރަށުން ބޭރުގައި ވެސް ކޮށް އުޅެއެވެ. މަސައްކަތުގެ ދާއިރާގައި އަންހެނުންގެ ދައުރަށް ބަލާއިރު މަސް ކައްކާ ހިއްކުމާއި، ފަންގިވިނުމާއި، ރޯނު ވެށުމާއި، ގޯތި ތެރޭގައި ދަނޑުވެރި ކަމުގެ ބާވަތްތަށް ހެއްދުމާއި، ފެހުމުގެ މަސައްކަތް ކުރާކަމަށް ފާހަގަކުރެއެވެ.\nރ. އަލިފުށި - ފޮޓޯ: އަލިފުށި އޮންލައިން\nކޮންމެއަކަސް މަސައްކަތްތެރި އާބާދީއެއް އުޅޭ މިރަށުގެ ރައްޔިތުންނަކީ ވެސް ތަރައްޤީގެ ފަސޭހަ ބޭނުންވާނެ ބައެކެވެ. އެގޮތުން، އެރަށުގައި އެއަރޕޯޓެއް އޮވެފައި އަދި ފަޅުތެރޭގައި ރިސޯޓެއް ތަރައްޤީ ކޮށްފިނަމަ ހީވެސްނުކުރާފަދަ އިޤުތިޞާދީ ފައިދާ އެރަށަށް ކުރާނެ ކަމާއިމެދު ޝައްކެއް ނެތެވެ. މި ކަންކަމަކީ ރަށެއްގެ ރައްޔިތުން ނުހަނު އުފަލާއިއެކު ބަލައިގަންނާނެ ކަންކަމެވެ.\nނަމަވެސް، ފާހަގަ ކޮށްލަންޖެހޭ ކަމަކީ، ކުރީ ސަރުކާރުގެ ވެސް އަދި މި ސަރުކާރުގެ ވެސް ސިޔާސަތަކީ މީހުން ދިރިއުޅޭ ކޮންމެ ރަށަކުން ވެސް ލޯންޗެއްގައި 20 މިނެޓުން އެއަރޕޯޓަކަށް ދެވޭނެ ގޮތަށް އެއަރޕޯޓުތައް އަތުރާލުން ކަމަށް ވާއިރު، ރ. އަތޮޅުގައި މިހާރު އޮންނަ އިފުރު އެއަރޕޯޓަށް އަލިފުށިން ލޯންޗެއްގައި ފުރައިގެން 20 މިނެޓެއްހާއިރުން ދެވޭކަމެވެ. އެއާއި ޚިލާފަށް އަތޮޅުގެ ދެކުނު ބިތުގެ ރަށްރަށުން ފުރައިގެން އިފުރަށް 20 މިނެޓަކުން ނުދެވެއެވެ. އެހެންކަމުން، އަތޮޅުގެ އެންމެ އުތުރުގައި، ވަކިން އޮތް އަލިފުށީގައި އެއަރޕޯޓެއް ހެދިޔަސް، ސަރުކާރުގެ ސިޔާސަތުގެ މިންގަނޑަށް ފެތޭނެއެކޭ ބުނެވޭކަށް ނެތެވެ.\nވަޢުދު އޮތްގޮތަށް އޮއްވާ އިސްކަން ދެއްވީ އެހެން އެއަރޕޯޓަކަށް\nރައީސް ޔާމީންގެ ސަރުކާރުގައި ދައުރު ނިމެން ދަނިކޮށް އެ އަތޮޅު ފައިނުގައި އެއަރޕޯޓެއް އަޅަން ނިންމެވިއެވެ. އަދި އެއަރޕޯޓުގެ އީއައިއޭގެ މަސައްކަތް ނިމި ޢަމަލީ މަސައްކަތް ފެށުމަށް ތައްޔާރުވަމުން ދަނިކޮށް، "ސޭވް ފައިނު" ގެ ނަމުގައި ކެމްޕޭނެއް ފަށާ، އެއަރޕޯޓު އެޅުމާއި ފައިނު ރައްޔިތުން ދެކޮޅުކަން ދެއްކުމަށްވަނީ މަސައްކަތް ކޮށްފައެވެ. އެ މަސައްކަތްތަކުގެ ނަތީޖާއެއްގެ ގޮތުން ޢަމަލީ މަސައްކަތް ނުފެށި އޮތް ފައިނު އެއަރޕޯޓުގެ މަސައްކަތް އިތުރަށް ކުރިޔަށް ނުގެންދާގޮތަށް މި ސަރުކާރުން ނިންމިއެވެ.\nސޭވްފައިނު ކެމްޕޭން ގައި އީޕީއޭ ކައިރީ މުޒާހަރާކުރަނީ\nއަދި ރ. އަތޮޅުގައި އިތުރު އެއަރޕޯޓެއް އަޅާގޮތަށް ޕްލޭން ކުރެވިފައި ނެތްކަމަށް 2020 ވަނަ އަހަރުގެ ޖޫންމަހުގެ ތެރޭގައި ޓްރާންސްޕޯޓު މިނިސްޓްރީންވަނީ ބުނެފައެވެ.\nއޭގެ ފަހުން ވެސް، ރ. އަތޮޅު ދެކުނު ބިތުގައި އެއަރޕޯޓުތަކާއި ދުރުގައި ދިރިއުޅެމުންދާ ރައްޔިތުން ދިޔައީ އެ ހިސާބަށް އެއަރޕޯޓެއް މުހިންމުވާ ސަބަބުތައް ތަކުރާރުކޮށް ހާމަކޮށް އެކަމަށް ޑިމާންޑު ކުރަމުންނެވެ. ފައިނުގައި އެއަރޕޯޓެއް ނޭޅުނު ކަމުގައި ވީނަމަވެސް، ރ. އަތޮޅުގެ ދެކުނު ބިތުގައި އެއަރޕޯޓެއް އޮންނަން ޖެހޭކަން އެ ރައްޔިތުން ދިޔައީ ފާހަގަ ކުރަމުންނެވެ.\nއެގޮތުން، މިއަހަރު ކުރިޔަށް ދިޔަ ލޯކަލް ކައުންސިލް އިންތިޚާބުގެ "ރަށްވެހި ފަތިސް" ކެމްޕޭނުގައި ރ. އަތޮޅުގެ ދެކުނު ބިތުގެ ގިނަ ރަށްތަކަކުން ރައީސްއަށް ހުށަހެޅި އެންމެ ބޮޑު އެއް ހުށަހެޅުމަކީ، ދެކުނު ބިތަށް އެއަރޕޯޓެއް މުހިންމު ކަމެވެ. ޖަވާބެއްގެ ގޮތުން ރައީސް އެދުވަހު ވިދާޅުވީ، މި ސަރަޙައްދުގައި އެއަރޕޯޓެއް އޮތުން މުހިންމު ކަމަށާއި، ހުރިހާ ރަށަކަށް ފަހި ގޮތަކަށް، ހުރިހާ ރަށެއްގެ މަޝްވަރާއާއިއެކީ އެންމެ ރަނގަޅު ލޮކޭޝަނެއް ބައްލަވާ، މި ސަރަޙައްދުގައި އެއަރޕޯޓެއް އެޅުމުގެ މަސައްކަތް ކުރައްވާނެ ކަމަށެވެ.\nއެދުވަހުގެ ވާހަކަފުޅުގައި ވެސް، އަތޮޅުގެ އުތުރުގައި އިތުރު އެއަރޕޯޓެއް އެޅުމުގެ ވާހަކަފުޅެއް ރައީސް ވިދާޅުވެފައެއް ނުވެއެވެ.\nޤައުމީ މަޖިލީހުގެ އިންތިޚާބަށް ފައްކާކުރި ކެމްޕޭން ޓޫލްއެއް\nއެމްޑީޕީގެ ޤައުމީ މަޖިލީހުގެ އިންތިޚާބަކީ އާންމު ގޮތެއްގައި މާބޮޑު ވާދަވެރިކަމެއް އޮންނަ އިންތިޚާބެއް ނޫނެވެ. ނަމަވެސް، އެ ޕާޓީގައި ދެ ފެކްޝަނެއް އުފެދި މިއަހަރުގެ އިންތިޚާބު މިވަނީ ފޯރި ގަދަވެފައެވެ. އަދި މި ފޯރީގެ އަސަރުގައި ރ. އަތޮޅުގެ ރައްޔިތުން މިވަނީ ޖެހިފައެވެ.\nރ. އަތޮޅުގެ ދެކުނުގައި އެއަރޕޯޓެއް އަޅުއްވާނެކަމަށް ރައީސް ވިދާޅުވެފައި އޮއްވާ، އެ އެއަރޕޯޓާއި ގުޅޭ ސާވޭގެ މަސައްކަތެއް ވެސް، އަދި ރަށްވެހި ފަތިސް ޖަލްސާގައި ރައީސް އެދުވަހު ވިދާޅުވި ފަދައިން، އެންމެ ރަނގަޅު ލޮކޭޝަނެއް ކަނޑައެޅުމާއި ގުޅޭ މަޝްވަރާއެއް ވެސް އަތޮޅުގެ ރައްޔިތުންގެ މެދުގައި ނުހިންގާ، ކުއްލި ގޮތަކަށް އަލިފުށީގައި އެއަރޕޯޓެއް އަޅަން ނިންމި ނިންމުމަކީ އެއްގޮތަށްވުރެ ގިނަ ގޮތްގޮތުން ކެމްޕޭން ޓޫލްއަކަށް ވެފައިވާކަމަށް ގިނަބަޔަކު ދަނީ ބުނަމުންނެވެ.\nސަބަބަކީ، އެމްޑީޕީ ބައިބައިވެ، ރައީސް ޞާލިޙާއި، ރައީސް ނަޝީދުގެ ފެކްޝަން ވަކިވެ މޫނު ކެނޑޭ ހިސާބަށް ގޮސްފައިވާއިރު، އަލިފުށީ ދާއިރާގެ މަޖިލިސް މެންބަރުގެ ގޮތުގައި މިހާރު ހުންނެވި މުޙައްމަދު ރަޝީދު ޙުސައިން (ބިގޭ)، އެމްޑީޕީގެ ދާއިރާތަކުގެ އިންތިޚާބުގައި ވާދަ ކުރައްވަނީ ރައީސް ޞާލިޙްގެ ފެކްޝަނުން ކަމަށް ވުމެވެ. އަދި ރައީސް އާއި އާއިލީ ގޮތުން ގާތް ބިގޭ އާއި އެ އިންތިޚާބުގައި ދެން ވާދަ ކުރައްވަނީ، ރައްޔިތުންގެ މަޖިލީހުގެ އިނގުރައިދޫ ދާއިރާގެ މެންބަރު ޙަސަން އަޙްމަދު (ހަސަންޓޭ) ކަމަށް ވުމެވެ.\nރައީސް މި ހަފްތާގައި އަލިފުއްޓަށް ކުރެއްވި ދަތުރުފުޅިުގެ ތެރެއިން\nމިހާތަނަށް ވަކިކޮޅެއް ނެންގެވިކަން ހާމަ ނުކުރައްވާން ހުންނެވި ނަމަވެސް، ޙަސަންޓޭ ފާހަގަ ކުރެވިފައިވަނީ ރައީސް ނަޝީދަށް ވަފާތެރި މެންބަރެއްގެ ގޮތުގައެވެ. އެހެންކަމުން، މިކަން މި ހިނގާގޮތް އާންމުންނަށް ދަނީ ސާފު ވަމުންނެވެ. އަލިފުށީގައި އެއަރޕޯޓެއް އަޅަނީ ޙަސަންޓޭގެ ހިއްސާ އޮވެގެން ނޫންކަމާއި އެއީ ބިގޭގެ މަސައްކަތެއްކަން ދެއްކުމަށް އެކި ގޮތްގޮތުން ކުރެވޭ މަސައްކަތްތައް ވެސް ފާހަގަ ކުރެވެއެވެ.\nއެ ވާހަކަތައް ފޫބެއްދުމަށާއި އަލިފުއްޓަށް މި ސަރުކާރުން ގެންނަ ތަރައްޤީގައި ހަސަންޓޭގެ ހިއްސާ ވެސް އޮތްކަން ދެއްކުމަށް ހަސަންޓޭ ވެސް މަސައްކަތް ކުރާތަން ފެނެއެވެ. އެގޮތުން، އިނގުރައިދޫ ދާއިރާގައި ޙައްލު ކުރަންޖެހޭ ބައިވަރު ކަންކަން ހުއްޓާ، އެކަންކަމުގެ ސުވާލު ނުކުރައްވާ، މި ހަފުތާގެ މަޖިލީހުގެ ޖަލްސާއެއްގައި އަލިފުށީ ފަޅުތެރޭ ރިސޯޓެއް ތަރައްޤީ ކުރުމުގެ މަސައްކަތުގެ އަޕްޑޭޓަކީ ކޮބައިތޯ ހަސަންޓޭވަނީ ޕްލޭނިން މިނިސްޓަރާއި ސުވާލު ކުރައްވާފައެވެ.\nމި ކަންކަމުން އެނގިގެންދަނީ، އެމްޑީޕީގެ ދާއިރާތަކުގެ އިންތިޚާބާއި ދިމާކޮށް، ރ. އަތޮޅުގެ ދެކުނު ބިތުގައި އަޅަން ވަޢުދުވި އެއަރޕޯޓު އެހާ މުހިންމު ނުވެ، ޕާޓީގެ ފެކްޝަން ވާދަވެރިކަމުގައި، ރ. އަތޮޅުގެ ދެކުނު ބިތުގައި އޮތް، މީހުން ދިރިއުޅޭ 8 ރަށުގެ 10000 ވުރެ ގިނަ މީހުންނާއި 15 ރިސޯޓް މުހިންމު ނުވި ކަމެވެ.\nރިޕޯޓް ވޮއިސް އޮފް ރ\nމިހާރުވެސް ހާމަވާންއޮތް ހަގީގަތަކީ ރ. އަތޮޅުގައި މީހުން ދިރިއުޅޭ ރަށްތަކުގެ ތެރެއިން އެއަރޕޯޓަކާއި އެންމެ ދުރުގައިއޮތް ރަށަކީ އަލިފުށި ކަމެވެ.\nއަލިފުށިން އިފުރަށް 16.6 މޭލު ހުންނައިރު 20 މިނެޓުން އިފުރަށް ދެވޭކަމަށް ބައެއް ނޫސްތަކުގައި ލިޔެފައި އޮންނަތަން އެބަފެނެއެވެ. ނަމަވެސް 15 މޭލު ދުރުމިނުގައޮންނަ މަޑުއްވަރިއާއި، އިފުރުން 15.2 މޭލު ދުރުމިނުގައި އޮންނަ މީދޫއާއި، 15.3 މޭލު ދުރުގައި އޮންނަ ކިނޮޅޮހުން 20 މިނެޓުން އިފުރަށް ނުދެވޭކަމަށް ނުވަތަ އަލިފުށްޓަށްވުރެ ދުރުމަށް ބުނާބުނުން ހަމަޖެހޭވާހަކައަކަށް ވެދާނެ ބާއެވެ. ޒަމާނީ ވަސީލަތްތެއް ބޭނުންކޮށްލައިގެ މިކަން ވަރަށް ފަސޭހައިން މިޒަމާނުގައި ބެލޭނެއެވެ.\nއިނގުރައިދޫ ކައުންސިލުން ޕްލޭނިންގ މިނިސްޓްރީއާއިއެކު ބައްދަލުވުމެއް ބާއްވައިފި04 days ago\nރައީސް އަރިހު އެދުނީ އަތޮޅުގެ ދެކުނުބިތުން ފުސްފަރުގައި ވެސް އެއަރޕޯޓެއް އަޅައިދިނުމަށް: ޞާދިޤު06 days ago